ކުށަކީ ކޮބާ؟ | Esfiya - Dhivehi Vaahaka Site\nއަހަރެން މި އަނިޔާވެރި ދުނިޔެ އަށް އުފަންވީ ކީއްކުރަން ބާއެވެ؟ މި ދުނިޔޭގައި އަހަރެން ކުރި މަތި ލާންވީ ހުސް އިމްތިހާނާ ހެއްޔެވެ؟ ދުނިޔެ އަހަރެން ދެކެ އެހާ ފޫހި ވެއެވެ. އަހަރެން ވެސް މަރު ނުވާތީ މިތާ ހުންނަނީއެވެ. އަމިއްލައައް މަރު ވުމަކީ ފާފަ އެއް ނޫން ނަމަ އަހަރެން މަރުވިތާ މިހާރު ކިތަންމެ ދުވަހެކެވެ.\nމީހުން ބުނާތީ އަޑު އަހަމެވެ. ލޯތްބާއި އަޅާލުމާއި ނުލާ ދުނިޔެ އަކު ނޫޅެވޭނެއެވެ. އަހަރެން މިއުޅެނީ ނޫން ހެއްޔެވެ؟ އުމުރުން ބާރަ އަހަރު ވީއިރު އަހަން ނަށް ލިބުނީ ކާކު ގެ ލޯތްބެއް ހެއްޔެވެ؟ ކާކުގެ އަޅާލު މެއް ހެއްޔެވެ؟\nއާނއެކެވެ. އަހަރެން ސުކޫލަށް ލާފާ ހުރެއެވެ. އެކަމަކު ދުވަހަކު ވެސް ސުކޫލައް ލާކަށް، ސުކޫލުން ބަލައެއް ނާންނާނެއެވެ. އެންމެ ކުޑަ ކޮއްކޮ ގޮވައިގެން ކާރުގައި ކޮންމެ ދުވަހަކު ހެނދުނު ސުކޫލަށް ދަނީ އަހަރެން ގެ ކުރި މަތީގައެވެ. ގައިމު އަހަރެން ގޮވައިގެން ދާން ކީއްހެއްޔެވެ؟ އަހަރެން މީ ނަޖިހަކީ ހެއްޔެވެ؟ ނޫނީ އަހަރެން ގޮވައިގެން ދިއުމަކީ ފާފަ އެއް ހެއްޔެވެ؟ ދަރިޔެއްގެ މަގާމު ނުދިނަސް އަހަރެން ވެސް މީ ދަރިއެއްވިއްޔާއެވެ. އަހަރެންގެ ވެސް އޮންނަނީ ހިތެއްވިއްޔާއެވެ. މި ހިތަށް ހާދަ ތަދެއްވެއެވެ. މި ކުޑަ ކުޑަ ހިތުގައި ހާދަވޭނެއް އަޅައެވެ.\nހަމައެކަނި މިގޭ ތެރެއަކުން ނޫނެވެ. ސުކޫލު ގެ އިތުރު ހަރަކާތެއްގައި ބައިވެރި ވިޔަސް އަހަރެން އުޅެން ޖެހޭނީ ވަކިންނެވެ. ޓީޗަރުން ވެސް އަހަރެން ގެ ފޮތް މާުކު ކުރަން ފޮތުގައި އަތް ލަން ވެސް ފަކުރު ގަނެއެވެ. ކުރާނީ ކީތް ހެއްޔެވެ؟ އަހަރެންގެ ހަމުގެ ކުލަ ކަޅުވެފައި މިކަމެތި ހަށިގަނޑެއްގެ ވެރިއަކަށް ވާތީއެވެ. ބަލާލަން ހުތުރީއެވެ.\nބަނޑު އަޅާ ވިހޭ އަމިއްލަ ދަރިޔާ ދިމާލަށް ”ދަރިފުޅާއޭ” ކިޔަން މަންމަ ލަދު ގަނެއެވެ. މިއީ މައިވަންތަ ކަމުގެ ލޯބި ހެއްޔެވެ؟\nސުކޫލުގައި އިސްލާމް ގަނޑީގައި ބައްޕައިންގެ މާތް ވާހަކަ ކިޔައި ދެއެވެވެ. އަހަރެން ހީކުރީ ހުރިހާ ބައްޕަ އިން ވެސް އެހާ މާތް ވާނެ ކަމަށެވެ. ނަމަވެސް އެއީ ދޮގެއްކަން މިއަދު އަހަންނަށް ފަހުމް ވެއްޖެއެވެ. އަހަރެން ގެ މިހިރަ ހިތްހަރު ބައްޕަ އަހަރެންގެގައިގާ ފިރުމާ ނުލާތާ ދުވަހަކު ވެސް ރުހުމުގެ ނަޒަރަކުން އަހަންނާ ދިމާ ބަލާލާފަވެސް ނުވާނެއެވެ. އަޅެ ކިހާ މާތް ބައްޕަ އެއް ހެއްޔެވެ؟\nތިމާގެ މީހުންނަކީ ވަރަށް ހިތްހެޔޮ ބައެކޭ ކިޔައެވެ. އެކަމަކު އަހަރެން ދެކޭ ގޮތުގައި އެއީ ހަޅޭއް ލަވާ އަނިޔާކުރަން މި ދުނިޔެ އައިސް ތިބިބައެކެވެ. އެމީހުން ގެ މަސައްކަތަކީ އަހަރެން ހިތުގައިޖެއްސުން ކަމުގައި ވަނީނަމަ އެމީހުންނަށް ކިތަންމެ ފުރިހަމަ އަކަށް ވެސް އެކަން ކުރެވެއެވެ. ނަމަވެސް މިތިބަ އިންސާނުން ތަކުގެ ހިލަހިތެއް ނުފުރޭ ވިއްޔާއެވެ.\nދެންއޮތީ ކިޔަވައިދޭ ޓީޗަރުން ގެ ވާހަކައެވެ. އެ ހަސަދަ ވެރިން ގެ ވާހަކަ ރަނގަޅު ވާނީ ނުދެއްކިއްޔާއެވެ. ލާރި އަށް ވިކޭ ވަރަށް ދަށް ފެންވަރުގެ ބައެކެވެ. ލާރި ދީފިއްޔާ ލިޔަން ކިޔަން ނޭނގޭ ކުއްޖަކަށް ވެސް ސުކޫލުގެ ކެޕްޓަންކަން ދޭކަށް މި މީހުން ފަހެއްނުޖެހޭނެއެވެ. ގައިމު ތަފާތު ނުކޮށް ރަނގަޅަށް ކިޔަވާ އަހަރެން މީ ކިހާ އަލިގަދަ ތަރިއަކަށްވާނެ ހެއްޔެވެ؟\nރައްޓެހިންނަކީ ދެރަވާ ވަގުތު ހިތްވަރުދޭ ބަޔަކޯލައެވެ. ދިމާވާ ދަތި ކަންކަމުގައި އެހީވެދޭ ބަޔަކޯލައެވެ. އެކަމަކު އަހަރެން ގެ އެކުވެރިން ބަލާނީ ދެރަވެފައި އިނިއްޔާ މަލާމާތްކޮށް އަހަރެން ރޮއްވާލެވޭތޯ އެވެ. އެންމެންގެ ތެރޭގައި އަހަރެން ބޭޒާރު ކޮއްލެވޭތޯ އެވެ. ވީއިރު މިއީ ރައްޓެހިންނަށް ވެދާނެ ހެއްޔެވެ؟\nހިތަށް އަރާ ސުވާލު ތަައް ބައިވަރެވެ، މި މުޖުތަމައުގައި އަހަރެން ބާކީ ކުރަނީ ކީތް ވެގެން ހެއްޔެވެ؟ މަންމަ ބުނާނެއެވެ. ތިއީ ނުކުޅެދޭ ކުއްޖެކެވެ. އަހަރެން ނުކުޅެދޭ ކުއްޖަކަށް ވީ ކީތްވެގެން ހެއްޔެވެ؟ އަހަރެން މީ ލޭއަޅާ ކުއްޖަކަށްވީމަ ހެއްޔެވެ؟ މިއީ ނުކުޅެދުންތެރި ކަމަކަށް އަހަރެން ގަބޫލެއްނުކުރަމެވެ.\nއަހަރެން ގެ ކަންފަތަށް އަޑު އިވޭ ވިއްޔާއެވެ. ދެލޮލަށް ފެނޭވިއްޔާއެވެ. ވާހަކަ ދެއްކޭ ވިއްޔާއެވެ. އަތް ފައިން މަސައްކަތް ކުރެވޭ ވިއްޔާ އެވެ. ބޯ ހަމަ ނުޖެހެނީކީވެސް ނޫނެވެ. ވީއިރު ނުކުޅެދޭ ކުއްޖެއްގެ ލަގަބު އަހަންނަށް ދެނީ ކީއްވެ ހެއްޔެވެ؟\nމީގެ ދެދުވަސް ފަހެވެ. ބައްޕަ މީހަކާ ވާހަކަ ދައްކާއަޑު އިވެއެވެ. އަހަރެން އަޑު އަހަން ހުރީމެވެ. ކުއްލި އަކަށް އަހަންނަށް ހީވީ ބިން ގަނޑު ފައި ދަށުން ދެމިގަތް ހެންނެވެ. ބޯ މަތީ ގައި ވާ ފުރާޅު ބޮލަށް ވެއްޓުނު ހެންނެވެ.\nއެމީހުން އެއުޅެނީ އަހަރެން މަރާލާށެވެ. އަހަންނާ ހެދި މައިންބަފައިންނަށް ބޮޑު ބުރައެއް އުފުލަން ޖެހޭތީއެވެ. ލޭ އަޅަން ޖެހޭތީއެވެ. ލޭ ނާޅާ ތާ އެއް މަސް ވަނީއެވެ. އަހަރެން މި ހާލުގާ މަރައި ނުލިޔަސް ދިރިހުޓާ ވަޅުލީ ނަމަވެސް އަހަރެން މާ އުފާވާނެއެވެ. އަހަރެން ދުނިޔޭގައި ބަހައްޓަން ބޭނުން ނުވަންޏާ އަހަރެން މި ދުނިޔެއަށް އުފަން ކުރީ ކީއްކުރަން ހެއްޔެވެ؟ އަހަރެން ގަނަ ތަޅުވަން ހެއްޔެވެ؟\nމިދުނިޔެ މަތީގައި އަހަރެންނަށް އެންމެ ނަފްޜަތު ކުރާ މަންމާ އެވެ. އަހަންނަށްޓަކައި އިންސާނިއްޔަތުގެ ކަންފުޅެއް ވެސް ނެތް ބައްޕާއެވެ. މި ދުނިޔެ މަތީ ގައި މި ކަމުގެ ޖަޒާ ނުލިބި ދާނެއެވެ. ނަމަވެސް އާޙިރަތު ގައި މިކަމުގެ ހިތި ނަތީޖާ ލިބޭނެކަން ހަނދާން ކުރާށެވެ!\nމަންމަ މެން އަހަރެން ދެކެ ތިހާ ތި ރުޅިއަންނަނީ މިއީ ތެލަސީމިއާ ކުއްޖަކަށް ވީމާ ނޫން ހެއްޔެވެ. އެއީ އަހަރެން ގެ ކުށެއް ހެއްޔެވެ؟ އަހަރެންގެ ކުށަކީ ކޮބާ ހެއްޔެވެ؟\nނަފްރަތުން ވެވުނު ލޯބި 20\nއިންތިޒާރުގައި ހުންނަމޭ ލޯބިން 45\nހިތާމަ ލޯބި September 30, 2018\nފާފައިގެ ފޭރާން ލާކަށްނުރުހެވޭނެއެވެ.\nހަޤީޤީ ހިތާމަ ޅެން November 13, 2018


Kuredu muvazzafunge samplethakuge natheeja mirey libeyne :Fuluhun | Mihaaru\nޚަބަރު / ކުރެއްދޫ އައިލެންޑް ރިސޯޓް\nކުރެއްދޫގެ މުވައްޒަފުންގެ ސާމްޕަލްތަކުގެ ނަަތީޖާ މިރޭ ލިބޭނެ: ފުލުހުން\nކުރެއްދޫ އައިލެންޑު ރިސޯޓު: އެ ރިސޯޓްގެ މުވައްޒަފުންގެ ސާމްޕަލްތަކުގެ ނަތީޖާ މިރޭ ލިބޭނެ\n26 އެޕްރީލް 2020 - 16:25\nރާއްޖެ އިން ކޮވިޑް-19 ޖެހިފައިވާ މީހަކު ފުރަތަމަ ފެނުނީ ކުރެއްދޫ ރިސޯޓުންނެވެ. އެއީ މިދިޔަ މާޗް7ގަ އެވެ. އޭގެ ފަހުން ކުރެއްދޫ އޮތީ ބަންދުކޮށްފަ އެވެ.\nނޭޝަނަލްް އިމަޖެންސީ އޮޕަރޭޝަން ސެންޓަރު (އެންއީއޯސީ) ން މިއަދު މެންދުރު ބޭއްވި މީޑިއާ ބްރީފިންގައި ނޫސްވެރިއަކު ކުރި ސުވާލެއްގެ ޖަވާބުގައި އެސިސްޓެންޓް ކޮމިޝަނަރު އޮފް ޕޮލިސް އިސްމާއީލް ނަވީން ވިދާޅުވީ، ކުރެއްދޫން ގެނެސްފައިވާ ސާމްޕަލްތައް މިރޭ 8:30 ގެ ކުރިން ޓެސްޓްކޮށް ނިމޭނެ ކަމަށް އުއްމީދު ކުރައްވާ ކަމަށެވެ.\nކޮވިޑް-19 ގެ ޓެސްޓުތައް އަވަސް ކުރުމަށްޓަކައި އައިޖީއެމްއެޗުގެ އިތުރުން ފުލުހުންގެ ލެބޯރެޓަރީގައި ވެސް މިހާރު އަންނަނީ ޓެސްޓްތައް ހަދަމުންނެވެ.\nމިއަދުގެ މެންދުރުގެ މީޑީއާ ބްރީފިންގައި އޭސީޕީ ނަވީރުން ނޫސްވެރިއެއްގެ ސުވާލެއް އަޑުއައްސަވަނީ.\nފުލުހުންގެ އިންޓެލިޖެންސް ޑިޕާޓްމަންޓްގައި ބޭނުންކުރާ ޕީސީއާރު މެޝިނެއް، ކޮވިޑަށް ޓެސްޓް ކުރަން ބޭނުންކުރަން ފަށާނެ ކަމަށް އެންއީއޯސީން ކުރިން ބުނެފައި ވެ އެވެ. އެ މެޝިނުން ދުވާލަކު 100 ސާމްޕަލް ޓެސްޓް ކުރެވޭނެ ކަމަށް އޭރު ބުނެފައި ވެ އެވެ.\nހެލްތު މިނިސްޓަރު އަބްދުﷲ އަމީން އިއްޔެ ވިދާޅުވީ، ޓެސްޓުތައް ހެދުން އަވަސް ކުރުމަށް ވަރަށް ބޮޑަށް މަސައްކަތް ކުރަމުން އަންނަ ކަމަށެވެ.\n"ކުރިން ޓެސްޓްކުރަމުން ދިޔަ އަވަސްމިނަށް ބަދަލެއް އައިސްފައި މި ވަނީ. އެހެން ނަމަވެސް އެކަން އަލުން އަވަސް ކުރުމަށްޓަކައި އަޅުގަނޑުމެން ވަރަށް ބޮޑަށް މަސައްކަތް ކުރަމުން މި ގެންދަނީ،" އަމީން ވިދާޅުވި އެވެ.\nކުރެއްދޫ އައިލެންޑް ރިސޯޓުގެ ހުރިހާ މުވައްޒަފުން އެ ރިސޯޓްގައި ބަންދުވެފައި ތިބޭތާ 50 ދުވަސްވި އިރު ވެސް އެ މީހުންނާ ދޭތެރޭގައި ކަމާ ބެހޭ އިދާރާތަކުގެ ވިސްނުން ސާފުނުވާ ކަމަށް ބުނެ މުވައްޒަފުން ކަންބޮޑުވުން ފާޅުކުރެ އެވެ.\nކްރައުން އެންޑް ޗަމްޕާ ރިސޯޓްސް އިން ރާއްޖޭގައި ހިންގާ އެންމެ ބޮޑު ރިސޯޓްތަކުގެ ތެރޭގައި ހިމެނޭ ކުރެއްދޫގައި ޗުއްޓީ ހޭދަކުރި އިޓަލީގެ ޓޫރިސްޓަކު ކޮރޯނާވައިރަހަށް ޕޮޒިޓިވްވި ކަން އެނގުނީ އޭނާ ރާއްޖެ އިން އިޓަލީއަށް ދިޔަ ފަހުންނެވެ. އެ ޓޫރިސްޓު ފުރައިގެން ދިޔަ ފަހުން، އެ ރިސޯޓުން ފުރަތަމަ ޕޮޒިޓިވްވީ އޭނާ އަށް ފަރުވާދިން 49 އަހަރުގެ ބިދޭސީ ޑޮކްޓަރެވެ.\nއެ ރިސޯޓުގައި ބަލި ފެތުރިފައި އޮވެދާނެ ކަމަށް ބަލައި ހެދި ކޮންޓްރެކްޓް ޓްރޭސިންގައި އެކަހެރި ކުރި މީހުންގެ ތެރެއިން، ހަަތަރު މީހަކު ވެސް ބައްޔަށް ޕޮޒިޓިވްވި އެވެ. މި އެންމެން ވެސް މިހާރު ވަނީ ރަނގަޅު ވެފަ އެވެ.\nސިއްހަތު ފުލުހުން ކުރެއްދޫ އައިލެންޑް ރިސޯޓް ރިސޯޓްތައް ބަލިތައް ހެލްތު ޕްރޮޓެކްޝަން އެޖެންސީ ސިއްހީ ކުއްލި ނުރައްކަލުގެ ހާލަތު\nހުރިހާ އެންމެން ނެގެޓިވްވެއްޖެނަމަ އެރިސޯޓުގައި ތިބި ރަށްރަށުގެ މީހުންނަށް ރަށަށް ދިއުމުގެ ހުއްދަ ދޭނެކަމަށް ހީކުރަން. އޭގެފަހުގައި ކުރެއްދޫ ރިސޯޓު ހިންގުން ޅ. އަތޮޅު ކައުންސިލާއި ހަވާލުކުރަން ފެނޭ. މިހާރު އަލިވިލެމުންމިދަނީ ލާމަރުކަޒީ ރާއްޖެއަށް. ރިސޯޓު ހިންގަންވާނީ ކައުންސިލްތަކުން.\nއިންޓެލިޖެންސް ގައި ބޭނުން ކުރާ މެޝިނެއް ނޫން. ފޮރެންސިކް.....\nނަސީބެއްނު ފުލުހުންގެ ފިނޭންސް ޑިޕާޓްމަންޓުގައި ގެންގުޅޭ މެޝިނެއް ބޭނުންނުކުރިކަން\n50 ދުވަސް ތަހުލީލުކުރަން! ކިޔާނެ އެއްޗެއް ނެތް\nޓެސްޓް އަނެއްކާ ރަގަޅުވާނެބާ..އެހާ ދުވަހުން ލިބުނީމާ....\nތަހުލީލުތަކެއް ނުކުރިޔަސް 50 ދުވަސްވާއިރު އެމީހުންނަށް އިނގޭނެ އެމީހުންނަށް އެއްޗެއް ޖެހިފާހުރެއްޖިއްޔާ.\nބަޔަކު ނުކުމެ ހަލޭއްލަވަން ފެށީމަ އެކަން ވެސް އެކުރީ ... ހުރިހާކަމެއްވެސް ފިނިހަކަ ދުވެލީގަ\nއެކަން ސިއްރު ކުރީމަ މި ހުރިހާ އުނދަގުލެއް ޖެހުނީ. ތިތާ މުވައްޒަފަކުވެސް ރިޕޯރޓް ކުރީކީ ނޫން ވަގަށް ފުރުވާލި އިރު. އެއްމެން ގުޅިގެން ހުރިހާ އުނދަގުލެއް ރައްޔިތުންނަށް.


މަޖިލީހުގައި ރެސްޓޯރެންޓެއް، ފިހާރައެއް، އަދި ޖިމެއް ހުޅުވަނީ\nމުހައްމަދު އުސާމް 01 ޖުލައި 2020\nރައްޔިތުންގެ މަޖިލީހުގެ އިދާރާ ހިންގަމުންދާ އިމާރާތުގެ މަތީ ޓެރަސްގައި ރެސްޓޯރަންޓްއަކާއި، ފިހާރަކާއި، ޖިމެއް ހުޅުވާ ގޮތަށް ހަމަޖެހިފައިވާ ކަމަށް އެ މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nމަޖިލީހުގެ މިއަދުގެ ޖަލްސާގައި ރައީސް ނަޝީދު ވިދާޅުވީ މަޖިލީހުގެ އާ އިމާރާތުގެ ޓެރަސްގައި ރެސްޓޯރަންޓްއަކާއި ޖިމަކާއި ފިހާރައެއް ހުޅުވަނީ މަޖިލީހުގެ ސޯޝަލް ކްލަބް އިން އިސްނަގައިގެން ކަމަށެވެ.\nމަޖިލީހުގެ ސޯޝަލް ކްލަބްގައި ތިބެނީ މަޖިލީހުގެ އެ ވަގުތެއްގައި ތިއްބަވާ މެންބަރުންނާއި މުވައްޒަފުންނެވެ. ނަމަވެސް މަޖިލީހުގެ ކުރީގެ މެންބަރުންނާއި ކުރީގެ މުވައްޒަފުން ވެސް އެ ކްލަބްގައި ބައިވެރިވެވޭނެ ގޮތެއް ހަމަޖައްސަން މަސައްކަތް ކުރައްވަމުން ގެންދަވާ ކަމަށް ރައީސް ނަޝީދު ވިދާޅުވި އެވެ.\nއެ ގޮތުން ފިހާރާގައި ލިބެން ހުުންނާނީ ޖަލްސާތަކުގެ ޔައުމިއްޔާއާއި މަޖިލީހުން ފާސްކުރާ ގާނޫނުތައް ހިމެނޭ ފޮތްތައް ކަމަށް އެމަނިކުފާނު ވިދާޅުވި އެވެ. އަދި ހުޅުވާ ރެސްޓޯރަންޓްގައި ދާއިރާގެ ރައްޔިތުންނާ ބައްދަލުކުރުމުގެ ފުރުސަތުތައް ވެސް މެންބަރުންނަށް ލިބިގެންދާނެ ކަމަށް ރައީސް ނަޝީދު ވިދާޅުވި އެވެ.\nމެންބަރުންގެ އޮފީސް ގާއިމުކޮށް ނިމިއްޖެ\nރައްޔިތުންގެ މަޖިލީހުގެ މެންބަރުންނަށް އޮފީސް މަސައްކަތް ކުރެވޭނެ ގޮތަށް މޭޒުކޮޅުތައް މިހާރު ތައްޔާރުކޮށް ނިމިފައިވާ ކަމަށް ރައީސް ނަޝީދު ވިދާޅުވި އެވެ. މަޖިލީހުގެ މެންބަރުންގެ އަމިއްލަ މުވައްޒަފުންނާ އެކު އެ ތަނުގައި މަސައްކަތް ކުރެވޭނެ ކަމަށް ވެސް ރައީސް ނަޝީދު ވިދާޅުވި އެވެ.\nމަޖިލީހުގެ ކޮމިޓީތަކުގެ މުގައްރިރުން މަސައްކަތް ކުރަން ހާއްސަ ކެބިން ކޮޓަރިކޮޅުތައް ގާއިމުކޮށް ނިމިފައިވާ ކަމަށް ވެސް ރައީސް ނަޝިދު ވިދާޅުވި އެވެ. އޭގެ ސަބަބުން ކޮންމެ ދުވަހެއްގައި ވެސް ކޮމިޓީތައް ހިންގަންވާ ގޮތާއި މަސައްކަތުގެ މިސްރާބު ކަނޑައަޅަން މެންބަރުންނަށް ފަސޭހަ ވެގެންދާނެ ކަމަށް އުއްމީދު ކުރައްވާ ކަމަށް އެމަނިކުފާނު ވިދާޅުވި އެވެ.\nރައީސް ނަޝީދު ވިދާޅުވީ، މަޖިލީހުގެ މެންބަރުން ކުރައްވަމުން ގެންދަވާ ބުރަ މަސައްކަތް ރައްޔިތުން ވަރަށް ބޮޑަށް ބަލައިގަންނަ ކަމަށެވެ. ނަމަވެސް މިހާރު މަސައްކަތް ކުރާ މިންވަރަށް ވުރެ އިތުރަށް ފުޅާ ދާއިރާއެއްގައި މަސައްކަތް ކުރެއްވުމަށް އެމަނިކުފާނު އެދިވަޑައިގަންނަވާ ކަމަށް ރައީސް ނަޝީދު ވިދާޅުވި އެވެ.\nއަރުޝީފަށް ނެގީ 01/07/2020 10:29\nއެންމެފަހުން އަޕްޑޭޓްކުރީ 01/07/2020 10:29\nސައުދުﷲގެ މައްޗައް ކުރެވޭ ޖިންސީ ގޯނާގެ ތުހުމަތުގެ މައްސަލަ ފުލުހަށް ހުށަހަޅައިފި\nއިނާޒް މޫސާ6މިނެޓު ކުރިން\nޓޫރިޒަމްގެ ޕޮލިސީ ޑައިރެކްޓަރު ހައްސާން ވެސް މަގާމުން ވަކިކޮށްފި\nއަހުމަދު ސާއިލް އަލީ9މިނެޓު ކުރިން\nޓޫރިޒަމް މިނިސްޓަރުގެ މަގާމުން އަލީ ވަހީދު ވަކިކުރައްވައިފި!\nމޫސާ ވަހީދު 11 މިނެޓު ކުރިން\nފަޤީރުންގެ ދަފްތަރުގަ ޖެއްސުމަށް ހުށަޅާ ފޯމް ބަލައިގަންނަން ފަށައިފި!


Ibu Ah Libunu Vote Aky Raees Yaamin Ah Libunu Vote Kamah Kada Alhai Dhinumah High Court Ah Husha Alhaifi - Vaguthu\nއިބޫ އަށް ލިބުނު ވޯޓަކީ ރައީސް ޔާމީނަށް ލިބުނު ވޯޓުކަމަށް ކަނޑައަޅައިދިނުމަށް ހައިކޯޓަށް ހުށަހަޅައިފި\nރިޔާސީ އިންތިހާބުގައި އިދިކޮޅު ކެންޑިޑޭޓް އިބްރާހީމް މުހައްމަދު ސޯލިހަށް ލިބިވަޑައިގެންނެވީ ރައީސް އަބްދުﷲ ޔާމީނަށް ލީ ވޯޓު ކަމަށް ކަނޑައެޅުމަށް ޤާނޫނީ ވަކީލަކު ހައިކޯޓަށް މައްސަލައެއް ހުށަހަޅައިފިއެވެ.\nއެ މައްސަލަ ހައިކޯޓަށް ހުށަހަޅާފައިވަނީ ގާނޫނީ ވަކީލް ހއ.އިހަވަންދޫ އަންބަރީގޭ އަބްދުލް މާނިއު ހުސައިންއެވެ.\nމާނިއު އެ މައްސަލަ ހައިކޯޓަށް މިއަދު ހުށަހަޅާފައިވަނީ ރައީސް ޔާމީންގެ ތަރުޖަމާނު އިބްރާހީމް މުއާޒު ކެންޑިޑޭޓު ނަންބަރު އެކަކާ ދިމާގައި ޖެހި ފާހަގަ ކެންޑިޑޭޓު ނަންބަރު ދެއަކާ ހަމައަށް ވެއްޓޭ ކަމަށް އެ މަންޒަރު ލޮލުން ދުށް މީހަކާ ހަވާލާދީ ވަރަށް ސާބިތު ކަމާއެކު ވިދާޅުވެފައިވާތީއެވެ.\nރައީސް ޔާމީންގެ ތަރުޖަމާން މުއާޒް މިހެން ވިދާޅުވަނީ ޕީޕީއެމް އިންތިޒާމް ކޮށްގެން ބޭއްވި އެއްވުމެއްގައި ކަމަށް ވެސް އެ މައްސަލައިގައި ބަޔާން ކޮށްފައި ވެއެވެ.\nރާއްޖޭގެ ބައެއް މީޑިއާތަކަށް މައުލޫމާތު ދެއްވަމުން ގާނޫނީ ވަކީލް މާނިއު ވިދާޅުވީ މި މައްސަލަ ހުށައެޅުއްވީ މުއާޒު ދެއްކެވި ވާހަކަފުޅަކަށް ޝަރުއީ ކޯޓަކުން ހުކުމެއް އަންނަންޖެހޭ ކަމަށް ގަބޫލުކުރައްވާތީ ކަމަށެވެ. މާނިއު ހައިކޯޓަށް ހުށަހެޅުއްވި މައްސަލަ ބިނާކޮށްފައިވަނީ މުއާޒުގެ މިވާހަކަތަކަށް ކަމަށް މާނިއު ވަނީ ވިދާޅުވެފަ އެވެ.\nޤާނޫނީ ވަކީލް ޢަބްދުލް މާނިއު ހުސައިން ހުށަހެޅުއްވި މައްސަލައިގައި ވަނީ އިލެކްޝަންސް ކޮމިޝަނުން ޢާއްމުކޮށްފައިވާ ދާއިމީ ނަތީޖާގައި، ކެންޑިޑޭޓް އެކަކަށް ލިބިފައިވާ ވޯޓަކީ ކެންޑިޑޭޓް ނަމްބަރު ދޭކަށް ލިބިފައިވާ ވޯޓް ކަމަށާއި އަދި ކެންޑިޑޭޓް ނަމްބަރު ދޭކަށް ލިބިފައިވާ ކަމަށް ބަޔާންކޮށްފައިވާ ވޯޓަކީ ކެންޑިޑޭޓް ނަމްބަރު އެކަކަށް ލިބިފައިވާ ވޯޓް ކަމަށް ކަނޑައަޅައި ނިޔާކުރުމަށް އެދޭ ކަމަށެވެ.\nމާނިއުވަނީ މުއާޒުގެ ވާހަކަތަކުން ދެ ކަމެއް ފާހަގަ ކުރެވޭ ކަމަށް ވިދާޅުވެފައެވެ. އެއީ އެކެއްގައި ޖެހި ފާހަގަތައް ދެއަކާއި ދިމާއަށް ފައިބާފައި ހުރެއްޖެ ނަމަ ދޭއްގައި ޖެހި ފާހަގަތައް އެކަކާ ދިމާއަށް މައްޗަށް އެރުމަކީ ގަބޫލު ކުރަން ޖެހޭ ކަމެއް ކަމަށެވެ.\nމީގެ އިތުރުން އެމް7އިން އެގޮތަށް ކަރުދާސް ޗާޕުކޮށްފައިވަނީ އާދަޔާ ހިލާފު ޓެކްނޮލޮޖީއެއް ބޭނުންކޮށްގެން ކަމަށާއި އެ ޓެކްނޮލޮޖީ ބޭނުން ކޮސްގެން އެ އަގުގައި ކަރުދާސް ޗާޕުކޮށްފައިވަނީ ނުއަގުގައި ކަމަށެވެ.\nއޮކްޓޯބަރ 16, 2018 15:05\nކެމިކަލް އުނގުޅާފަ ހުރިކަމަށް ބުނީ އެކަކުން ދެއަކަށް ފައިބާގޮތަށް. ދެން ކިހިނެއް ދޭއްގަޖެހި ފާހަގަ މައްޗަށްއަރާނީ..މުޢާޒު ތިއަރީ ބުނާގުތުންވިއްޔާ އެކަކަށް ނުލިބޭނެ ހުދު ޔާމީނު ވޯޓެއްވެސް..ހުސް ދެބޯގެރިން\nއޮކްޓޯބަރ 16, 2018 15:14\nއޮކްޓޯބަރ 16, 2018 15:21\nމަގޭ ވޯޓު ކޮބާ\nއޮކްޓޯބަރ 16, 2018 15:24\nހަމަ ރަނގަޅައްވެސް މޮޔަވެއްޖެ.ތަރިތަ ކާއި ހަނދާއި ބުއްދާ އައް އަޅުކަން ކުރާމީހުން އަދިކިރިޔާ މި އެގުނީ\nއޮކްޓޯބަރ 16, 2018 15:29\nމަގޭ7އަހަރުގެ ދަރިފުޅު ކައިރީގަ ގަނޑެއްގަ ދެ ގޮޅި ކުރަހާފަ ދައްކާފަ މަތީ ގޮޅީގައި އަކުރެއް އަޅާފަ މަ ބުނީ މި އަކުރު ތިރީ ގޮޅިއަށް ފައިބަފާނެ ކަމަށް ދަރިފުަޅު ގަބޫލުކޮށްފާނަން ހެއްޔޭ؟ އެއްބަސް ނުވި ނުވާނެއޯ . އެވަރު ތުއްތު ކުދިން ގަބޫލުނުކުރާ ކަމެއް ހޭޖެހޭ މީހުން ގަބޫލުކުރުންމީ ގަރުނުގެ ޖޯކު. ބަޔަކު ރަނގަޅަށްވެސް މޮޔަވެއްޖެ. ތަންކޮޅެއް ހޭޖެހޭ ވާހަކަ ދައްކަންވެއްޖެއެންނު. ފުކެއްބޮޑުވަރު ޑެސްޕަރޭޓް ވިޔަސް\nއޮކްޓޯބަރ 16, 2018 16:31\nތި ފާހަގަ މަތީ ގޮޅިން ތިރީ ގޮޅިއަށް އައިކަމަކަށް ގަބޫލެއް ނުކުރަން. ޢެކަމަކު އެއީ\nޓެކްނޮލޮޖީ ގަ ނެތްކަމެއް ނޫން. ތިބޭފުޅާގެ7އަހަރުގެ ކުއްޖާ އަކަށް އިލެކްޓްރޯފޯރެސިސް އެއް އަދި ސްކޫލް ގަ ކިޔަވައެއްނުދޭ. ތިބޭފުޅާއަށް ވެސް ނޭގޭ ދޮއްތޮ؟ ކުޑަކޮށް ގޫގްލް ކޮށްލާ! Electrophoresis\nއޮކްޓޯބަރ 16, 2018 15:34\nކީއްވެތަ ފާހަގަ ވެއްޓުނީމަ އެވާހަކަ ވޯޓު ލާން ހުރެފަ ނުބުނީ ގައިމު މަވެސް ވޯޓު ލާފަ ފާހަގަ ވެއްޓޭތޯ ބެލިން\nއޮކްޓޯބަރ 16, 2018 15:37\nއެމް.ޑީ.ޕީގެ ޕްރޮޕެގެންޑާ ވަރަށް މޮޅު.\nއޮކްޓޯބަރ 16, 2018 15:42\nއޮކްޓޯބަރ 16, 2018 15:47\nތިމަށްސަލަ ހުށައެޅި ވަކީލަކީ ބުއްދިފިލާގޮސްފައި ހުރިވަކީލެއްބާ\nއޮކްޓޯބަރ 16, 2018 15:53\nއެހެންވީމާ ތިޔަ ނަތީޖާ އިންނާނީ އަބަދުވެސް ބަދަލުވެ ބަދަލުވެތާދޯ؟ ފާހަގަ އެކެއް އިންނަ ގޮޅިއަށް އެރީމަ ހަރުނުލާ ދެއަކަށް ދާނެއްނު؟ އަދި ދެ އަކަށް އަންނަ އިރަށް ހަރުނުލާ އެކަކަށް ވެސް ދާނެ ދޯ؟ ?\nކަލޭމެން މިހާރު ތިކަހަަލަ ކަންތައްވެސް ޖޯކަކަށް ކީކޭ ބުނާނީ ދެން\nއޮކްޓޯބަރ 16, 2018 16:10\nމުވާޒެއްނޫން. މޮޔަވީ އެމްޑީޕީން މޮޔަވީ. ވެރިކަން ނުލިބިގެން ހޭރިހޭރި ތިއްބާ ވައްކަންކޮށްގެން ވޯޓް ލިބުނީމަ އެކަން ބަޔަކު ބަލާތީ ލޮލުފިޔަ ނުޖެހިގެން މާރާމާރީ ހިންގަމުން މީހުންނަށް ފުރައްސާރަ ކުރަމުން ތިޔަދަނީ .ތީ އެމްޑީޕީ އށް ދިމާވި ކަމެއްނަމަ ހުޅު ނުޖަހާނެ އެއްމެ މުވައްސަސާއެއްވެސް ނުހުންނާނެ، މީހުން ގަތުލުކުރަމުން މާރާމާރީ ހިންގަމުން ދާތަން ފެންނާނެ. މާތް ﷲ ގެ ކުޅަދުން ވަންތަކަމުން ބޭއިންސާފުންވެސް ތި މީހުންނަށް ތި ވޯޓް ލިބުނީ. މިދިވެހިރާއްޖޭގައި ނުބައި ހުރިހާ ސިފަ ހަރުލީ އެމްޑިޕީގެ ސަބަބަުން.ރޯކުރުމާ އާޑަ ފުރައްސާރަ ކުރުން ފަދަ މީހުން ގެ އަބުރާ ބެހުމަކީ އެމްޑިޕީ ގެ ސަޤާފަތް. ތިޔައި ތަހުޒީބު ބައެއްގެ ޢަމަލެއްނޫން. އެމްޑިޕީ މީހެއްގެ ދަރިއެއްނަމަ ކުޑައެއް ބޮޑެއް ނުހުންނާނެ. މީހުން އަބުރަށް އަރައިިގަންނާކަށް.\nއޮކްޓޯބަރ 16, 2018 16:30\nހައްގު އޮތީ 1 ގަތެޔޮލައިގެން ފާހަގަޖެހި މަދުބައެއްގެ އެކަނިތޯ\nއޮކްޓޯބަރ 16, 2018 16:34\nހެއްހެއްހޭ! އެއްމެން ވޯޓުމޮޔަވެފަ!.\nއެއްމެން ޑިމޮކްރެސީ ވެފަ!\nއޮކްޓޯބަރ 16, 2018 16:35\nޢާއެކޭ މުއާޒޫ މަގޭ ވޯޓް ފާހަގަވެސް ދިޔަ ކަރުދާހުން ބޭރައް މަ ކުރިކަމަކީ ފާހަގާ ގަ މެދުގަ ހިފާ އެލިގެން އޮތީ އިރުކޮޅެއް ކޮއްލާފަ ފާހަގަ ގެނެސް2ނަމްބަރާދިމާލުގަ ބާއްވާފަ ހިމަރޯނު ގަނޑަކުން ވަރުގަދަޔައް އައްސާލީ މުއާޒޫ އާއި ޕިންކީން ވެސް މިހެން ކަންކުރިނަމަ ރަނގަޅުވާނެ ނޫން ތޭ\nއޮކްޓޯބަރ 16, 2018 16:40\nމި އަނެއްކާ ހަމަ މީހެއްބާ އިހަވަންދޫގަވެސް މިވަރުމީހުން އުޅޭދޯ\nއޮކްޓޯބަރ 16, 2018 19:03\nފަސް ކުޅަނދުގެ މައްސަލަ\nއޮކްޓޯބަރ 16, 2018 18:58\nސަހަރޯ! ވެރިކަން ދެއްވާތޯ ދުޢާ ކުރަންވީ. ދޮގު ވާހަކަ ފެތުރުމަކީ، ނާކާމިޔާބު.\nއޮކްޓޯބަރ 16, 2018 22:16\nވެއްޓޭ ކާއްޓަކީ އަލުން ރުކުގަ ހަރުލާ އެއްޗެއްނޫން ނަމަވެސް ކޯޓުން މައްސަލަ ބަލައިގަނެ، ވެއްޓުނުބައި ތިރީގަހުރި މީހާގެ ބައިކަމަށް ހައްދަވާފައި 100% އިބޫއަށް ލިބުނު ކަމަށް ކަނޑައެޅީމަ ހުންނާނީ ރާކަނިމަސް ކެވިފަ.ޕޕޕ\nއޮކްޓޯބަރ 17, 2018 11:17\nރައީސް ޔާމީން 25 ބުރިއަށް ނަގާ ގެ އެއީ އިބޫގެ ގެ ކަމަށްވެސް ކަޑައަޅަން ޖެހޭނެ ދޮތަ


Record adhadhakah Note 8 ah pre-order koffi.\nއަޙްމަދު ދާއޫދު / ލަންދޫ7މަސްކުރިން\tޚިޔާލެއް ދެއްވާ\nގެލެކްސީ ނޯޓް 8 އަށް5ދުވަސް ތެރޭގައި ޕްރީއޯޑަރ ކުރި މީހުންގެ ޢަދަދު ރެކޯޑް ޢަދަދަކަށް އަރައިފިއެވެ.\nމިފަދަ ޚަބަރުތައް ގެނެސްދޭ މަޝްހޫރު ސައިޓެއްކަމުގައިވާ އެންޑްރޮއިޑްއެންޑްމީ ގައި ބުނެފައިވަނީ ފާއިތުވެދިޔަ5ދުވަހުގެ ތެރޭގައި 650 ހާހަށްވުރެ ގިނަ ޕްރީއޯޑަރ ގެލެކްސީ ނޯޓް 8 އަށް ކޮށްފައިވާކަމަށެވެ.\nސެމްސަންގ ކުންފުނީގެ އެންމެފަހުގެ ފޯނަށް މިފަދަ ބޮޑު ތަރުޙީބެއް ލިބިފައިވަނީ އެމީހުންގެ ގެލެކްސީ ނޯޓް7އަށް ދިމާވި ބެޓްރީ ގޮވުމުގެ މައްސަލަ ހަނދާނުން ނުފޮހެވެނީސްކަން ގިނަބަޔަކު ފާހަގަކުރެއެވެ. ނޯޓް7އަށް އެމައްސަލަ ދިމާވެ ކަސްޓަމަރުންގެ އިތުބާރު ގެއްލުނުކަމަށް މީޑިއާ ރިޕޯޓްތައް ބުނިނަމަވެސް ނޯޓް 8 އަށް ލިބެމުން އަންނަ ބޮޑު ތަރުޙީބުގެ ސަބަބުން އަދިވެސް ސްމާޓް ފޯނުގެ ބާޒާރުގައި އެންމެކުރީގައި އުޅެނީ ސެމްސަންގ ފޯނުތަކެވެ.\nސަމްސަންގް ނޯޓް 8ގައި މީގެ ކުރިން ސަމްސަންގް ފޯނެއްގައި ހިމެނިފައި ނުވާ، ޑުއެލް ކެމެރާ ވަނީ ހިމަނާފައެވެ. މީ އެޕަލްގެ އައިފޯނުގައާއި ވަން ޕްލަސް 5ގައި ވެސް ހިމެނޭ ކޮލިޓީ ފޮޓޯ ނެގުމުގެ އެންމެ ފަހުގެ ޓެކްނޮލޮޖީއެވެ. މި ފޯނުގައި ހިމެނޭ ޑުއަލް ކެމެރާތަކަކީ 12 މެގަޕިކްސެލްގެ ކެމެރާތަކެކެވެ.\nމީގެ އިތުރުން ނޯޓް 8 ގައި ހިމެނެނީ ދެ އަރިމަތިންވެސް “ކާވްޑް” 6.3 އިންޗުގެ “އިންފިނިޓީ ޑިސްޕްލޭ” އެކެވެ. މީގެ އިތުރުން ކުރީގެ ނޯޓު ފޯނުތަކާއި އެއްފަދައިން މި ފޯނުގައިވެސް އެސް ޕެން އެއް ހިމެނޭނެއެވެ. އެސް ޕެން އަކީ ފޯނުގައި ނޯޓުކުރުމާއި ލިޔުމަށް ބޭނުންކުރާ ސްޓައިލަސްއެކެވެ. އަދި އެހެންމެ އެންޑްރޮއިޑްގެ އެންމެ ފަހުގެ ވާޝަން ކަމުގައިވާ އެންޑްރޮއިޑް 7.1 ވެސް މި ފޯނުގައި ހިމެނެއެވެ.\nސަމްސަންގް ނޯޓް 8 މިދިޔަމަހު ލޯންޗުކޮށްފައިވާއިރު ބޭރުގެ ގައުމު ތަކުގައި އެ ފޯނު ވިއްކަން ހަމަޖެހިފައިވަނީ 869 ޕައުންޑަށް (ގާތްގަނޑަކަށް 17000 ދިވެހި ރުފިޔާ) އަށް ކަމަށް ރިޕޯޓުތައް ބުނެއެވެ.\nމިހާރު ދުނިޔޭގައި އެންމެ ކުރިއަރަމުން އަންނަ ސްމާޓްފޯންގެ އެއްވައްތަރެއްކަމުގައިވާ ވާވޭ މޭޓް މިހަފްތާގައި ވަރަށް އަގުހެޔޮކޮށް ވިއްކަނީ ކަމަށް އެންމެ …


ޙަޤީޤީ ޙާދިސާ: ހިނިތުންވެލަން ނުވެސް ލިބި ވިހި އަހަރުވަންދެން އަނިޔާލިބުނު އަންހެނަކަށް އަބަދު ހިނިތުންވެ އުފަލުގަ ހުންނަން ލިބުނު ގޮތުގެ ވާހަކަ-\nއާރޓިކަލްކިޔުމަށް ހޭދަވާނެކަމަށް ބެލެވެނީ :3މިނެޓް, 26 ސިކުންތު\nއަޅުގަނޑުގެ ޙަޔާތުގައި ކަންކަން ދިމާވިގޮތް ކިޔައިދީފިނަމަ ގިނަ ބައަކު އަޅުގަނޑަކީ މޮޔައެއްކަމަށްވެސް ބުނެފާނެއެވެ. ނަމަވެސް އެގޮތަށް ނިންމުމުގެ ކުރިން ނަތީޖާއަށް ބަލައިލުންވެސް ރަނގަޅުވާނެއެވެ.\nއަޅުގަނޑު ކައިވެނިކުރީ 20 އަހަރުގައެވެ. ކައިވެންޏަށްފަހު އަޅުގަނޑަށް ދިރިއުޅެން ޖެހުނު ޙާލުގެވާހަކަ ބަޔާންކުރަންވެސް އުނދަގުލެވެ. ތެދަށްބުނާނަމަ ބުނަން ޖެހޭނީ އުފަލާއި ހިނިތުންވުމަކީ އަޅުގަނޑާއި އެއްގޮތަކަށްވެސް ރައްޓެހި ކަންކަމެއް ނޫނެވެ. އެހެންކަމުން އުފާވާނެ ފުރުޞަތެއްވެސް އަދި ހިނިތުންވާނެ ފުރުޞަތެއްވެސް ހަމަ އެންމެ ފަހަރަކުވެސް ލިބުނު ހަނދާނެއް ނެތެވެ.\nކައިވެނިކުރިތަނާ އަހަރު ދެކޮޅު ކަހަލަގޮތަކަށް3ދަރިން ލިބުނެވެ. ދަރިން ހޯދުނީ ދަރިން ލިބުމުން ރަނގަޅު ބަދަލެއް ފެނުމުގެ އުންމީދުގައެވެ. ނަމަވެސް އެ އުންމީދުތައް ދިއައީ ހަމަ ވަޔަށް ބުރައިގެންނެވެ. ދަރިން ލިބުމުން ކަންކަން ގޯހުން ގޯހަށް ބަދަލުވުން ނޫން އެއްވެސް ކަމެއް ނުފެނެއެވެ.\nޙަޔާތުގެ ކަންކަން އަޅުގަނޑު ހިއްޞާކުރަމުން ދިއައީ މަންމައާއި އެކަންޏެވެ. އެހެން އެއްވެސް މީހެއްގެ ގާތުގައި އެއްވެސް ވާހަކައެއް ނުދައްކަމެވެ. މަންމަ ބުނަމުން ދިއައީ ކިރިޔާވެސް ކެތްކުރެވޭނެނަމަ ކެތްތެރިވުމަށެވެ. ފެންނަ ކަންކަން ނުފެންނަ ކަންކަމަށް ހެދުމަށެވެ. އިވޭއަޑުތައް ނުއިވޭކަމަށް ހެދުމަށެވެ. ހަގުދަރިފުޅަށް 18 އަހަރުފުރެންދެން ކޮންމެ ޙާލެއްގައިވެސް ކެތްތެރިވުމަށެވެ. އަދި އަޅުކަންކޮށް ދުޢާކުރުމުގައި ސާބިތުވުމަށެވެ.\nއަޅުގަނޑު މަސައްކަތްކުރީ މަންމަ ދިން ނަޞޭޙަތަށް ޢަމަލުކުރުމަށެވެ. އެކަމުގަ ހުރި ބުރަކަމާއިއެކުގައިވެސް މަންމަ ބުނި ގޮތަށް ޢަމަލުކުރަން މަސައްކަތްކުރީމެވެ. އަޅުގަނޑަށް ފިރިމހާގެ ކިބައިން ސަލާމަތްވެވޭނީ ކައިވެންޏަށް 22 އަހަރުގައެވެ. އެއިރު އަޅުގަނޑުގެ އުމުރުން އޮންނާނީ 42 އަހަރަށެވެ. ވީމާ އުމުރުގެ ބޮޑުބައި އޮންނާނީ ނިމިފައެވެ. އެހެންކަމާއިއެކުވެސް މަންމަގެ ބަސް ޤަބޫލުކޮށް ކެތްތެރިވީމެވެ.\nއެއީ ކައިވެންޏަށް 20 ވަނަ އަހަރުގައެވެ. ހަމަ އާދައިގެ ދުވަހެކެވެ. އާދައާއި ޚިލާފް އެއްވެސް ކަމެއް މެދުވެރިއެއްވެސް ނުވެއެވެ. ފިރިމީހާ އޮފީހުން އައިސް ގެއަށްވަނުމުން ކާންހަދައިދިނުމުން ކައިނިމިގެން ސޯފާގައި އިށީނދެލާފައި އަޅުގަނޑަށް ގޮވާލުމުން ގާތަށް ދިއައީމެވެ. ބުނީ3ބަހެވެ. "ތިއައިނީ ވަރިކޮށްފަ! ގެއަށްދޭ!"\nއަޅުގަނޑަށް ލިބުނު އުފަލުގެ ބޮޑުކަމުން ވަގުތުން ޝުކުރުގެ ސަޖިދަކުރީމެވެ. އަދި އަވަސްއަވަހަށް ތައްޔާރުވެލައިގެން ގެއަށްދާން ނުކުންނަން ފެށުމުން ގޭގެ ދޮރާށި ތަޅުލިއެވެ. ބުނީ ދެވޭނީ3މަސް ފަހުން ކަމަށެވެ. އަޅުގަނޑު ވަގުތުން ފުލުހުންނަށް ގުޅީމެވެ. ގެއިން ނެރެދިނީ ފުލުހުންނެވެ.3ދަރިން އަޅުގަނޑު ގާތަށް އުޅެން އައީ އެއްދުވަސްފަހުންނެވެ.\nއަޅުގަނޑު މަންމަމެންނާއިއެކު ގޭގައި އުޅެ، ޢިއްދައިގެ3މަސް ހަމަވީދުވަސް ނޫން އަނެއް ދުވަހު ފިރިމީހާގެ ގޭގައި އަޅުގަނޑު އުޅުނުއިރު އެންމެ ގާތް އަވަށްޓެރިންގެ ތެރޭގައި ހިމެނޭ މީހަކު އަޅުގަނޑަށް ގުޅިއެވެ. އޭނާގެ އަނބިމީހާއަކީ އަޅުގަނޑުގެ އެންމެ ގާތް އެކުވެރިޔާވެސްމެއެވެ. ވީމާ އަޅުގަނޑު އުޅުނު އެންމެ ރަނގަޅަށް އެނގޭނެ އެއްބައަކީ އެދެމަފިރިންނެވެ. އަޅުގަނޑުގެ އެކުވެރިޔާ، އޭނާގެ އަނބިމީހާ ވަނީ ދުވަސްކޮޅެއްކުރިން މަރުވެފައެވެ. އެކުވެރިޔާގެ ފިރިމީހާ ބުނީ އަޅުގަނޑާއި ކައިވެނިކުރަން ބޭނުން ކަމަށެވެ. އެކަމަށް އަޅުގަނޑު އެއްބަސްވީމެވެ.\nއަޅުގަނޑުގެ މިހާރުގެ އުމުރަކީ 55 އަހަރެވެ. ދެވަނަ ކައިވެންޏަށް 15 އަހަރެވެ. ފާއިތުވި 15 އަހަރަށް ބަލައިފިނަމަ އުފަލުން ހިނިތުންވުން ނޫންކަމެއް ކުރާކަށް ނުޖެހެއެވެ. ހިތްހަމެޖެހުން ނޫން ކަމެއް ނުލިބެއެވެ.\nމިއަދުނޫހުގެ ކިޔުންތެރިން ގާތު ބުނެލަން ބޭނުންވަނީ އަޅުގަނޑު ކެތްތެރިވި ވަރަށް ކެތްތެރި ނުވެވުނު ނަމަވެސް ކެތްތެރިވާން މަސައްކަތްކުރާށެވެ. ޚާއްޞަކޮށް ހެޔޮލަފާ މައިންދޭ ނަޞޭޙަތް ޤަބޫލުކުރާށެވެ. އަނިޔާ ލިބެމުންދާ މީހާގެ ދުޢާއަށް ހުރަހެއް ނެތްކަމަށް އޮންނަ ބަސްފުޅަށް އިތުބާރުކުރާށެވެ. ވަގުތު ނަގައިފާނެއެވެ. ނަމަވެސް ދެއްވަވާ އުފާވެރިކަން މާބޮޑުވާނެއެވެ. އިން ޝާ ﷲ\n- ސަލީމާ / މިއަދުނޫހުގެ ކިޔުންތެރިއެއް\nޙަޤީޤީ ޙާދިސާ: ސިފަ ހުތުރުކަމުން ލޯބިވިމީހާވެސް ވަޒީފާވެސް ގެއްލުނުތަނާ ފައިސާވެރިވުމުން ކުއްލިއަކަށް ސިފަ މާރީތިވި އަންހެނެއްގެ އިޙްޞާޞްތައް-\nޙަޤީޤީ ޙާދިސާ: ރީތި އަންތބަކު ހޯދަން ދެއަންތބަށް ކައިވެނިކުރުމުން ވާންޖެހުނީ އޭނާގެ ނޯކަރަކަށް- އަތުން ގެއްލިގެން ދިއައީ ރުފިޔާ ފުންޏެއް!\nހައިހޫނުކަމުގަހުރެމެ، ﷲ އަށް އަދާކުރަންޖެހޭ ޙައްޤެއް އަދާކުރުމުން އިނާމަކަށްދިން ފަސްސަތޭކަ ދީނާރުގަ ނުހިފި މީހަކަށް ބޮޑު ޢިއްޒަތާ އެއްލައްކަ ދީނާރު ލިބުނު ގޮތުގެ ވާހަކަ-\nޙަޤީޤީ ޙާދިސާ: އަމިއްލަ ގެ ވިއްކާލެވެން އުޅުނު ޙާލަތުގައިވެސް ތެދުވެރިވި އަންހެނަކަށް ތަނަވަސްކަމާ ތަނަވަސް ފިރިއަކު ލިބުނު ގޮތުގެ ވާހަކަ-\nޙަޤީޤީ ޙާދިސާ: ބެލްކްމޭލްކޮށް ހަށިވިއްކުވަން އުޅުނު ދައްޔޫސެއްގެ ކިބައިން އަންހެނަކު ސަލާމަތްވި ގޮތުގެ ވާހަކަ\nޙަޤީޤީ ޙާދިސާ: ފިރިމީހާ އެކުގަ ރޭނުކުރުމުން ހަށިގަނޑުގަ އެޅި ވޭންތަކަށް4އަހަރުވަންދެން ކެތްތެރިވުންވީ އެއިޑްސްބަލިން ސަލާމަތްވެވުނު ސަބަބަށް!\n5 ޑިސެމްބަރ 2021


Medical team ah Thoriq dhevvee 100 | Mihaaru\nކޮވިޑް-19 އަށް ފަރުވާ ހޯދުމަށް ތޯރިގު ހޮސްޕިޓަލުގައި އެޑްމިޓްކުރައްވާފައި.\n20 މެއި 2020 - 10:407comments\nއުމުރު ދެ ބައި ވަނީ އެވެ. ކޮވިޑް-19 ގައި އެޅި ވޭނާއި އެ ހިތްދަތި ތަޖުރިބާ މުހައްމަދު ތޯރިގް މީގެ ކުރިން ކުރައްވާފައެއް ނުވެ އެވެ. ނިއުމޯނިޔާގެ ސަބަބުން ފުއްޕާމެޔަށް ލިބުނު ގެއްލުމުގެ ބޮޑުކަމުން ހާލަތު ވަރަށް ބޮޑަށް ނާޒުކުވެ، 12 ދުވަހު އައިސީޔޫގައި ބޭއްވި އެވެ. މީގެ ކުރިން ސިއްހީ އެއްވެސް މައްސަލައެއް ދިމާނުވިއަސް ކޮވިޑް-19 އިން ސަލާމަތްވާނެކަމުގެ އުއްމީދު އެތައް ފަހަރަކު ގެއްލުނެވެ.\nއެކަމަކު ޓީޗަރެއްގެ ގޮތުގައި ރާއްޖޭގައި އޭނާ ހޭދަކުރެއްވި ދުވަސްތަކާއި އޭގެ ފަހުން ވިޔަފާރީގައި އުޅުއްވައި، ހޯއްދެވި އެތައް ދަރިވަރުންނާއި ރައްޓެހިންގެ ހިތްވަރާއި ދަރުމަވަންތަ ހޮސްޕިޓަލްގެ މެޑިކަލް ޓީމުން ދިން ފަރުވާއާ އެކު ޕާކިސްތާނުގެ ތޯރިގު މިހާރު ވަނީ ބަލިން އެއްކޮށް ރަނގަޅުވެ މިިދިޔަ ހޯމަ ދުވަހު ހޮސްޕިޓަލުން ދޫކޮށްލައިފަ އެވެ.\nއޭނާ ވިދާޅުވާ ގޮތުގައި ފަރުވާ ދެއްވި ޑޮކްޓަރުންނަކީ އޭނާގެ ނަސީބެވެ. އައިޖީއެމްއެޗްގެ ފުއްޕާމޭގެ ހާއްސަ ޑޮކްޓަރު، ޑރ. މޫސާ ހުސެއިން އާއި އެތެރެހަށީގެ ޑޮކްޓަރު، ޑރ. މުހައްމަދު އަލީއަށް ހިފެހެއްޓުމެއް ނެތް ޝުކުރު އަދާކުރެއްވި އެވެ.\n"ރާއްޖެއިން މި ލިބުނީ، ކޮވިޑް-19ގެ ހާލަތުގައި، ދުނިޔޭގައި ލިބެން ހުރި އެންމެ ރަނގަޅު ފެންވަރުގެ ފަރުވާ. އެއީ އަހަރެންގެ ނަސީބު. ދަރުމަވަންތަ ހޮސްޕިޓަލުގައި ފަރުވާ ދެއްވި ޑޮކްޓަރުންނާއި ނަރުހުން ވަރަށް ރަނގަޅު، ހިތްހެޔޮ. ބަލިން ރަނގަޅުވުމަށް ވެސް އެ ބޭފުޅުންގެ އެ ޕޮޒިޓިވް ވާހަކަތައް ވަރަށް މުހިއްމު،" ސީއެޗްއެސްއީ އާއި ވިލާ އިންޓަނޭޝަނަލް ހައި ސްކޫލުގައި ބިޒްނަސް ޓީޗަރެއްގެ ގޮތުގައި 18 އަހަރު މަސައްކަތްކުރެއްވި ތޯރިގު ވިދާޅުވި އެވެ.\nހީކަރުވައި، ހާސްވެ އުނދަގޫވާން ފެށުމުން މިދިޔަ މަހުގެ މެދެއްހާ ހިސާބުގައި ތޯރިގު، 47 އެންމެ ފުރަތަމަ ވަޑައިގަތީ އޭޑީކޭއަށެވެ. އެތަނަަށް ދެ ފަހަރު ދައްކައިގެން ވެސް ލުޔެއް ލިބިވަޑައިނުގަތުމުން ހަފުތާއެއް ފަހުން ޓްރީޓޮޕް ހޮސްޕިޓަލަށް ވަޑައިގަތެވެ. ފުއްޕާމޭގައި ވަރަށް ބޮޑަށް ނިއުމޯނިޔާގެ އަސަރު ހުރި ކަމަށް އެ ހޮސްޕިޓަލުން ބުންޏަސް ކޮވިޑް-19 އަށް ޓެސްޓެއް ނުކުރެ އެވެ. ބޭސް ދިނުމަށް ފަހު ފޮނުވާލީ އެވެ.\nއެ ބޭސްތަކުން ރިހުން ކުޑަނުވެ، ހާލަތު އިތުރަށް ގޯސްވާން ފެށުމުން ދެން ވަޑައިގަތީ ފްލޫ ކްލިނިކަށެވެ. އެތަނުން ކޮވިޑް-19 އަށް ޓެސްޓުކުރަން ސާމްޕަލް ނަގައި ނަތީޖާ ލިބެންދެން އޮބްޒަވޭޝަންގައި ބޭއްވި އެވެ. އަޑުއައްސަވަން ބޭނުން ނުވި ވާހަކައާ އެކު ވަޑައިގަތީ ޑރ. މޫސަ އެވެ. ހާލު ސީރިއަސްވުމުން ވަގުތުން އައިސީޔޫއަށް ބަދަލުކުރި އެވެ.\n"ބައެއް ފަހަރު ހީވި މި ނިމިގެން ދަނީއޭ ވެސް. ރަނގަޅުވެދާނެ ކަމުގެ އުއްމީދު ވެސް ކުޑަވެގެންދޭ. ފުރަތަމަ 5-6 ދުވަހު ވަރަށް ސީރިއަސް ހާލަތުގައި އޮތީ. އޮކްސިޖަން ދިން. ވެންޓިލޭޓަރަށް ވެސް ލި. އެކަމަކު އޭގެ ފަހުން މަޑުމަޑުން ރަނގަޅުވާން ފެށީ،" ތައުލީމީ ދާއިރާ ދޫކުރައްވައި އަމިއްލަ ކުންފުންޏެއްގެ ޖެނެރަލް މެނޭޖަރުކުރަން ކުރައްވަމުން އަންނަ ތޯރިގު ވިދާޅުވި އެވެ.\nއައިސީޔޫގައި 12 ދުވަހު ބޭއްވުމަށް ފަހު، ފަރުކޮޅުފުށި ކަރަންޓީން ފެސިލިޓީއަށް ބަދަލުކުރީ އޭގެ ހަފުތާއެއް ފަހުންނެވެ. އެ ތަނުގައި ވެސް ހަފުތާއެއް ވަންދެން ބޭއްވި އެވެ.\nކުރައްވާ މަސައްކަތުގެ ގޮތުން އޭނާގެ އޮފީހަށް ބިދޭސީން ދެ އެވެ. އެހެންވެ ލަފާކުރައްވަނީ، އެތަނުން ބިދޭސީއެއްގެ ފަރާތުން ކޮވިޑް-19 ޖެހުނީ ކަމަށެވެ.\nތޯރިގު ވިދާޅުވީ ފްލޫ ކްލިނިކަށް ވަޑައިގަތުމަކީ އޭނާގެ ނަސީބެއް ކަމަށެވެ. ނަމަވެސް ލަހުން ދެވުމަކީ ހެދުނު ގޯހެއް ކަމަށާއި އެހެންވެ ބަލީގެ ކިރިޔާ ވެސް އަލާމާތެއް ފެނިއްޖެ ނަމަ ވީހާވެސް އަވަހަކަށް ފްލޫ ކްލިނިކަށް ދާން އޭނާ އާންމުންގެ ކިބައިން އެދިވަޑައިގަތެވެ. ތޯރިގަށް ކޮވިޑް-19 ޖެހިފައިވާކަން ކަށަވަރުވީ ވެސް 10-12 ދުވަސް ފަހުންނެވެ.\nތޯރިގު، ފަރުކޮޅުފުށި ކަރަންޓީން ފެސިލިޓީގައި--\nރަނގަޅުވެ ގެއަށް ބަދަލުކުރި ނަމަވެސް ފުއްޕާމޭގައި އަދިވެސް ކުޑަކޮށް އިންފެކްޝަން އެބަ ހުއްޓެވެ. އެނޫން އުނދަގުލެއް މިހާރަކު ނެތެވެ.\n"ކޮވިޑް-19 އާ އެކު ނަފްސާނީ ގޮތުންނާއި ޖިސްމާނީ ގޮތުން ވެސް ގެއްލުން ލިބިފައި ހުންނާނީ. އެކަމުން މިހާރު މަޑުމަޑުން މި އަރައިގަންނަނީ،" ތޯރިގު ވިދާޅުވި އެވެ.\nރާއްޖެއަށް ހާއްސަ ލޯތްބެއް ޖެހިފައިވާ ތޯރިގުގެ ހަތަރު ކުދިންގެ ތެރެއިން ތިން ކުދިން ވިހެއީ ރާއްޖޭގަ އެވެ. ކުދިން މަތީ ތައުލީމް ހާސިލްކުރަން މީގެ ދެ އަހަރު ކުރިން އަނބުރާ ޕާކިސްތާނަށް ދިއުމާ ހަމައަށް އެ އާއިލާ އުޅުނީ މާލޭގަ އެވެ.\nތޯރިގާ އެކު އެއް ގެއެއްގައި އުޅެމުން އަންނަ އޭނާއަށް ބޮޑުބޭބެ ކިޔާ ދެ އަންހެން ކުދިން ވެސް ކޮވިޑް-19 އަށް ޕޮޒިޓިވްވި އެވެ. އެ ދެ މީހުން ބަލިން ރަނގަޅުވެފައި ވިއަސް އަދި ދުލެއް ނުކުރެ އެވެ.\nއޭނާ ދެއްވާ ނަސޭހަތަކީ މިއީ އެވެ؛ ކޮވިޑް-19 އަކީ އާދައިގެ ކަމެއްގެ ގޮތުގައި ނުނަގާށެވެ.\nނަފްސާނީ ގޮތުންނާއި އިޖުތިމާއީ އަދި ޖިސްމާނީ ގޮތުން ވެސް މީހާ މީހާއަށް އެތައް އަނިޔާއެއް، އެ ބަލިން ލިބޭކަން އޭނާ އެ ވަނީ ތަޖުރިބާކުރައްވައިފަ އެވެ. އެހެންކަމުން އެކަމަށް އޮތް އެންމެ ރަނގަޅު ފަރުވާއަކީ ހެލްތު ޕްރޮޓެކްޝަން އެޖެންސީ (އެޗްޕީއޭ) ގެ ލަފައާ އިރުޝާދަށް އަމަލުކުރުމެވެ.\nއިތުރު ލިޔުންތައް ހެލްތު ޕްރޮޓެކްޝަން އެޖެންސީ ޕާކިސްތާން ސީއެޗްއެސްއީ ވިލާ ހައި ސްކޫލް ސިއްހަތު ބަލިތައް ދަރުމަވަންތަ ހޮސްޕިޓަލް


ދުރުގާވުން ހިތް ނޭދޭ! (ދެވަނަ ބައި) – Dhen.mv\nދުރުގާވުން ހިތް ނޭދޭ! (ދެވަނަ ބައި)\nއަޒްކީ May 31, 2021 - 12:22 am\n" ޔޫ ޑޯންޓް އަންޑަސްޓޭންޑް ނިކް... މީކީ ކުޑަކަމެއް ނޫނޭ.. އަހަރެން ހަޔާތުން އަށް އަހަރު މިވަނީ ގެއްލިފަ... ގާތްގަނޑަކަށް ބުނާނަމަ އަހަރެންނަށް އަށާރަ އަހަރު ވީއްސުރެން ވީހުރިހާ ކަމެއް މިވަނީ އަހަރެންގެ ހަނދާނުން ފޮހެވިފަ... ކޮންމެ އިންސާނަކަށް ވެސް މެމޮރީސްއަކީ ވަރަށް މުހިންމު އެއްޗެއް... އަހަރެންގެ މައިންބަފައިންނާއި އާއިލާ މީހުންނާއި ރަޙުމަތްތެރިންނާ އެކު ހޭދަވި ދުވަސްތައް އަހަރެންނަށް ވަރަށް މުހިންމު.. އެވަގުތުތަކަކީ އަނބުރާ ލިބޭނެ އެއްޗެއް ނޫން ނަމަވެސް މެމޮރީގަ އެކަންކަން ހަރުލާފައި ހުރުމަކީ ކިހާ ސްޕްޝަލް ކިހާ އުފާވެރިކަމެއް... ނިކް ޕްލީޒް އަހަންނަށް އެހީވެދީ. އެހެންނޫނީ އަހަރެން މޮޔަވެދާނެ... " އެންމެ ފަހުން ތާޝާއަށް ރޮވިއްޖެއެވެ. ތާޝާ ރޯތަން ބަލަން އަނީކަށް ކެތެއްނުވިއެވެ. އިސްޖަހައިލަމުން ފުންނޭވައެއް ދޫކޮށްލީ އެކަމާ ފުންކޮށް ވިސްނައިލުމަށެވެ. އަނީކްގެ ޖަވާބެއްގެ އިންތިޒާރުގައި ތާޝާ އިނީ ކެތްމަދުވެފައެވެ.\n" އެންމެ ރަނގަޅު... އަހަރެން އެހީވެދޭނަން.. އެކަމަކު އެއީ ޝަރުތެއްގެ މަތިން.." އިރުގަނޑެއް ފަހުން އަނީކް ބުންޏެވެ.\n" އަސްލުތަ.. ޝަރުތު ބުނޭ.." ލޮލުން އައިސްފައިވާ ކަރުނަތައް ފޮހެލައި ހިނިތުންވާން މަސައްކަތް ކުރަމުން ތާޝާ ބުންޏެވެ.\n" އަހަރެން ތާޝާއާ އެކު ދާނަން.. އަދި އެނބުރި އަންނާނީ ވެސް ތާޝާއާ އެކު.. އެއްބަސްތަ.." ތާޝާއާ ދިމާލަށް ބަލައިލަމުން އަނީކް އެހިއެވެ.\n" ސަތޭކަ ޕަސެންޓް އެއްބަސް...ހެހެހ" ތާޝާއަށް އުފަލުން ގޮސް ހެވުނެވެ. ތާޝާގެ ތުންފަތްމަތިން އެ ހިނިތުންވުން ފެނި އަނީކްގެ ހިތަށް ލިބުނީ ބަޔާން ކުރަން ދަތި ހިތްހަމަޖެހުމެކެވެ. އެ ހިނިތުންވުމަށް ޓަކައި ކޮންމެ ފަދަ ކަމެއް ވެސް ކުރަން އަނީކް ތައްޔާރެވެ. ނަމަވެސް މިކަމުގައި އޮތީ އަނީކްގެ އެކަނި އިޚްތިޔާރެއް ނޫނެވެ. ތާޝާއަށް އެ ޖަވާބު ދޭން މާކުރިން ވެސް އޭނަ އައީ ތައްޔާރު ވެގެންނެވެ. ތާޝާއަށް ހަޤީގަތް އޮޅުވައިލަން ޖެހޭތީ ދެރަވެއެވެ. ހަޤީގަތް އެނގޭ ދުވަހު ތާޝާ ރުޅި އަންނާނެކަން ޔަގީނެވެ. ނަމަވެސް އޭނަ ކުރާ ކޮންމެ ކަމެއް ވެސް ކުރަނީ ހަމަ ތާޝާއަށް ޓަކައެވެ. އެލޯބި ހާސިލް ކުރުމަށް ޓަކައެވެ.\nއެންމެ ފުރަތަމަ އަނީކަށް ތާޝާ ފެނުނީ ހޮސްޕިޓަލްގެ އެނދުމަތިންނެވެ. އެއީ ހަތަރު އަހަރު ކޯމާގައި އޮތުމަށް ފަހު ތާޝާ ހޭއެރި ދުވަހެވެ. އެ ދުވަހު ހޮސްޕިޓަލަށް މާބޮނޑިއެއް ހިފައިގެން އަނީކް ދިޔައީ އޭނާގެ ބައްޕަގެ އަފީފްގެ އެދުމުގެ މަތިންނެވެ. އެންމެ ފުރަތަމަ ނަޒަރުން ވެސް އަނީކަށް ތާޝާ ކަމުދިޔައެވެ. މަޑުމަޑުން ތާޝާއާ ރަހުމަތްތެރިވެ އިތުރަށް ގުޅުން ބަދަހި ކުރި ވަރަކަށް އަނީކްގެ ހިތުގައި ތާޝާއަށް ޓަކައި އޮތް ލޯބި އިތުރުވަމުން ދިޔައެވެ. ތާޝާ ލޯބިނުވާކަން އެނގިހުރެ ވެސް އަނީކް ތާޝާގެ ހިތުން ޖާގަ ހޯދުމަށް ކުރާ މަސައްކަތް ހުއްޓައެއް ނުލައެވެ. ކޮންމެވެސް ދުވަހަކުން ތާޝާގެ ލޯބި ކާމިޔާބު ކުރެވޭނެ ކަމުގެ އުއްމީދު އަބަދުވެސް އަނީކަށް ކުރެވެއެވެ.\n"އެހެންވީމަ ތައްޔާރުވެގެން ހުރޭ.. ކަންތައްތައް ކުރަންވީގޮތް އަހަރެން ކިޔައިދޭނަން.. އިރާދަކުރެއްވިއްޔާ މާދަމާ އިރުއޮއްސުމުގެކުރިން ތާޝާ ގޮވައިގެން އަހަރެން ރާއްޖެ ދާން ފުރޭތޯ މަސައްކަތް ކުރާނަން..." ޔަގީންކަން ދެމުން އަނީކް ބުންޏެވެ. އަނީކް ދިޔަތާ އިރުކޮޅެއް ފަހުން ތާޝާ ބޭރަށް ނިކުތެވެ. އޭރު ވެސް މޭޒުމަތީގައި ކާތަށިތައް އެ ހުރިގޮތަށް އެއްވެސް މީހަކު އަތްނުލައި ހުއްޓެވެ. ސޯފާގައި ލެޕްޓޮޕާ ކުޅެން ދާނިޔާލްގެ ކޮނޑުގައި ބޯއަޅައިގެން އަންސޫދާ އޮތެވެ.\n" މަންމާ... ޑާޑާ..." ތާޝާ ފަހަރަކު މީހަކަށް ގޮވައިލިއަޑަށް އެދެމީހުން ބަލައިލީ އެކުއެކީގައެވެ.\n" ދަރިފުޅު ތިނިކުތީ ދޯ... ޑާޑާ މިހުންނަނީ ވަރަށް ދެރަވެފަ... ވަރަށް ބަނޑުހައި ވެސް ވެފައި..." ލެޕްޓޮޕް މޭޒުމަތީގައި ބެހެއްޓުމަށް ފަހު ތާޝާ ކައިރިއަށް ދަމުން ދާނިޔާލް ބުންޏެވެ.\n" ކީއްކުރަން ނުކައި ތި ތިބީ... ހިނގާ ކާންދާން... އަހަރެން ނުކެޔަސް މަންމައާއި ޑާޑާ ޖެހޭނެއްނު ކާން..." ދާނިޔާލްގެ އަތުގައި ހިފައިގެން ކާމޭޒާ ދިމާލަށް ދަމުން ތާޝާ ބުންޏެވެ. އެމީހުންގެ ފަހަތުން ހެމުން ހެމުން އަންސޫދާ ވެސް ގޮސް މޭޒުކައިރީގައި އިށީނެވެ. ފިރިމީހާއާއި ދަރިފުޅުގެ ތައްޓަށް ކާއެއްޗެހި އަޅައިދިނުމަށް ފަހު އަންސޫދާ ވެސް ކާންފެށީ ހިތްހަމަޖެހިފައި އިނދެއެވެ. ތާޝާއަށް ވިސްނައިދިނީ އަނީކްކަން ދާނިޔާލްއަށް ވެސް އަދި އަންސޫދާއަށް ވެސް ވިސްނުނެވެ. އަނީކަށް ޓަކައި އެ ދެމީހުންގެ ހިތްވަނީ ޝުކުރުން ފުރިފައެވެ.\nއަތުގައި އޮތް ފޯނަށް ބަލަހައްޓައިގެން ވިސްނުމެއްގެ ތެރެއަށް ގެއްލިފައި ބަދިގޭ އުނދުން ކައިރީގައި ޒައިނާ ހުއްޓެވެ. ޒިދާނަށް ގުޅުނު އަދަދެއް ވެސް އޭނާއަކަށް ނޭނގެއެވެ. ފޯނަށް ޖަވާބެއް ނުދޭ ތަނުގައި އިރުއޮއްސުނު ފަހުން ލޮލަށް ވެސް ނުފެނެއެވެ. ޒިދާނަކީ ދުނިޔޭގައި ހުރި ، ޒައިނާގެ އެއްބަނޑު އެއްބަފާ ހަމައެކަނި ކޮއްކޮއެވެ. އޭނާގެ މުޅި ދިރިއުޅުމެވެ. ދުނިޔޭގައި ހުރި ހަމައެކަނި އޭނާގެ ބަލަދުވެރިޔާ ވެސް މެއެވެ. އޭނާގެ އެތައް އުންމީދަކާ ގުޅިފައިވާ ކޮއްކޮގެ އުޅުމާ މެދު ތާއަބަދު އޭނާއަށް ފިކުރު ކުރެވެއެވެ. ޒިދާންގެ އުޅުން ގޯހެވެ. ރޭގަނޑު ދަންވާފަހުން ގެއަށް އަންނަ މީހާ އަނެއް ދުވަހު އިރު އޮއްސެންދެން ނިދައެވެ. އެއީ އޭނާގެ އުފަލެވެ. ބޮލުގައިވާ ކޮންމެ އިސްތައްޓަކަށް އެކުވެރިން ގެންގުޅެއެވެ. ހިތާމައަކީ އެއިން ކޮންމެ އެކުވެރިޔަކީ ވެސް އޭނާގެ ބެސްޓްފްރެންޑަށް ވީ ކަމެވެ. އިސްކޮޅުގައި ހަފޫޓް ދެ އިންޗި ހުންނަ މީހާ ލައިފައި ހުންނަނީ މީހާއަށް ވުރެ ބޮޑު ޓީޝާޓެވެ. ކަރުގައި ރިހިކުލައިގެ ތިންހަތަރު ފަށް އަޅައިފައި ވާއިރު ބުމަ މަތިން ސްޓަޑެއް ލައްވާފައި ހުއްޓެވެ. ދެ އަތުގެ އިނގިލިތައް ފުރިފައި ވަނީ އެކި ސައިޒުތަކުގެ އަނގޮޓިތަކުންނެވެ. ބޮލުގެ އިސްތަށިގަނޑު ބޯވެފައި ވާއިރު މޫނުކޮޅު ކުޑައެވެ. ޒިދާނަކީ އަންހެންކުދިން އަޅައިގަންނަ ގޮތެއް ހުންނަ ޒުވާނެކެވެ. އަލިކަޅެއް ލިބިފައިވާއިރު ހީލާއިރު ކޮލުގެ ދެފަރާތަށް އެޅޭ އަޑިކޮޅު ފެނުމުން މީހަކު މޮޔަވާހާވެއެވެ. އަންހެންކުދިން އޭނާއަށް ޓަކައި އެހާވަރުވެފައި ތިބިއިރު އޭނާގެ ހިތް އެދި ގޮވަމުން ދަނީ އެންމެ އަންހެންކުއްޖަކަށެވެ. އޭނާގެ ދިރިއުޅުމަށް އެހާ ބޮޑު ބަދަލެއް އަންނަން ވެސް ޖެހުނީ ލޯބި ގެއްލުމާ ގުޅިގެންނެވެ.\nރޭގަނޑުގެ އެގާރައިގެ ފަހެވެ. މިރޭވެސް ޒައިނާ ކޮޓަރިން ނިކުތީ ޒިދާން ގެއަށް އައިތޯ ބެލުމަށެވެ. ނިދާ ހެދުމުގެ މަތިން ލައިގެން ހުރި ޖެކެޓްކޮޅު ރީތިކުރަމުން ގޮސް ޒިދާންގެ ކޮޓަރި ދޮރުމަތީގައި ހުއްޓުނެވެ. ދޮރު ދަށުން އަލިކަމެއް ފެންނަން ނެތްއިރު ވެސް އެ ކޮޓަރި ދޮރުހުޅުވައިލީ ހިތަށް ތަސައްލީއެއް ލިބުމަށް އެދިއެވެ. ކޮޓަރި އޮތީ ހަވީރު އޭނާ ސާފުކުރި ގޮތަށެވެ. މާޔޫސްކަމާ އެކު އޭނާ ހިނގައިގަތްތަނާ ދޮރު ހުޅުވާލާފައި މީހަކު ވަދެއްޖެއެވެ. ޒިދާނަށް ކުރިމަތީގައި ހުރި ޒައިނާ ފެނުމާއެކު ހުއްޓިއްޖެއެވެ. ޒައިނާ މަޑުމަޑުން ހިނގާފައި ގޮސް ޒިދާން ކުރިމަތީގައި ހުއްޓިއްޖެއެވެ.\n"ދޮންތަ މިރޭވެސް ނުނިދާ ރެއެއްތަ؟" ޒިދާން ބުނެލިއެވެ. އަދި ލައިގެން ހުރި ކަޅު ކުލައިގެ ސޯޓުގެ ޖީބަށް އަތްޖަހައިލާފައި ފޯނު ނަގައި ، ގަޑި ބަލައިލިއެވެ.\n"ކެއިންތަ؟ ހިނގާ ކާން" ހިތުގައި ޖެހިފައި ވިޔަސް އެ ހުރިހާކަމެއް ފޮރުވަމުން ޒައިނާ ވާހަކަދެއްކީ އޯގާތެރިކަމާއެކުގައެވެ. ހަމަ އެހިނދުގައި އޭނާ ނޭފަތުގައި ޖެހުނު ވަހަކުން މޭނުބައި ކޮށްލިއެވެ.\n"ތިނޫން ވަހެއް ކޮއްކޮ ގައިން ދުވާނެތަ؟ ސިނގިރެޓް ބޯ މީހުން އުޅޭ. އެކަމަކު ކައިރިވާން ނުކެރޭހާ ވަސްގަދައެއް ނޫން" ޒައިނާގެ އަޑުގައި ވަނީ މަޑުމޮޅިކަމެވެ.\n"ދޮންތާ! އެހާ ގިނައިން ނުބޮމޭ. މިއައީނު އެހެން ރޭތަކަށް ވުރެ ކުރިން ގެއަށް" ޒައިނާގެ ކޮނޑުގެ ދެފަރާތުގައި ހިފައިލަމުން ޒިދާން ބުނެލިއެވެ.\n"އެހެންވިއްޔާ ހިނގާ ކާން" ޒައިނާ ލޯތްބާ އެކު ބުނެލިއެވެ.\n"ނެތް ކާހިތެއް" ސިޓިންގްރޫމުގައި ހުރި ގޮނޑިއަށް ވެއްޓިގަންނަމުން ޒިދާން ބުނެލިއެވެ. ކައިރީގައި ހުރި ގޮނޑީގައި ޒައިނާ އިށީނެވެ.\nދޮންތަ ވާހަކައެއް އަހަންތަ؟" ޒައިނާ ބުނެލިއެވެ. ދެލޯ މަރައިލަމުން ޒިދާން ބޯޖަހައިލިއެވެ.\n"ދޮންތަގެ ކުރީގެ ކޮއްކޮ ލިބޭނީ ކޮންއިރަކުން؟ އެ ކޮއްކޮ ދޮންތައަށް ފެންނާނެތަ؟" ޒައިނާ ބުނެލިއެވެ. ޒިދާން ޖަވާބެއް ނުދިނެވެ. އެހެން ނަމަވެސް ދެކޮލަށް އެޅިފައިވާ އަޑިކޮޅު ފާހަގަވާވަރަށް އޭނާ ހީލިއެވެ.\n"އަހަރެން ދޮންތަ ކައިރީގައި ވާހަކައެއް އަހަންތަ؟" ޒައިނާގެ އަތްތިލައިގައި ހިފައިލަމުން ޒިދާން ބުނެލިއެވެ.\n"އަވަހަށް އަހާ" ޒައިނާ ބުނެލިއެވެ. އެގޮތަށް ހަމަޖެހިލައިގެން ކޮއްކޮ އާ ވާހަކަދައްކަން އޭނާއަށް ފުރުސަތު ލިބެނީ މަދު ފަހަރަކުއެވެ. އެހެންކަމުން އޭނާ އިނީ ހިތްހަމަޖެހިފައެވެ.\n"އަހަރެންގެ ތާޝާ އަހަންނަށް ލިބޭނެތަ؟ އަހަރެންގެ ތާޝާ އަހަރެން ކައިރިއަށް އެނބުރި އަންނާނެތަ ؟" ޒިދާން ބުނެލިއެވެ. ޒިދާންގެ އެ ސުވާލުން އިތުރަށް ޒައިނާ މާޔޫސްކޮށްލިއެވެ. އޭނާ ދޭނީ ވެސް ކޮން ޖަވާބެއް ހެއްޔެވެ؟\n"ކޮއްކޯ ތާޝާ މަތިން ދެން ހަނދާން ނައްތާލާ. އަތް ފޯރާ ފަށުން ލޯބި ހޯދަން މަސައްކަތް ކޮށްބަލަ. އަހަރެމެންނަކީ އެ ދުވަހަކަށް މިންވަރު ކުރެއްވި އެއްޗެއް ކައިގެން ބޮއެގެން އުޅޭ ބައެއް. ލޯބި ވާންވާނީ ވެސް ތިމާގެ ހިތަށް ހިތްހަމަޖެހުން ގެނެސްދެވޭނެ ވަރުގެ މީހެއް ދެކެ. ކުރިންވެ ސް ދޮންތަ މި ވާހަކަތައް ދެއްކީމެއްނު" ޒިދާންގެ އަތުގައި ފިރުމަމުން ޒައިނާ ވާހަކަދެއްކިއެވެ. ލޯތްބާއި އޯގާތެރިކަން އޭނާގެ އަޑުގައި އެކުލެވިގެން ވިއެވެ.\n"ނޫން. އަހަރެންގެ ތާޝާ އަދި އެނބުރި އަހަރެން ކައިރިއަށް އަންނާނެ.. ދޮންތަ ބަލަން ހުންނާތި" ޒިދާން ބުނެލިއެވެ. ޒިދާންގެ މޫނަށް ޒައިނާ ބަލައިލީ އަސަރާ އެކުއެވެ. ޒިދާންގެ އަޑުގައި އެކުލެވިގެންވި ހަރުކަށިކަމަށް ވުރެ ބޮޑަށް ޒައިނާއަށް ފާހަގަވީ ހިތްދަތިކަމެވެ.\n"ކީއްވެ ބިންމަތީގައި އޮތް ހިރަފުސްކޮޅަކަށް ވެގެން ހުރެ އުޑުގައި ފިޔަ ޖަހަމުންއެދާ ތަރިތަކުގައި އަތްލަން މަސައްކަތް ތި ކުރަނީ؟ ތާޝާގެ ހިތުގައި ކޮއްކޮއަށް ޓަކައި ކުޑަވެސް ލޯތްބެއް ގަދަރެއް އޮތްނަމަ ގުޅާލީހެއްނު. ކުޑަމިނުން މެސެޖެއްހައި ހިސާބު ވެސް ކޮށްލިތަ؟ ނުކުރެއެއްނު. ކޮންއިރަކުންތަ ކޮއްކޮއަށް ވިސްނޭނީ؟ ދުނިޔެ އުމުރު ތިގޮތުގައި ދުއްވާލަންތަ ބޭނުން ވަނީ. ދޮންތަގެ ވެސް އުންމީދުތަކެއް ވޭ. ކޮއްކޮ ދޮންތައާ މެދު ވެސް ވިސްނަބަލަ" ލޯތްބާ އެކު ޒައިނާ ޒިދާނަށް ނަޞޭޙަތްތެރިވަމުން ދިޔައެވެ. އެންމެފަހުން ޒައިނާގެ ދެލޮލުން ކަތުނަ ނީރައިލިއެވެ. ޒިދާންގެ މޫނުމަތިން ވަކި އަސަރެއް ނުފެނެއެވެ. އެދިމާލަކަށް ބަލަހައްޓައިގެން ހިމޭންކަމުގައި ވަގުތުކޮޅަކު އިނުމަށް ފަހު ޒައިނާއާ ދިމާއަށް ބަލައިލިއެވެ.\n"ނިދަން މިދަނީ. ގުޑްނައިޓް ދޮންތަ" ޒައިނާގެ އަތުގައި ހިފަމުން ޒިދާން ތެދުވިއެވެ. ޒައިނާ ކުރިމަތީގައި ތާޝާ އާ ގުޅޭގޮތުން ބަހުސްކުރާކަށް ޒިދާން ބޭނުމެއް ނުވިއެވެ. ޒައިނާއަކީ މިދުނިޔެއިން އޭނާ އެންމެ ގަދަރުކުރާ އިންސާނާއެވެ. އޭނާ ކޮޓަރިއަށް ވަދެ ދޮރު ލައްޕަންދެން ޒައިނާ ބަލަހައްޓައިގެން އިނެވެ. ފެންކަޅި ވެފައެވެ.\n"ދޮންތައަށް އެނގޭ މިއަދު އެހެންމީހަކު ތާޝާ އާ ގުޅުވައިގެން މިވާހަކަތައް ބުނި ނަމަ އެމީހަކަށް ކޮއްކޮ ހޭއަރުވާލާނެކަން. ދޮންތައަށް ކޮއްކޮ ކުރާ އިހުތިރާމާ ގަދަރު ދޮންތައަށް އެނގޭ. އެކަމަކު ކޮއްކޯ. ކޮންއިރަކުންތަ ހަގީގަތް ޤަބޫލުކުރާނީ؟" ހިތާހިތުން ޒައިނާ ވާހަކަ ދެއްކިއެވެ.\nޒިދާނަކީ ކުރިން އެހެން އުޅުނު ކުއްޖެއް ނޫނެވެ. އެއީ އާއިލާއާ އެކު ގިނަ ވަގުތު ހޭދަކުރަމުން ދިޔަ އޯގާތެރި ކުއްޖެކެވެ. ރަނގަޅު ވަޒީފާއެއް އަދާކުރަމުން ދިޔަ ޒިންމާދާރު ދަރިއެކެވެ. ހިތްހެޔޮ ރަހުމަތްތެރިއެކެވެ. އެހެން ނަމަވެސް އެންމެ އަންހެން ކުއްޖެއްގެ ސަބަބުން ޒިދާން މުޅި ހަޔާތް މިވަނީ ބަރުބާދުވެފައެވެ. ތާޝާ ދެކެ ޒިދާން ކިތަންމެ ލޯބިވިޔަސް ޒައިނާގެ ހިތުގައި ތާޝާއަށް ޓަކައި ނަފްރަތު ނޫން އެއްޗެއް ނުވެއެވެ. ޒައިނާއަށް ދުވަހަކުވެސް ތާޝާއަކަށް މާފެއް ނުކުރެވޭނެއެވެ. އެކަކަށް ނޭނގުނަސް އޭނަގެ ކޮއްކޮ އެ އަންހެންކުއްޖާގެ ސަބަބުން އުޅެމުންދާ ހާލު އެންމެ ކައިރިން ފެންނާނީ އޭނާއަށެވެ. އެލޯތްބަށް ޓަކައި އޭނާގެ ކޮއްކޮ އެދަނީ ދުވާލަކު އެތައް ސަތޭކަ މަރަކުން މަރުވަމުންނެވެ. އެ ހުރިހާ މަންޒަރެއް ބަލަމުން އޭނާ އެ ދަނީ ހިތް މަތީގައި ހިލަގަނޑެއް ބާއްވައިގެން ހުރެއެވެ.\nވޭތުވެދިޔަ ހަތަރު އަހަރުގެ ތެރޭގައި ޒިދާނަށް އެކިގޮތްގޮތުން ވިސްނައިދެވޭތޯ ޒައިނާ މަސައްކަތް ކުރިއެވެ. ނަމަވެސް ޒިދާން ނަސޭހަތެއް ބަލައެއް ނުގަތެވެ. ޒައިނާ އެންމެ ދެރަ ވަނީ ޒިދާން ދީނީ ކަންކަމާ މެދު ޣާފިލްވެފައި ވާތީއެވެ. ހިތްތަކަށް ހަމަޖެހުން ލިބެނީ ﷲ މަތިން ހަނދުމަކޮށްގެންކަން އެނގޭ އިރު ވެސް އަންހެންކުއްޖަކާ ހެދި އުޅޭނީ އެކަމުގެ ފުރިހަމަ އިލްމެއް ލިބިފައި ނެތީމައެވެ. އިލްމު ހޯދަން މަސައްކަތެއް ނުކުރެއެވެ. މީހަކު ދޭ ނަސޭހަތެއް ވެސް އަޑުނާހަނީއެވެ. ތާޝާ ނޫން އެހެން އެއްޗެއް ޒިދާނަށް ނުފެންނަ ކަހަލައެވެ. ނަމަވެސް ޒައިނާ ހިތްވަރު ދެރައެއް ނުކުރެއެވެ. ޒިދާންއަށް ތެދުމަގު ދެއްކެވުން އެދި ކޮންމެ ނަމާދެއްގެ ފަހަތުގައި ދުޢާކުރެއެވެ.\nކޮޓަރިއަށް ވަންގޮތަށް ޒިދާން އެނދުމައްޗަށް ވެއްޓިގަތެވެ. ހިތަށް ކުރަމުން ދިޔަ ފުންއަސަރު ލޮލުން ކަރުނައިގެ ސިފައިގައި ފާޅުވަމުން ދިޔައެވެ. ޒިދާނަކީ ކަންކަމުގައި ކިތަންމެ ހިތްވަރުގަދަ މީހެއް ނަމަވެސް ތާޝާގެ ހަނދާން އާވާ ކޮންމެ ފަހަރަކު މުޅިމީހާ ބަލިކަށިވެގެން ދެއެވެ. ބައެއްފަހަރު މީހާ ބަލިކަށިކޮށްލާ އެންމެ ބޮޑު އެއް ހަތިޔާރަކީ އެމީހަކު އެންމެ ލޯބިވާ މީހާއެވެ. ތާޝާގެ ވަކިވެދިޔުން ވީ ޒިދާނަށް ލިބުނު އެންމެ ބޮޑު އެއް ހިތާމާއަށެވެ. ޒިދާން އުއްމީދު ކުރަނީ ކޮންމެވެސް އެއްދުވަހަކުން ތާޝާ އެނބުރި އަންނާނެ ކަމަށެވެ. އެ އުއްމީދުގައި ހަތަރު އަހަރަށް ވުރެ ގިނަދުވަސް ފާއިތުވެގެން ދިޔައިރުވެސް ޒިދާން ކުރަމުން އަންނަ އުއްމީދަށް ކުޑަވެސް ބަދަލެއް ނާދެއެވެ. ތާޝާގެ އިންތިޒާރުގައި މުޅި އުމުރު ހުސްކޮށްލަން ޖެހުނަސް އެކަމަށް ވެސް ތައްޔާރެވެ.\nޒައިނާއާ މެދު ކަންތައް ކުރެވޭ ގޮތުން ޒިދާން ދެރަވެއެވެ. އެހެން ނަމަވެސް ތާޝާގެ ލޯބީގައި އޭނާ ވަނީ މުޅިން އާވާރާ ވެފައެވެ. ތާޝާގެ ވަކިވެދިއުމުން ލިބޭ ހިތްދަތިކަމަށް ކުޑަވެސް ލުޔެއް ލިބެނީ އޭނާގެ ރަހުމަތްތެރިންގެ ފަރާތުންނެވެ. އެމީހުންނާ އެކީގައި ވަގުތު ހޭދަކުރުމުން ހިނދުކޮޅަކަށް ނަމަވެސް ހިތާމަތަކަށް ލުޔެއް ލިބެއެވެ.\nފޯނަށް އައި މެސެޖު ކިޔާލުމާ އެކު ތާޝާއަށް ހުރިހާ ދަތްތައް ފެންނަވަރަށް ހިނިތުންވެލެވުނެވެ. ލިބުނީ އަނީކްގެ މެސެޖެކެވެ. އެރޭ ފަތިހު ފުރަން ހަމަޖެހުނީއެވެ. އަދި އެހާއިރު ބަލައިދާނެ ވާހަކައާއި ތައްޔާރުވެގެން ހުރުމަށް ވެސް ބުނެފައި އޮތެވެ.\nހަމަޖެހުން ގެއްލިފައިވާ އޭނާގެ ހިތަށް ފުރަތަމަ ފަހަރަށް ހަމަޖެހުމެއް ލިބުނެވެ. ރާއްޖެ ދެވުމާ އެކު އޭނާގެ ހިތުގައި ފުނިޖެހިފައިވާ ސުވާލުތަކަށް ޖަވާބު ހޯދުމުގެ މަސައްކަތް އޭނާ ފަށާނެއެވެ. ތާޝާ އެންމެ ކަންބޮޑު ވަނީ ޖީނާއަށް ވީގޮތެއް ނޭނގޭތީއެވެ. ރާއްޖެ ދެވުމާ އެކު އެންމެ ފުރަތަމަ ވެސް ޖީނާއާ ވާހަކަދެއްކޭތޯ މަސައްކަތްކުރާނެއެވެ.\nފަތިހު ހަތަރެއްޖަހަން ގާތްވެފައި ވަނިކޮށް އަނީކް ގުޅިއެވެ. އޭނާ ހުރީ ދޮރުމަތީގައި ކަމަށް ބުންޏެވެ. ކަންދިމާކުރިގޮތުން އެވަގުތު ސެކިއުރިޓީ ގާޑަށް ނިދިފައި އިނުމާ އެކު އަނީކްގެ އިރުޝާދާ އެއްގޮތަށް ވަރަށް ފަސޭހައިން ތާޝާއަށް ގެއިން ނިކުމެވިއްޖެއެވެ. ފަތިހުގެ ފިނި ވައިގެ ރޯޅި ގައިގައި ބީހިލުމާ އެކު ތާޝާއަށް ހަށިފުރާ ނޭވާއެއް ލެވުނެވެ. ތާޝާއަށް ކުރެވުމުން ދިޔައީ ގައިދީއަކު މިނިވަންވުމުން ކުރެވޭ ކަހަލަ އިހުސާސެކެވެ. ހަމަ އެހިނދު އަންސޫދާއާއި ދާނިޔާލް މަތިން ވިސްނައިލެވުމުން ދެރަވެއްޖެއެވެ. އޭނާ ގޭގައި ނެތްކަން އެނގޭ ހިނދު ހާސްވެ ކަންބޮޑުވާނެކަން ޔަގީނެވެ. އެހެން ނަމަވެސް ކުރިއަށް ފިޔަވަޅެއް އަޅަން އޭނާއަށް މަޖުބޫރެވެ. މައިންބަފައިން އޭނާއަށް ކޮންމެވެސް ކަމެއް ސިއްރުކުރާކަން ޔަގީނެވެ. ހުރިހާ ހަޤީގަތެއް އެނގި، ހުރިހާ ޝައްކުތަކާއި ވަހުމްތަކެއް ހިތުން ފިލުވޭނީ ކުރިއަށް ފިޔަވަޅެއް އަޅައިގެންނެވެ.\n" ވަރަށް ބޮޑަށް ތެންކިއު ނިކް.. ތިކަހަލަ ރަޙުމަތްތެރިއެއް މަދުވާނެ... އަހަރެން ގޮވައިން ރާއްޖެ ދިޔައީ ނިކްކަން އެނގުނިއްޔާ ޑާޑާ ކައިރިއަށް ވަރަށް ރުޅިއަންނާނެ ކަންނޭނގެ.. ފަހަރެއްގަ ދެ އާއިލާ ދޭތެރޭގައި މައްސަލަ ޖެހުމަކީ ވެސް އެކަށީގެންވާ ކަމެއް.. އެކަމަކު ވެސް އެހުރިހާ ކަމަކަށް ނުވިސްނާ އަހަރެންނަށް ޓަކައި މިވަރުގެ ކަމެއް ކޮށްދޭތީ ހިތުގެ އެންމެ ފުންމިނުން ޝުކުރު އަދާކުރަން..." އަނީކަށް ޓަކައި ތާޝާގެ ހިތް ޝުކުރުން ފުރިގެންވާ ހާލު ތާޝާ ބުންޏެވެ.\nއަނީކްގެ ތުންފަތްމައްޗަށް ވެރިވީ ފަނޑު ހިނިތުންވުމެކެވެ. ކަންތައްވެފައި ވަނީ ތާޝާ ހީކުރާ ގޮތަކަށް ނޫނެވެ. ފުރަތަމަ ފަހަރަށް ތާޝާއަށް ކަމެއް ސިއްރުކުރަން ޖެހޭތީ އަނީކްގެ ހިތަށް ވަނީ ނުތަނަވަސްކަމެއް ވެރިވެފައެވެ.\n" ހުރިހާ އެއްޗެއް ހަމައަށް ގެނައިންތަ..؟ ބޭސްތައް ގެނައިންތަ..؟" އަނީކް ސުވާލުކޮށްލިއެވެ. ހިނިތުންވެފައި އިނދެ ތާޝާ ބޯޖަހައިލިއެވެ. އަނީކް ވެސް ގަދަކަމުން ތުންފަތް މައްޗަށް ހިނިތުންވުމެއް ވެރިކުރުވިއެވެ.\nހެނދުނު ހޭލެވުމާ އެކު އެންމެ ފުރަތަމަ ވެސް ޝާނާއަށް ބަލާލެވުނީ އެނދުގެ އަނެއް ފަރާތަށެވެ. ޝާމިން ފެންނަން ނެތުމުން އޮފީހަށް ދިޔައީކަން އެނގުނެވެ. މޫނުމައްޗަށް ފޫހިކަމެއް ވެރިވި ހިނދު ތުން އަނބުރައިލެވުނެވެ. ގޮވައި ވެސް ނުލާ ދިޔައީތީ ހިތާހިތުން ޝާމިނަށް ކުދި ކިޔުނެވެ. ސައިޑް ކަބަޑުމަތީގައި އޮތް ފޯނުން ގަޑި ބަލައިލުމަށް ފަހު ތެދުވެ އިށީންނަމުން ގޭގައި ގެންގުޅޭ ރާމިޔާއަށް ގޮވައި ކޮފީ ގެންނަން ބުންޏެވެ. މޯޅިއަކަށް ދެމިލަމުން އިސްތަށިގަނޑުގައި ހުޅި ޖަހައިލި ވަގުތު އަލަމާރި ކައިރީގައި ހުރި ފޮށި ފެނުނެވެ. ބޮލުގައި ރިއްސައިލީ އެއީ އަދި ނުކޮށް ހުރި ކަމެއްކަން އެނގުމުންނެވެ. ކުރީ ބައިގައި އަންގައިލުމެއް ވެސް ނެތި އާގެއަކަށް ބަދަލުވާން މަންމަ އަންފޫޒާ ބުނީ އިއްޔެގެ ވަގުތެއްގައެވެ. ސަބަބަކީ ކުރިން އުޅުނު ގޭގެ މަރާމާތެއް ކުރަން ޖެހުމެވެ. ކޮން މަރާމާތެއްކަމެއް ބުނެއެއް ނުދެވުނެވެ. އެކަމުގެ ސަބަބުން ކޮންމެވެސް ގޯހެއް އުޅޭކަމަށް ޝާނާއަށް ޝައްކު ކުރެވެއެވެ.\nދޮރުފަތުގައި ދެ ފަހަރަކު ޓަކި ޖަހައިލުމަށް ފަހު ކޮފީ ތައްޓެއް ހިފައިގެން އެތެރެއަށް ވަނީ ގޭގައި ގެންގުޅޭ ރާމިޔާއެވެ. އެވަގުތު މުޅި ކޮޓަރި ތެރޭގައި ކޮފީގެ ހިތްގައިމު ވަހުން އެއްވަސް ވެގެން ދިޔައެވެ.\n" ދައްތަ ބުނަނީ ސައިބޯން އަންނާށޭ..." ޝާނާއަށް ކޮފީ ތަށި ދިއްކޮށްލަމުން ރާމިޔާ ބުންޏެވެ.\n" މަންމަގެ ލޯބިވާ ދަރިފުޅު ނެތީތަ މަންމައާ އެކީގައި ސައިބޯން..." ހިތްހަމަނުޖެހޭ ގޮތް ދައްކަމުން ޝާނާ ބުންޏެވެ.\n" ޖީނާ ކޮއްކޮ އިސްކޫލަށް ދަނީ... ދައްތަ އިންނަނީ އެކަނި...." ރާމިޔާ ޖަވާބުދިނެވެ.\n" މަށަށް ދެވޭނީ ފެންވަރައިގެން... ރާމިޔާ އަހަރެން ނިކުންނަންވާއިރަށް އެހެރަ ފޮށިގައި ހުރި އެއްޗެހި އަލަމާރިއަށް ލައިދޭންވީނު..." ޝާނާ އެދުނެވެ.\n" ރާމިޔާ ބައިވަރު މަސައްކަތް އެބަހުރި.. ދެ ގެސްޓް މީހާ އަންނާތީ ދައްތަ ބުނަނީ ދެ ކޮޓަރި ކްލީން ކުރަން..." ރާމިޔާގެ ޖަވާބު އިވި ޝާނާ ހައިރާންވިއެވެ. މެހުމާނެއް އަންނަ ވާހަކަ އަންފޫޒާ ކުރިއަކުން ނުބުނެއެވެ. ކުއްލިއަކަށް ގެ ބަދަލު ކުރުމާއި އެ އަންނަ މެހުމާނުންނާ ކޮންމެވެސް ގުޅުމެއް ވާކަމަށް ޝާނާއަށް ޝައްކު ކުރެވުނެވެ.\nޝާނާއާއި ޖީނާއަކީ އަންފޫޒާގެ ތިބި ދެ ދަރިންނެވެ. އެ ދެ ކުދިން ވަރަށް ކުޑައިރު އަންފޫޒާގެ ފިރިމީހާ ވަނީ ނިޔާވެފައެވެ. ނަމަވެސް އަންފޫޒާއަށް ހާލެއް ޖެހުނަ ނުދީ ތަނަވަސްކަމުގައި އެކުދިން ބަލައި ބޮޑުކުރުމަށް އެހީތެރިވެ ދިނީ އަންފޫޒާގެ ކޮއްކޮ އަންސޫދާއާއި އޭނާގެ ފިރިމީހާ ދާނިޔާލްއެވެ.\nޝާނާއާއި ޖީނާއާ ދެމެދުގައި އުމުރުގެ މާބޮޑު ތަފާތެއް ނެތަސް އުޅޭއުޅުމުގައި ދެ ކުދިންގެ މިޒާޖު އުޑާއި ބިމާހާ ތަފާތެވެ. ދޮށީ ދަރިފުޅު ޝާނާއަކީ ކަންކަމުގައި ރުޅި އިސްކުރާ ރުންކުރު ޒީލަ ގަދަ ކުއްޖެކެވެ. އަބަދުވެސް ތަނަވަސް ކަމުގައި އުޅެން ބޭނުންވާ ހިތް މޮޅު ކުއްޖެކެވެ. އެއާ ހިލާފަށް ޖީނާއަކީ ހިތްތިރި މަޑުމައިތިރި މިޒާޖެއްގެ ކުއްޖެކެވެ. ހުލްޤު ހެޔޮ ދީނަށް ލޯބިކުރާ ކުއްޖެކެވެ. އަމިއްލަ ފައިމައްޗަށް ކޮޅަށް ތެދުވެ ހުރި ޒިންމާދާރު ޓީޗަރެކެވެ. ދެކުދިން ހިޔާލު ތަފާތުވެ ދެބަސްވެއްޖެ ނަމަ ގިނަ ފަހަރަށް އަންފޫޒާއަށް ޖެހެވެނީ ޖީނާގެ ކޮޅަށެވެ. ޒުވާނުން ނަމަވެސް ބޮޑަށް ހަމަ ވިސްނުން ލިބިފައިހުރީ ޖީނައަށް ވީމައެވެ. ޝާނާ، ޖީނާއަށް ނަފްރަތުކުރާ އެންމެ ބޮޑު އެއް ސަބަބަކީ އެއީއެވެ.\nއެހެން ދުވަސްދުވަހާ ހިލާފަށް ޒިދާނަށް ތަންކޮޅެއް އަވަހަށް ހޭލެވިއްޖެއެވެ. ލޯ ހުޅުވައިލެވުމާ އެކު އެންމެ ފުރަތަމަ ވެސް ހިތަށް އައިސް ވަނީ ތާޝާއެވެ. އެއީ އަބަދުގެ ވެސް އާދައެވެ. ރޭގަނޑުގެ ނިދެމުން ދާއިރުވެސް އޭނާގެ ހިތުގައި ރަނިކަންކުރަނީ ތާޝާއެވެ. ނިދިން ހޭލެވުމާ އެކު އެންމެ ފުރަތަމަ ހިތަށް އައިސް ވަންނަނީ ތާޝާގެ ހިތްގައިމު ތަސްވީރެވެ.\nއޭނާގެ ހިތް މޮޔަކުރުވި ތާޝާގެ ޗާލު ހިނިތުންވުން ސިފަވެގެން ދިޔުމާ އެކު މެޔަށް ރިހުމެއް އިހުސާސްވެގެން ދިޔައެވެ. ކުއްލިއަކަށް ކަމެއް ހަނދާންވުމާ އެކު އޮތްތަނުން ތެދުވިއެވެ. އަވަސް އަވަހަށް ފާހާނާއަށް ވަދެ މޫނު ދޮވެލައިގެން ކޮޓަރިން ނިކުތެވެ. ބަދިގޭގައި އުޅުނު ޒައިނާއަށް ނުފެންނާނެހެން ސިއްރުން ގެއިން ނިކުމެ ސައިކަލަށް އަރައި ދުއްވާލިއެވެ.\nމާލޭގެ ތަންކޮޅެއް މީހުން މަދު ހިސާބެއްގައި ސައިކަލު ޕާކުކޮށްލިއެވެ. ކުރިމަތިން ފެންނަމުން ދިޔަ މަންޒަރަށް ނަޒަރު ހުއްޓާލެވުމާ އެކު ދެލޯ ފެންކަޅިވެގެން ވެގެން ދިޔައީ މަދު ސިކުންތުކޮޅެއްގެ ތެރޭގައެވެ.


“ސްނެޕްޗެޓް ޕްލަސް”: ފީ ދައްކައިގެން ބޭނުންކުރެވޭ އާ ފީޗާތަކެއް ލިބޭނެ - AO News\n“ސްނެޕްޗެޓް ޕްލަސް”: ފީ ދައްކައިގެން ބޭނުންކުރެވޭ އާ ފީޗާތަކެއް ލިބޭނެ\n“ސްނެޕްޗެޓް ޕްލަސް”ގެ ނަމުގައި މަހު ފީ ދައްކައިގެން ބޭނުންކުރެވޭ ހިދުމަތެއް ތައާރަފުކުރަން ތައްޔާރުވަމުން އަންނަކަމަށް އެ ކުންފުނިން ބުނެފިއެވެ.\n“ދި ވާޖް” ނޫހަށް ދިން އިންޓަވިއުއްގައި ސްނެޕްގެ ސްޕޯކްސްޕާސަން ލިޒް މާކްމަން ބުނީ “ސްނެޕްޗެޓް ޕްލަސް”ގެ އިންޓާނަލް ޓެސްޓުތައް މިހާރު ކުރަމުން އަންނަކަމަށާއި އެ ހިދުމަތާ އެކު، ހަމައެކަނި ފީ ދައްކައިގެން ބޭނުންކުރެވޭ އާ ފީޗާތަކެއް ވެސް ލިބޭނެކަމަށެވެ.\nސްނެޕްޗެޓް ޕްލަސްގައި ބޭނުން މީހަކު “ބީއެފްއެފް” ގޮތުގައި ޕިން ކުރެވޭ ގޮތް ހެދެއެވެ. އަދި ސްނެޕްގެ އައިކަން ބަދަލުކުރެވޭ ގޮތާއި އެއް ފަހަރަށް ވުރެ ގިނައިން ސްނެޕް ސްޓޯރީ ބަލާ މީހުން ފެންނާނެ ގޮތް ވެސް ހަދައިދެ އެވެ.\nސެނެޕްއިން މަހު ފީއެއް ދައްކަންޖެހޭ ހިދުމަތެއް ތައާރަފްކުރުމަށް ތައްޔާރުވަމުން އަންނައިރު މި މަހު ފަހުކޮށް، މެސެޖިން އެޕް ޓެލެގްރާމް އިން ވެސް “ޕްރިމިއަމް”ގެ ނަމުގައި މަހު ފީ ދައްކަންޖެހޭ ހިދުމަތެއް ތައާރަފުކުރަން އަންނަނީ ތައްޔާރުވަމުންނެވެ.\n‘އޭ ސްޓްރީކް ގެއްލެނީ އަވަހަށް ސްނެޕެއް ކޮށްބަލަ’


Samaaluvey! "Vaguthu Ehee" Ge Namugai Olhuvaalaigen Faisaa Hoadhamun Ebadhey - Vaguthu\nސަމާލުވޭ! "ވަގުތު އެހީ" ގެ ނަމުގައި އޮޅުވާލައިގެން ފައިސާ ހޯދަމުން އެބަދޭ\n"ވަގުތު އެހީ" އިން އެހީ ހޯދުމުގެ މަސައްކަތް ކުރިން ކޮށްފައިވާ އަދީން މުހައްމަދު ފިރާޝްގެ ފޮޓޯ ބޭނުން ކޮށްގެން ކާކުކަން ނޭނގޭ ފަރާތަކުން އޮޅުވާލައިގެން ފައިސާ ހޯދަމުން ގެންދާތީ އެކަމަށް ސަމާލުވުމަށް "ވަގުތު އެހީ" އިން އެދިއްޖެއެވެ.\n"ވަގުތު އެހީ" އިން ބުނީ ކަށީގެ ކެންސަރަށް ފަރުވާ ހޯދާ މީގެ އަހަރެއްހާ ދުވަސް ކުރިން ރަނގަޅު ވެފައިވާ އަދީންގެ ފޮޓޯ ބޭނުން ކޮށްގެން ފައިސާ ހޯދަމުން ދަނީ އަދީންގެ އާއިލާ އާއި އެއްވެސް ގުޅުމެއް ނެތް މީހެއް ކަމަށެވެ.\nފޭސްބުކްގައި ދައުރުވަމުންދާ ފޮޓޯއެއްގައި އަދީންގެ އާއިލާ މެންބަރެއްގެ އެކައުންޓް ނަމްބަރާއި ފޯނު ނަމްބަރުކަން ދޭހަވާ ގޮތައް ޖަހާފައި ވަނީ އާއިލާ މެންބަރެއްގެ މައުލޫމާތެއް ނޫންކަން އަދީންގެ ބައްޕަ ވަނީ "ވަގުތު" އަށް ކަށަވަރު ކޮށްދީފައެވެ.\nއެފޮޓޯގައި ޖަހާފައިވާ މޯބައިލް ނަމްބަރަކީ 9521735 އެވެ. އެނަމްބަރަށް ގުޅުމުން އަދީން އަށް ކެންސަރު ޖެހުނީ ތިން ހަފްތާ ކުރިން ކަމަށް ބައެއް މީހުންގެ ކައިރީގައި ބުނެފައިވެއެވެ. ފޮޓޯގައި ޖަހާފައިވާ އެކައުންޓް ނަމްބަރަކީ 7730000124309 އެވެ. އެކައުންޓް ނަމްބަރަކީ މުހައްމަދު އާދިލް ނަމަކަށް ކިޔާ މީހެއްގެ އެކައުންޓް ނަމްބަރެވެ.\nއެހެންކަމުން މިއެކައުންޓް ނަމްބަރަށް އެއްވެސް ފަރާތަކުން ފައިސާ ނުފޮނުވުމަށް އަދީންގެ އާއިލާއިންނާއި "ވަގުތު އެހީ" އިން ވެސް އެދެއެވެ.\n"އަޅުގަނޑުމެން އެދެން އެއްވެސް ފަރާތަކުން ފޭސްބުކް ފޯސްޓަކުން ފެންނަ އެކައުންޓެއްގައި އިންނަ ނަމްބަރަށް ފައިސާ ޖަމާނުކުރަން. "ވަގުތު އެހީ" ގެ އާޓިކަލްއެއް ކަމަށް ވާނަމަ އެކައުންޓް ނަމްބަރު އާޓިކަލްގައި ފެންނަން އިންނާނެ." ވަގުތު އެހީގެ އޮފިޝަލަކު ވިދާޅުވިއެވެ.\nފޭސްބުކްގައި ދައުރުވަމުންދާ ފޮޓޯ އަކީ "ވަގުތު" އިން މީގެ ދެއަހަރެއްހާ ދުވަސް ކުރިން ޕޯސްޓް ކުރި ފޮޓޯއެއް އެޑިޓް ކޮށްގެން ދައުރު ކުރަމުން ގެންދާ ފޮޓޯއެކެވެ.\nއަދީންގެ ފޮޓޯ ބޭނުން ކޮށްގެން "ވަގުތު އެހީ" ގެ ނަމުގައި އޮޅުވާލައިގެން ފައިސާ ހޯދަމުންދާ މައްސަލަ މިހާރު "ވަގުތު އެހީ" އިން ވަނީ ފުލުހުންނަށް ހުށަހަޅާފައެވެ.\nފޭސްބުކްގައި ދައުރުވަމުންދާ "ވަގުތު އެހީ" ގެ އެއްވެސް ޕޯސްޓެއްގައި ހުރި މައުލޫމާތެއް ސައްހަ ކަން ކަށަވަރު ކުރަން ބޭނުންފުޅު ވެއްޖެނަމަ "ވަގުތު" ގެ ނަމްބަރު 9500101 އަށް ގުޅުއްވުމަށް "ވަގުތު އެހީ" އިން އެދެއެވެ.\nޖެނުއަރީ 28, 2019 13:33\nވަގުތު އެހީއަށް ޝުކުރިއްޔާ. ތިބާވަތުގެ ކަންކަން ހުއްޓުވޭނީ ކަމާއިބެހޭ ފަރާތްތަކުން ފުރިހަމައަށް ޒިންމާ ނަގައިގެން ކަމަށް ދެކެން.\nޖެނުއަރީ 28, 2019 13:34\nމި ސަރުކާރު އައުމާއެކު މީހުންމެރުމާ މީހުންގެ ގަޔަށް ވަޅިހެރުމާ ވައްކަންކުރުމާ އޮޅުވާލާގެން ފައިސާ ހޯދުމާ މަސްތުވާތަކެތި އިންތިހާއަށް ތިޔާގެވެ ގޮތްނޭގޭ މަރުތައް ގިނަވުންފަދަ އެތައްކަމެއްވަނީ ޢާއްމުވެފައެވެ. މިއީ ހެއުވެރިކަމެއްގެ ސިފަތޯ ރައީސް އިބޫ ކައިރިން އަހާލަން ބޭނުންވޭ!\nޖެނުއަރީ 28, 2019 14:46\nދިވެހިރައްޔިތުން ޓެކްސްދައްކަން މަޖުބޫރުވާއިރު ބޮޑެތި ބަލިތަކަށް ބޭސްކުރުމަށް ސަލާންޖަހަން ޖެހެނީ ކީއްވެބާ؟\nޖެނުއަރީ 29, 2019 08:39\nވަގުތުނޫހުންކޮށްދެއްވާ އިޚުލާސްތެރިބޭނުންތެރި މުހިއްމުމަސައްކަތަށް ޝުކުރު\nއަދާކުރުމުގެ ބަދަލުގައި މިކަމުންނާޖާއިޒްފައިދާނަގަން ފަރާތަކުންމަސައްކަތް\nކުރާކަންއެއީ ވަރަށްދެރަކަމެއް މިކަމުންއެގެނީ ކިތަންމެހެޔޮނިޔަތެއްގައިވެސް\nއަދި ބޭނުންޖެހިފައިވާފަރާތްތަަކަށް އިންސާނީމުހިއްމުޚިދުމަތެއް ދިން


"ޑްރޮޕްބޮކްސް" ގެ ސްޕޭސް 23 ޖީބީ އަށް ބޮޑުކޮށްލަން ބޭނުންތޯ؟ | Landhooinfo\n“ޑްރޮޕްބޮކްސް” ގެ ސްޕޭސް 23 ޖީބީ އަށް ބޮޑުކޮށްލަން ބޭނުންތޯ؟\nގިނަބޭފުޅުންނަށް އެނގިލައްވާނޭފަދައިން ޑްރޮޕްބޮކްސްއަކީ އިންޓަރނެޓްގައި އަމިއްލަ ޑޮކިޔުމެންޓް ތަކާއި، އެކިއެކި ފައިލްތައް ސްޓޯރ ކުރުމާއި، ރައްޓެހިންނަށާއި، އެހެނިހެން ބޭނުންތަކުގައި ޝެއަރކޮށް ހެދުމަށް ބޭނުން ކުރެވެމުންދާ ޝޯސަލް ނެޓްވޯކެކެވެ.\nނަމަވެސް ވަރަށްގިނަބަޔަކު މި ޚިދުމަތް ހިލޭ ލިބިގަންނަމުން ދާއިރު މިއަދާހަމައަށްވެސް ޑްރޮޕްބޮކްސް އިން ފްރީކޮށް ލިބެނީ އެންމެ2ޖީބީ އެވެ. އެހެންކަމުން ބޭނުންހާ ވަރަކަށް ތަކެތި ސްޓޯރ ކުރެވޭކަށް ނޯވެއެވެ. އެހާކުޑަސްޕޭސްއެއް ދާދިއަވަހަށް ފުލްވެދާނެތީ ގަންނާކުރައްވާ ބިރެއްގެ ސަބަބުންނެވެ.2ޖީބީ ފުލްވެއްޖެނަމަ ދެން ސްޕޭސް އިތުރުކުރަން ވެއްޖިއްޔާ ޖެހޭނީ ބޮޑުއަގުދީފާ ސްޕޭސް ގަންނާށެވެ.\nމިކަން ދިމާވަނީ ހުސްއެކަނި ޑްރޮޕްބޮކްސް އަކު ނޫނެވެ. މިފަދަ އެހެން ގިނަ ސޯޝަލް ނެޓްވޯރކް ތަކުގައި މިކަން ހުންނަނީ މިދެންނެވި ބީދައިންނެވެ.\nއެހެންކަމުން މިއަދު މިއޮތީ އަޅުގަނޑުމެންނަށް މިކަން ކޮންމެވެސް ވަރަކަށް ހައްލުކުރެވިފައެވެ. އެކި ހޯދުންތައް ހޯދާ ތަފާތު ކްރޭކްތައް ހަދަމުންގެންދާ މީސްމީހުންގެ ފުށުންނަމަވެސް މިފަސޭހަ އަޅުގަނޑުމެންނަށް މިއަދު މިއޮތީ ތަނަވަސް ވެފައެވެ. މިހާރު ތިޔަބޭފޫޅާ ގެ ޑްރޮޕްބޮކްސް އެކައުންޓްގެ ސްޕޭސް 23 ޖީބީއަށް ބޮޑުކޮށްލަން ބޭނުންނަމަ އަޅުގަނޑު މިދަންނަވާ ގޮތަށް ހައްދަވާށެވެ.\nމިކަންކުރުމުގައި ދެ ގޮތެއް އެބައޮތެވެ. އެއްގޮތަކީ އެންޑްރޮއިޑް މޯބައިލް ފޯންގެންގުޅުއްވާ ބޭފުޅުންނަށް އޮތް ގޮތަކާއި، އެފަދަ ފޯނު ނޫން އެހެން ވައްތަރެއްގެ ފޯނު ގެންގުޅުއްވާ ބޭފުޅުންނަށް އޮތް ގޮތެކެވެ. މިފަހަރު މިދަންނަވާލަނީ އެންޑްރޮއިޑް ފޯނުތަކަށް ޚާއްޞަކުރެވިފައިވާ މެތަޑެވެ.\nޓިޔުޓޯރިއަލް 1 ( އެންޑްރޮއިޑް ފޯން ގެންގުޅުއްވާ ބޭފުޅުންނަށް )\nފުރަތަމަ ތިޔަބޭފުޅާގެ ފޯނުގައި ޑްރޮޕްބޮކްސްގެ އެޕްލިކޭޝަން އިނިއްޔާ އޭތި އަން އިންސްޓޯލް ކޮށްލާން ޖެހެއެވެ. ދެން އޭގެ ފަހުގަައި ތިރީގައިވާ ސްޓެޕްތަކަށް ބައްލަވާށެވެ.\nޑްރޮޕްބޮކްސް އެޕްލިކޭޝަން ޑައުންލޯޑް ކޮށްލެއްވުމަށްފަހު އިންސްޓޯލް ކޮށްލަވާށެވެ.\nއެޕްލިކޭޝަން ރަން ކޮށްލައްވާށެވެ. އެއަށްފަހު ތިޔަބޭފުޅާގެ އެކައުންޓް ( ޑްރޮޕްބޮކްސް އެކައުންޓް ) ގެ މައުލޫމާތު ފުރުއްވާށެވެ.\nތިޔަބޭފުޅާގެ އީމެއިލް ޗެކްކޮށްލައްވާށެވެ. އީމެއިލްގައި ތިރީގައި މިދަންނަވާ ގޮތަށް އޮންނަ އިބާރާތްކޮޅެއް އޮންނާނެއެވެ.\n[tip direction=”s”]“Congrats on becomingaDropbox Guru! We’ve awarded you 23 GB of bonus space for the next 24 months! You now have 27.38 GB on Dropbox. To get even more space, check out our upgrade options.”[/tip]\nމިހާރު ތިޔަބޭފުޅާގެ ޑްރޮޕްބޮކްސް އެކައުންޓްގެ ސްޕޭސް 23 ޖީބީއަށް ބޮޑުވާނެއެވެ.\nނޯޓް: މިގޮތުގެ މަތިން ފްރީ 23 ޖީބީ ވެލިޑް ވާނީ2އަހަރު ދުވަހުގެ މުއްދަތަށެވެ.


އެއްވެސް އާ ކަމެއް ރިޕޯޓަކު ނެތް! - 1 އަހަރުވަންދެން މުސާރަ ނަގައިގެން ކުރީ ކޮންކަމެއްތޯ؟: ޑރ. އިޔާޟް\nމަރުކޮމިޝަނުން ނެރުނު ރިޕޯޓުގައި އެއްވެސް އައު ނުވަތަ އިތުރު ކަމެއް ނެތް ކަމަށް ވިދާޅުވެ 1 އަހަރު ދުވަސް ވަންދެން މުސާރަ ނަގައިގެން ކުރީ ކޮން ކަމެއްތޯ ޑރ. މުޙައްމަދު އިޔާޟް ޢަބްދުއްލަޠީފް ސުވާލު ކުރައްވައިފިއެވެ.\nޑރ. އިޔާޟް ވިދާޅުވީ ޖޭއެސްސީ އިން ޑރ. އަފްރާޝީމް ވަކިކުރަން އެމްޑީޕީން ހުށަހެޅި މައްސަލަ ފަދަ އެއްވެސް މައްސަލައަކަށް ރިޕޯޓުގައި ބަލައިލާފައިވެސް ނެތް ކަމަށެވެ. ކުރިން ފުލުހުން ނެރުނު ބަޔާނަށްވުރެ އިތުރަށް އެއްވެސް ކަމެއް ހޯދިފައިވެސް ނެތް ކަމަށެވެ.\nއެހެންކަމުން ޑރ. އަފްރާޝީމްގެ މައްސަލަ ބަލަން ވަރަށް އުންމީދާއިއެކު ރައީސް އިބްރާހީމް މުޙައްމަދު ޞާލިޙް އުފެއްދެވި ކޮމިޝަނުގެ ބޭނުން އެއްވެސް ވަރަކަށް ފުދިފައި ނެތް ކަމަށެވެ. "އަޒްލިފަށް ފައިސާ ދިނީ ކާކުތޯ؟ ކިހިނެއް ހޯދި ފައިސާއެއްތޯ ދިނީ؟ އަޒްލިފާއި ޑރ. އަފްރާޝީމާއި އޮތީ ކޮން މައްސަލައެއްތޯ؟ އަޒްލިފް ފުރައިގެން ދިއައީ ކިހިނެއްތޯ؟" ފަދަ ސުވާލުތައްވެސް ޑރ. އިޔާޟް ވަނީ ކުރައްވައިފައެވެ.\nޑރ. އިޔާޟް ވަނީ މަރު ކޮމިޝަނުގެ މަސައްކަތަކީ މައްޞޫމް މީހުންގެ ޢަބުރު ކަތިލުންތޯ ސުވާލުކުރައްވައިފައެވެ. އަދި އިން ޝާ ﷲ އެކަން ނުވާނެ ކަމަށްވެސް ޑރ. އިޔާޟް ވަނީ ވިދާޅުވެފައެވެ.


Rayyithun Emme Ufaaveri Gaumakah Finland! - Vaguthu\nރައްޔިތުން އެންމެ އުފާވެރި ގައުމަކަށް ފިންލެންޑު!\nދުނިޔޭގެ ގައުމުތަކުގެ ތެރެއިން ރައްޔިތުން އެންމެ އުފާވެރި ދިރިއުޅުމެއް ދިރިއުޅޭ ގައުމަކީ ފިންލެންޑު ކަމަށް އދ ގެ މި އަހަރުގެ ވޯލްޑް ހެޕިނެސް ރިޕޯޓުން ދައްކައިފިއެވެ.\nމި އަހަރުގެ ރިޕޯޓުގެ ލިސްޓުގެ އެއްވަނަ އަށް ފިންލެންޑު އަރާފައިވާއިރު މިދިޔަ އަހަރު އެގައުމު އޮތީ ލިސްޓުގެ ފަސްވަނައިގައެވެ. މިިދިޔަ އަހަރު އެ ލިސްޓުގެ އެއްވަނައިގައި އޮތީ ފިންލެންޑުގެ އަވަށްޓެރި ގައުމެއް ކަމަށްވާ ނޯވޭ އެވެ.\nރިޕޯޓުން ދައްކާ ގޮތުގައި ދުނިޔޭގެ ގައުމުތަކުގެ ތެރެއިން ރައްޔިތުން އެންމެ އުފާވެރި ދިރިއުޅުމެއް ދިރިއުޅުމެއް އުޅެމުން ދަނީ ނޯޑިކް ގައުމުތަކުގައެވެ. އޭގެ ތެރޭގައި ފިންލެންޑް، ނޯވޭ، އައިސްލެންޑް، ޑެންމާކް އަދި ސްވިޑެން ހިމެނެއެވެ.\nމި އަހަރުގެ ވޯލްޑް ހެޕިނެސް ރިޕޯޓުން ދައްކާ ގޮތުގައި ދުނިޔޭގެ ދެވަނައަށް އެންމެ އުފާވެރި ގައުމަކީ ނޯވޭއެވެ. އަދި ތިންވަނަ ޑެންމާކު ހޯދާފައިވާއިރު ހަތަރު ވަނަ ލިބިފައި ވަނީ އައިސްލޭންޑަށެވެ. ފަސްވަނައިގައި އޮތީ ސްވިޒަލެންޑެވެ. އެމެރިކާާ އޮތީ ލިސްޓުގެ 18 ވަނައިގައެވެ.\nމި ރިޕޯޓުގައި މި އަހަރު ރާއްޖެ ހިމަނާފައި ނުވެއެވެ. ނަމަވެސް އަވަށްޓެރި ގައުމަތަކަށް ބަލާނަމަ ސްރީލަންކާާ އޮތީ ލިސްޓުގެ 116 ވަނައިގައެވެ. އިންޑިއާ އޮތީ 133 ވަނައިގައެވެ.\nއެ ރިޕޯޓުން ދައްކާ ގޮތުން ރައްޔިތުން އެންމެ ހިތްދަތި ދިރިއުޅުމެއް އުޅެމުން ދަަނީ އެފްރިކާ ބައްރުގައި އޮންނަ ގައުމެއް ކަމަށްވާ ބުރުންޑީގައެވެ. ބުރުންޑީ އަކީ ނަސްލީ ތަފާތު ކުރުމާއި، ދާހިލީ ހަނގުރާމައިގެ ސަބަބުން ވަރަށް ގިނަ މައްސަލަތަކާއި ކުރިމަތިވެފައިވާ ގައުމެކެވެ.\nމި ލިސްޓު އެކުލަވާލާފައި ވަނީ ރައްޔިތުންގެ އާންމު ދަނީއަށާއި، މިނިވަން ކަމަށާއި، ލައިފް އެކްސްޕެކްޓެންސީ ފަދަ ކަންކަމަށް ބެލުމަށް ފަހުއެވެ. ވޯލްޑް ހެޕިނެސް ރިޕޯޓަކި އދ އިން ކޮންމެ އަހަރަކު ނެރޭ ރިޕޯޓެކެވެ. އެ ރިޕޯޓުގައި އާންމު ގޮތެއްގައި އެންމެ ކުރީގައި އުޅެނީ ނޯޑިކް ގައުމުތަކެވެ.\nމާޗް 16, 2018 19:48\nއިންޑިޔާ އޯ ލޮލް\nމާޗް 16, 2018 22:20\nއަމިއްލައަށް މަރުވާ މީހުން ގެ ލިސްޓުގަ، އާންމު ގޮތެއްގައި އެންމެ ކުރީގައި އުޅެނީ ވެސް ނޯޑިކް ގައުމުތަކެވެ.\nމާޗް 16, 2018 22:22\nމާޗް 17, 2018 06:15\nތިގައުމުގެ ރައްޔިތުން ނުކުމެ ކޮންމެ ދުވަހަކު ތުޖޫރީ ގުނާތީދޯ ތިހާ ހިތް ހަމަޖެހިފަ ތިތިބެނީ. މިގައުމުގެ ރައްޔިތުން ނުނިދާ މުޒާހަރާ މިކުރަނީ ރައްޔިތުންނަށް އަލަށް އެނގިއްޖެ ތިޖޫރީ ކިޔާ އެއްޗެއް ހުންނަކަން. އެނުބަހައިގެން ގެއަށް ނުވަންނަން މިތިބެނީ.


BREAKING NEWS: Male' Ah Red Alert Nerefi - Vaguthu\nމާލޭގެ އެލާޓް ލެވަލް ރެޑަށް\nކޮވިޑް-19 ޖެހިފައި ހުރި މީހަކު މިއަދު މާލެ އިން ފެނުމުން މާލޭގެ އެލާޓް ލެވަލް ރެޑަށް ޖައްސައިފިއެވެ. މިއީ ހަތަރު ވަނަ ދަރަޖައިގެ އެލާޓެވެ.\nކޮވިޑް-19 އާއި ގުޅިގެން ނެރެން އޮންނަނީ ހަތަރު އެލާޓެކެވެ. އެއީ ހުދު، ރީނދޫ، އޮރެންޖް އަދި ރަތެވެ.\nރާއްޖެ އިން ފުރަތަމަ ކޮވިޑް-19 އަށް މީހަކު ފައްސި (ޕޮޒިޓިވް) ވެފައި ވަނީ މާޗް މަހުގެ 07 ވަނަ ދުވަހު އެވެ. އޭގެ 39 ދުވަސް ފަހުން މިއަދު ވަނީ ފުރަތަމަ ފަހަރަށް މާލެ އިން މީހަކު ކޮވިޑް-19 އަށް ފައްސިވެފައެވެ. މިއީ ކޮވިޑް-19 ޖެހިފައި ހުރިކަން އެނގުނު މީހަކާއި ޑައިރެކްޓް ކޮންޓެކްޓެއް ވެފައި ނެތް މީހަކު ރާއްޖެ އިން މިބައްޔަށް ފައްސިވި ފުރަތަމަ ފަހަރެވެ.\nކޮވިޑް-19 އާއި ގުޅޭ މައުލޫމާތު މީޑިއާ އާއި ހިއްސާކުރައްވާ ތަރުޖަމާން މަބްރޫކް އަޒީޒް "ވަގުތު" އަށް މައުލޫމާތު ދެއްވަމުން ވިދާޅުވީ މާލޭގެ އެލާޓް ލެވަލް ރަތައް ޖައްސާފައި ވަނީ މިއަދު މާލެ އިން ކޮވިޑް-19 އަށް ފައްސިވި މީހަކީ ލޯކަލް ޓްރާންސްމިޝަނެއްކަން ކަށަވަރު ވުމުން ކަމަށެވެ.\nލޯކަލް ޓްރާންސްމިޝަނެއް ނުވަތަ އެކަކުގެ ގައިން އަނެކަކުގެ ގަޔަށް ބަލި ފެތުރުން ކަމަށް ބަލަނީ ކޮވިޑް-19 ޖެހިފައި ހުރި މީހަކާއި ބައްދަލުވިކަން އެނގިފައި ނެތް މީހަކުގެ ގައިން ބަލި ފެނުމުންނެވެ. މިއަދު މާލެ އިން ކޮވިޑް-19 އަށް ފައްސިވި މީހަކީ ރާއްޖެ އިން ބޭރަށް ދަތުރުކޮށްފައި ނެތް އަދި ބަލި ޖެހިފައި ހުރި މީހަކާއި މީގެ ކުރިން ބައްދަލުވިކަން އެނގިފައި ނެތް މީހެކެވެ.\nރާއްޖެ އިން ވަރުގަދަ ފިޔަވަޅުތަކެއް އަޅާފައި ވަނިކޮށް މާލެ އިން ކޮވިޑް-19 ޖެހިފައި ހުރި މީހަކު ފެނުމާއި އެކު މާލެ މިހާރު ވަނީ މާދަމާ 15:30 އާއި ހަމައަށް ފުރަބަންދު (ލޮކްޑައުން) ކޮށްފައެވެ.\nއޭޕްރީލް 15, 2020 22:03\nއެލާރޓްގެ ކުލަތައް ކިތައްމެ ގިނަވެފައި ރީއްޗަސް މަގުމަތީގަ މީހުން އުޅެނީ ހެސްކިޔާފަ. ސައިކަލްތަކުގަ ދެކޮޅަށް ދުއްވާނަގަނީ. ބޮންދުންވެސް ބައިސްކަލްތަކުގަވެސް މިތިބަ ތެޅިބާލަނީ. ފުލުހުންނާ ސިފައިން ތިޔަބުނާ އެޓެންޑެއްވަނީ ބޮޑުންގެ ގޭގޭގެ ކުޑަދޮރުތަކުން ބަލާލީމަ ފެންނަ ހިސާބުތަކުގަހެން ހީވަނީ.\nއޭޕްރީލް 15, 2020 22:16\nމިހާރު ބޮންދުން ނޫޅޭނެ ބައިސްކަލްތަކުގައި އެ މީހުން އުޅެނީ ބޮޑެތި ސައިކަލްތަކުގައި\nއޭޕްރީލް 15, 2020 22:26\nފުރަބަންދު އުވަިނުލާ... ޕލޒ... ބަނޑުހައި ހޫނުކަމަށަ ކެއްކިރެވިދާނެ،،، އެކަމުގެ ފަރުވާވެސް އެނގޭ.. އެކަމަކު ތި ވައިރަސްއެއްނޫން......


ވާހަކަ: ދަތުރު – 16 – Haftha\nWed, 8 July, 2020, 8:02 pm\nވާހަކަ: ދަތުރު – 16\n“އޭ! ކީކޭ؟ ތިބު… ތިބުނަނީ އެމީހުން މަރާލީ އަހަރެންނޭތަ؟”. އަހުސަންގެ މޫނުމަތީގެ ކުލަވަރު ދިޔައީ މަޑުމަޑުން ބަދަލުވަމުންނެވެ. “އާ.. އަހަރެންނަށް ހުރިހާ އެއްޗެއްވެސް އެނގިއްޖެ. ދެން އިތުރަށް އޮޅުވާލަން ނުހަދާ. ބުނެބަލަ!. އެއީ ކަލޭ ކީއްވެ ކުރިކަމެއް؟.” އަހަރެން އަހުސަން ގާތުން އޮޅުން ފިލުވަން ބޭނުންވީ ހަމައެކަނި ކަމަކީ އެއީއެވެ. “ބުނަން ވާހަކައެއް. އަންޒަމާން ކަރައަށް ވައިއެރި އިރުގެ ވާހަކަ ނުދައްކާ!. ކޮންމެހެން އަހަރެންގެ ބޮލުގައި އެމީހުންގެ މަރުގެ ޒިންމާ އަޅުވާނެ ކަމެއް ނެތް. އެހެންނޫނަސް ކަލޭ ކޮން ހެއްކެއް ދައްކައިގެން އެކަން ސާބިތުކުރަނީ؟ ކާކު ގަބޫލުކުރާނީ؟.” އަހުސަން ނުލަފާ ގޮތަކަށް ހޭން ފެށިއެވެ.\nއަހުސަންގެ އެ ޖުމްލައިން އަހަރެންގެ ފޯނު ނެގީމެވެ. ފޯނު ނަގައި އެރޭ އަހަރެންގެ ފޯނަށް ރިކޯޑުވެފައި ހުރި އޯޑިއޯތައް އަހުސަނަށް އަޑުއިއްވީމެވެ. “ޝަރުއީ ކޯޓެއްގައި ކަލެއާ ދެކޮޅަށް ފުރަތަމަ ދޭނެ ހެއްކަކީ މީ. ނޫނީ ރީތިގޮތުގައި އެއްބަސްވޭ.” އޯޑިއޯތައް އަޑުއިއްވުމަށްފަހުގައި އަހަރެން އަހުސަނާއި ދިމާލަށް ބުނީމެވެ. އެވަގުތު އެގޭގެ ކޮޓަރި ދޮރު ހުޅުވުމާއެކު އެތަނުން މީހަކު ނިކުތެވެ. އެމީހާއަކީ މެދު އުމުރުފުރާގެ މީހެކެވެ. ކަޅުކޮށް ހަށިގަނޑުން ބިޔަކޮށް ހުރި މީހެކެވެ. އެމީހާ އަހަރެން ފެނުމާއެކު، އަހަރެންނާއި ދިމާއަށް ހިނގަން ފެށިއެވެ. އެމީހާ އައިގޮތަށް އައިސް ހުއްޓުނީ އަހަރެންނާއި ފުދޭވަރަކަށް ކައިރީގައެވެ. “މިތަނަށް ތިއައީ މަރުވާންތަ؟. މިހާރުވެސް ކަލެއަށް ގޯނާ ކުރާ އެއްޗެހި މަދީތަ؟. ނޫނީ އެބައި ގިނަކޮށްލަދޭންވީތަ؟.”\nއެމީހާ އަހަރެންނާ ވާހަކަދެއްކި ގޮތުން، ކުއްލިއަކަށް ހަނދާންވީ އިދުރީސްބެގެ ސިފައިގައި އައި ޖިންނި ދެއްކި ވާހަކައެވެ. އޭތި ބުނިގޮތުގައި އަހުސަނަށް ހުރިހާ ކަމެއް ކޮށްދޭ ސިހުރުވެރިއެއް ހުރެއެވެ. އަހަރެން އެއް ފަހަރު އެމީހާއާ ދިމާލާ އަދި އަނެއް ފަހަރު އަހުސަނާ ދިމާލަށް ބަލާލީމެވެ. “އަހަރެންނަށް ވަރިހަމަ ކަލޭމެން ދެމީހުން ކިތަންމެ ސިހުރެއް ހެދިޔަސް. އަހަރެން މަރާލިއަސް. އިރާދަކުރެއްވިއްޔާ ތިދެމީހުންގެ ތެރެއިން އެކަކުވެސް ސަލާމަތްވިއަކަ ނުދޭނަން. ސާފުވެއްޖެ؟.” އަހަރެން ކުރުކޮށް ފޮނިކޮށް ދިނީ އިންޒާރެކެވެ. އަދި އައިސްފައި ހުރި ރުޅީގައި އެތަނުން ނިކުތުމަށް ހިނގައިގަތީމެވެ. އަހަރެން ހިނގައިގަންނަން އުޅުމާއެކު އަހުސަން އަހަރެންގެ އަތުގައި ވަރަށް ބާރަށް ހިފެހެއްޓިއެވެ.\nއަހަރެން ވަރަށް ބާރަށް އަހުސަންގެ އަތްފޮޅާލީމެވެ. އަދި އޭނާގެ ކަކޫ މަތީގައި ކޮޅުފައިން ޖެހުމަށްފަހު ދުވެފައި ކަހަލަ ގޮތަކަށް އެތަނުން ނިކުތީމެވެ. އަހަރެންނަށް އެގެއިން ބޭރުވެވުނުކަން އެއީ ހަމަ ނަސީބެކޭ ހިތަށްއެރިއެވެ. ނޫންނަމަ އަހުސަން ކޮންމެފަދަ ގޮތެއްވެސް ހެދީ ހެއްޔެވެ. އަހުސަންގެ ދުލުން ހުރިހާ ހަގީގަތެއް ހޯދާނެ ގޮތަކާމެދު ވިސްނަން ފެށީމެވެ. އަހަރެން މާލޭގައި ހުރިހާ ދުވަހަކު އަހުސަން އަހަރެން ހޯދަން މަސައްކަތް ވެސް ކުރާނެއެވެ. އަދި އަހަރެންނަށް ކޮންމެފަދަ ގެއްލުމެއް ދީފާނެ ކަމަށް އަހަރެން އައީ ގަބޫލުކުރަމުންނެވެ.\nއަހަރެން ގެއާ ހަމައަށް އެރިތަނާ ފަހަތުން އެއްޗެއް ވެއްޓުނު އަޑު އިވުނެވެ. ސިހިފައި ފަހަތް ބަލައިލިއިރު، މަގުމައްޗަށް ވެއްޓިފައި އޮތް އެއްވެސް އެއްޗެއް ފެންނާކަށް ނެތެވެ. އޭރުވެސް ކޮންމެވެސް ވަރަކަށް މަގުމަތީގައި އުޅުދުފަހަރު ދުއްވައެވެ. ވުމާއެކު އެއީ މަގުމަތިން ދިޔަ އުޅަދަކުން ގޮވި އަޑެއް ކަމަށް ހީކޮށް، އަހަރެން އަނެއްކާވެސް ގެއަށް ވަންނަން ވެގެން ހިނގައިގަތީމެވެ. އެއްލި ކަޅިއަކުން އަހަރެންނަށް ފެނުނީ ފަހަތުން އަހަރެންނާ އެއް އިސްކޮޅެއްގައި ހުރި ހިޔަންޏެކެވެ. އަހަރެން ދުވާރު މަތީގައި މަޑުކޮށްލީމެވެ. އެ ހިޔަނި ވެސް އަހަރެންގެ ފަހަތުގައި މަޑުކުރިއެވެ. އަހަރެން ކުރިއަށް އަޅާ ކޮންމެ ފިޔަވަޅަކަށް އެ ހިޔަނިވެސް ކުރިއަށް އާދެއެވެ. އަހަރެންގެ ހިނގުން ތަންކޮޅެއް ބާރުކޮށްލީމެވެ. އެއާއެކު އޭގެ ދުވެލިވެސް ބާރުވިއެވެ.\nގަންނާކުރެއްވި ބިރާއެކު، ދުވެފައި ގޮސް ގެއަށް ވަދެ ތަޅުލީމެވެ. އަދި ހާސްކަން ފިލުވާލުމަށްޓަކައި އަލަމާރިން ފެންފުޅިއެއް ނަގައި ފެންކޯވަރެއް ބޯލީމެވެ. ކޮޓަރިތެރޭގައި ހުރި ފަޑު އަލިކަމުގެ ތެރެއިން އަހަރެންގެ ކުރިމަތީގައި ހުރި ލޯގަނޑުން ފަހަތުގައި މީހަކު ހުއްޓާފެނުނެވެ. އަހަރެން ހުއްޓުން އެރިއެވެ. އަދި މަޑުމަޑުން ފަހަތް ބަލައިލީމެވެ. ފަހަތުން އެއްވެސް އެއްޗެއްގެ ހިލަމެއް ނުވިއެވެ. އަނެއްކާވެސް ލޯގަނޑާއި ދިމާލަށް ބަލާލީމެވެ. މިފަހަރުވެސް ލޯގަނޑުން އޭތި ފެނުނެވެ. އަހަރެން އަނެއްކާވެސް ފަހަތަށް އެބުރިލީ ފަހަތުން އެއްޗެއް ފެންނާނެ ކަމުގެ އުއްމީދުގައެވެ. ނަމަވެސް ނުފެނުނެވެ. އަހަރެން ދެން ލޯގަނޑާއި ދިމާލަށް އެނބުރިލި ވަގުތުގައި އޭތި ހުރީ އަހަރެންގެ ކުރިމަތީގައެވެ. ސިއްސައިގެން ގޮސް އަހަރެން ބިންމައްޗަށް ވެއްޓުމާއެކު ހަޅޭއްލަވައިގަތީމެވެ.\nނަމަވެސް އިރުކޮޅެއް ފަހުން އޭތި ހުރިތޯ ބެލިއިރު އެއްވެސް އެއްޗެއް ފެންނާކަށް ނެތެވެ. ދެން އިވުނީ ކޮޓަރި ދޮރުގައި މީހަކު ވަރަށް ބާރަށް ޓަކި ޖެހި އަޑެވެ. ހީވީ ދެންމެދެންމެ ދޮރު ވައްޓާއިލަފާނެ ހެންނެވެ. މޭޒުމަތީގައި އޮތް ކުޑަ ވަޅިއެއް ނެގުމަށްފަހު، ދޮރާއި ދިމާލަށް ހިނގައިގަތީމެވެ. ފިޔަވަޅަކަށްފަހު ފިޔަވަޅެއް އަޅަމުންގޮސް ވަރަށް ބާރަށް ދޮރުހުޅުވީމެވެ. ވަޅި އަތަށް ހެޔޮވަރުކޮށްލި ވަގުތު ފެނުނީ ދޮރުމަތީގައި ހުރި އަހުސަނެވެ. އަހުސަން ވަންގޮތަށް އަހަރެންގެ އަތުގައި އޮތް ވަޅި ހޫރާލިއެވެ. އަދި އަހަރެންގެ އަނގައިގައި ޓޭޕުއަޅައި އަނގަ ބަންދުކޮށްލިއެވެ. އަހަރެން ސަލާމަތްވެވޭތޯ ތެޅިފޮޅުނީމެވެ. ނަމަވެސް އެކަންވީ ނާކާމިޔާބު ކަމަކަށެވެ.\nއޭނާ އަހަރެންގެ އަތާއި ފައި ބަނުމަށްފަހު، އޭނާގެނައި ބޮޑު ސޫޓްކޭސް ތެރެއަށް އަހަރެންލިއެވެ. އޭތި ހުރީ ވައިދައުރުވާނެހެން އެކި ދިމަދިމާލުން ލޯވަޅު ތޮރުފާފައެވެ. އޭނާ އަހަރެން ގަދަކަމުން ގެންދިޔައީ އެ ގެއަށެވެ. އަހަރެން ސޫޓްކޭސްތެރެއިން ނެގުމަށްފަހު، ބޭންދީ ބަނދެފައެވެ. އަހުސަން މިކަން ކުރީ އޭނާ ގެންގުޅޭ ސިހުރުވެރިޔާގެ އެދުމުގެ މަތިންނެވެ. އެމީހުން އަހަރެން އެ ގެއަށް ވެއްދުމަށްފަހުގައި، އަނގަމަތީގައި އަޅާފައި ހުރި ޓޭޕްގަނޑު ނައްޓާލިއެވެ. “ކަލޭ ތީ ތިފެންވަރުގެ މީހެއްތަ؟ އަހުސަންތީ ހާދަ ގޮތެއް ނެތް މީހެކޭ!. ތިކުރެވޭ ކަމެއް އެބައެނގޭތަ؟.” އަހަރެން ރުޅިއައިސްގެން ހަޅޭއްލަވައިގަތީމެވެ. “ކަލޭ ހީކުރީ އަހަރެންގެ ކިބައިގެން އެހާ ފަސޭހައިން ސަލާމަތްވާނެ ކަމަށްތަ؟. ކަލެއަށް ރޫހާނީ ބާރުތަކުން އެތައް އިންޒާރެއް ދިން. މިއަދު ކަލޭ ސަލާމަތްކުރަން އަންނާނެ އެކަކުވެސް ނުހުންނާނެ. އަހަރެން ކަލޭ މަރައެއް ނުލާނަން. އަހަރެން ކަލޭ ހަށިގަނޑު ހަވާލުކުރާނީ ޖިންނިއަކާ. ކަލޭ އުމުރު ދުވަހު ދެން ހުންނަންޖެހޭނީ ޖިންނި މޮޔަވެފަ. އެއީ ކަލޭގެ އަދަބަކީ!.” އަހުސަން އަހަރެންގެ ކަރުގައި ހިފަހައްޓައިގެން ހުރެ ވާހަކަދެއްކިއެވެ.\n“ކަލޭ ކަހަލަ ފިނޑިއަކަށް ވާނީ ތިހާވަރު. ތީ ބޮޑު ފިނޑިއެއް. އެހެންވެ މިއޮތްހާ ދުވަހުވެސް ސިހުރުހާހޫރައިގެ ބާރުގައި ކަލޭ ތި ދިރިއުޅެނީ. ކަލޭ ތީ އެއްވެސް ކަމެއް ކުރެވޭ ފެންވަރުގެ މީހެއް ނޫން.” އަހަރެން މަސައްކަތްކުރީ އަހުސަން ރުޅިއަރުވައި، އޭނާ ދައްކޮށްލައިގެން ނަމަވެސް ހަގީގަތް ހޯދުމަށެވެ. “ހިހިހިހި….ކަލެއަށް ހީވަނީތަ ކަލޭ ތީ ދެން ވަރަށް މޮޅު މީހެކޭ. ކަލެއަށް ކިޔައިދެންވީތަ އަހަރެންގެ މޮޅުކަން. އަހަރެންނަކީ ކިހާ ފެންވަރެއްގެ ކިހާ ބާރުވެރި މީހެއްކަން.” އަހުސަންގެ ރުޅި ކޮންޓްރޯލު ނުވާ ހިސާބަށް ދިޔައެވެ. އެވަގުތު ސިހުރިވެރިޔާ ދިޔައީ އަހުސަންގެ ރުޅި މަޑުކުރެވޭތޯ މަސައްކަތްކުރަމުންނެވެ.\n“އާ!. އަހަރެން އަހަރެންގެ މުޅި އާއިލާ މަރާލީ. ސިހުރުގެ ބާރުގައި. ކަލެއަށް މިއޮތްހާ ދުވަހު ފެނުނު ހުވަފެންތަކާއި ފެނުނު ކަންތައްތަކަކީ ވެސް ސިހުރުގެ ބާރުން އަހަރެން ކުރުވި ކަންތައްތައް. އަހަރެން އަހަރެންގެ އާއިލާ ފަރާތުން ބޭނުންވީ ވަރަށް ކުޑަކުޑަ އެއްޗެއް. ލޯބި. ހުރިހާ ލޯތްބެއް ލިބުނީ ކަލެއަށާއި ކޮއްކޮއަށް. އެ ލޯބި ނުލިބުމުގެ ނަތީޖާއަކަށްވީ އަހަރެން ދަހިވެތިވުން. ފައިސާ، މުދާ. އަހަރެން އަޒުމް ކަނޑައެޅިން އާއިލާގެ ހުރިހާ މުދަލެއް އަހަރެންގެ މިލްކަކަށް ހަދައި ތިއިން އެކަކަށް ވެސް އެއިން ފައިސާއެއް ނުލިބޭނެހެން ބިކަކޮށްލަން. އެކަމަކު އެގޮތަކަށް އަހަރެންގެ ހިތެއް ނުފުރުނު. އަހަރެން ބޮޑުވި ހިސާބުން ބައްޕައާއެކު އާއިލާގެ ވިޔަފާރިއާ ހަވާލުވީ. އެހިސާބުން އެންމެން ވެސް ދަންޖައްސައި މަރާލީ.”\nއަހުސަންގެ ފުށުން ހަގީގަތް އަޑުއިވިފައި އަހަރެންނަށް ހަގީގަތުގައި ވެސް ރޮވުނެވެ. މާތްކަލާކޯއެވެ. އަހުސަނަށް ނުލިބުނީ ކޮން ލޯތްބެއްތޯ އަހަރެން އަހުސަނާއި ސުވާލުކުރީމެވެ. އަހަރެން ހަނދާންވާން ފެށީއްސުރެން ބައްޕަ އެންމެ ލޯބިވާ މީހަކީ އަހުސަނެވެ. އަހަރެންގެ ހަނދާނަށް އައިހާ ކަމެއް އަހަރެން އަޑުން އަޑުނަގާފައި ކިޔަން ފެށީމެވެ. ފައިސާ އާއި މުދަލުގެ ދަހިވެތިކަމުގައި އަހުސަނަށް އެވަރުގެ ކަމެއް ކުރަން ކެރުނުތޯ އޭނާ އާއި އެތައް ފަހަރަކު ސުވާލުކުރީމެވެ. އަހުސަން ޝަރީއަތަށް ހާޒިރުކޮށް އޭނާގެ އަތުން ހުރިހާ މުދަލެއް ހޯދުމަށް އަހަރެން އެވަގުތު އަޒުމް ކަނޑައެޅީމެވެ. އެކަމަކީ އަހަރެން ބޭނުންވާ ކަމަކަށް ނުވި ނަމަވެސް މެއެވެ. އެކަމަކު އަހަރެން އިނީ ކަސްތޮޅު އެޅިފައެވެ. އަހަރެން ހިތުގެ އަޑިން ސަލާމަތަށް އެދި ގޮވީމެވެ. ކުއްލިއަކަށް ގޭތެރޭގައި ހުރި ހުރިހާ ބޮތްކެއް ނިވިދިއްލެން ފެށިއެވެ.


Goathi dhookuranee inthihaabah nufoozu foaruvan, eee rahyithun hehlumah jehi malhieh: latheef\nގޯތި ދޫކުރަނީ އިންތިހާބަށް ނުފޫޒު ފޯރުވަން، އެއީ ރައްޔިތުން ހެއްލުމަށް ޖެހި މަޅިއެއް: ލަތީފް\nރިޔާސީ އިންތިހާބަށް ކުޑަ ދުވަސްކޮޅަކަށްވެފައިވާ ވަނިކޮށް ކުޅުދުއްފުށިން 80 ގޯތި ދޫކުރުމަށް ހައުންސިންގ މިނިސްޓްރީން އިއުލާންކުރުމުން ކުޅުދުއްފުށީ ކައުންސިލްގެ ރައީސް ވަރަށް ބޮޑަށް ފާޑުވިދާޅުވެ، އެކަން ހަރުކަށި އިބާރާތުން ކުށްވެރިކުރައްވައިފި އެވެ.\nހައުންސިންގ މިނިސްޓްރީން ކުއްލިގޮތަށް އިއްޔެ ހަވީރުވެސްވީފަހުން ނެރުނު އިއުލާނެއްގައި ބުނެފައިވަނީ ކުޅުދުއްފުށީގެ ރައްޔިތުން ގެދޮރުވެރިކުރުމަށް ކުޅުދުއްފުށިން 80 ގޯތި ދޫކުރުމަށް ސަރުކާރުން ނިންމާފައިވާކަމަށާއި އެކަމާ ބެހޭ ފޯމް ކުޅުދުއްފުށީ ފެނަކަ އޮފީހުން ލިބެން ހުންނާނެ ކަމަށެވެ.\nކޭއޯގައި ވާހަކަދައްކަވަމުން އަބުދުލް ލަތީފް ވިދާޅުވީ ކުޅުދުއްފުށީ ކައުންސިލުން ގޯތި ދޫކުރުމުގެ ހުއްދައަށް ހައުންސިންގ މިނިސްޓްރީގައި އެކި ފަހަރު މަތިން އެދިގެންވެސް ހުއްދަނުދީ ކުއްލިއަކަށް ރިޔާސީ އިންތިހާބު ބޯމަތިވެފައިވަނިކޮށް މިކަން ކުރުމުން ސަރުކާރުގެ އިހްލާސްތެރިކަމާމެދު ވަރަށް ބޮޑަށް ސުވާލުއުފެދޭކަމަށެވެ.\n2015 ވަނަ އަހަރުވެސް ކުޅުދުއްފުށިން 150 ގޯތި ދޫކުރުމުގެ ހުއްދައަށް އެދި އޭރުގެ ކައުންސިލްގެ ރައީސް އަލީ މުހައްމަދު ސޮއެކުރައްވާ ވަނީ ހައުންސިންގ މިނިސްޓަރު ޑރ މުހައްމަދު މުއިއްޒަށް ސިޓީއެއް ފޮނުވާފަ އެވެ. ނަމަވެސް އެސިޓީގެ ޖަވާބުގައި ހައުންސިންގ އިން އަންގާފައިވަނީ ކުޅުދުއްފުށި ފަދަ ބިމުގެ ދަތިކަން އިންތިހާއަށް ބޮޑުވެފައިވާ ރަށެއްގައި ގޯތި ދޫކުރުމަކީ ދުރުމުސްތަގުބަލަށް ބަލައި އިރު އެންމެ ރަނގަޅު ގޮތަކަށް ނުވާތީ ގޯތި ދޫކުރުމަށް ހުއްދަ ނުދެވޭނެކަމަށެވެ. އަދި ގޯތި ދިނުމުގެ ބަދަލުގައި ބޯހިޔާވިކަން ފޯރުކޮށްދޭނެ އެހެން ގޮތެއް އޮތްތޯ ބަލައި ދިނުމަށް ކައުންސިލުގައި އެދިފައިވެ އެވެ.\nއޭނާ ވިދާޅުވީ ޒަމާނުންސުރެ ގެވަޅު ދޫކުރަމުން އަންނަނީ ރަށު އޮފީހުން ނުވަތަ މިހާރުގެ ނަމުން ނަމަ ކައުންސިލް އިދާރާއިން ހައުންސިންގ މިނިސްޓްރީގެ ހުއްދައާއެކު ކަމަށެވެ. ނަމަވެސް އިއްޔެ ގޯތިދޫކުރުމަށް ހައުންސިންގ މިނިސްޓްރީން އިއުލާން ކުރީ ކައުންސިލްގެ އެއްވެސް ހިއްސާއެއް ނެތި ކަމަށާއި އެހެންކަމުން އެކަމުގައި އިހްލާސްތެރިކަމެއް ނެތްކަން ވަރަށް ރަނގަޅަށް އެނގޭ ކަމަށެވެ.\nއެކަމުގެ ހުރި ކަންބޮޑުވުންފާޅުކުރައްވަމުން ލަތީފް ވިދާޅުވީ 18 އަހަރުން މަތީގެ މީހުންނަށާއެކު ގޯތި ދޫކުރާކަމަށްވާނަމަ އެކަމުގެ ސަބަބުން ގޯތި ލިބުން އެންމެ ހައްގުކަން ބޮޑެތި ފަރާތްތަކަށް ގޯތި ނުލިބުމުގެ ނުތަނަވަސްކަން އެބަ އޮތް ކަމަށެވެ. އެގޮތުން ކައިވެނިކޮށްގެން އުޅޭ ފަރާތްތަކުގެ ތެރޭގައި ޝަރުތު ހަމަވާ 1200 ވުރެ ގިނަ ޒުވާނުން ކުޅުދުއްފުށީގައި އެބަ ތިބި ކަމަށާއި 18 އަހަރުވެ ކައިވެންޏެއް ނުކޮށް އުޅޭ ފަރާތްތަކާއެކު ގޯތީގެ ޝަރުތު ހަމާ 2500-3000 ދެމެދުގެ ރައްޔިތުން ތިބި ކަމަށް އޭނާ ވިދާޅުވި އެވެ.\nގޯތި ބޭނުންވާ އެއްތަށް ރައްޔިތުންތަކެއް ތިއްބާ އެންމެ 80 ގޯތި ދޫކުރަން ނިންމުމަކީ ވަރަށް ބޮޑު މައްސަލައެއްކަމަށް އަބުދުލް ލަތީފް ވިދާޅުވި އެވެ. އަދި އެކަމުގެ ސަބަބުން އެތަށް ސަަތޭކަ ރައްޔިތުންގެ ހައްގުތައް ގެއްލިގެންދާނެކަމަށެވެ.\n” 80 ގެވަޅު 2500 އަށްވުރެ ގިނަ މީހުންގެ މެދުގައި ބަހާފިކަމަށްވަންޏާމުން ގޯތިލިބުމުގައި ޝަރުތު އެންމެ ބޮޑަށް ފުރިހަމަވާ ފަރާތްތަކަށް ނުލިބުމުގެ ބިރު އެބައޮތް.” ސަރުކާރުން ކަންތައް ކުރަމުންދާ ގޮތަށް ބަލާއިރު އެކަން ބޮޑަށް ބެލެވެނީ ބަކި ބަޔަކަށް ސިޔާސީ މަންފާއެއް ހޯދުމަށް ކުރާކަމެއްގެ ގޮތުގަ. ” ކުޅުދުއްފުށީ ކައުންސިލްގެ ރައީސް ވިދާޅުވި އެވެ.\nއޭނާ ވިދާޅުވީ ގާނޫނާއި ގަވައިދުތަކުގެ ތެރެއިންނާއި މީގެ ކުރިން ގޯތި ދޫކުރަމުން އައި އުސޫލަށް ބަލައިނަމަ ގޯތި ދޫކުރުމަށް3ވަރަކަށް މަސް ހޭދަވާނެ ކަމަށެވެ. އެގޮތުން ބިމުގެ ސާރވޭކޮށް ގޯތި ދެވޭނެ ސަރަހައްދުތައް ކަނޑައަޅައި ފޯމްތައް އިވެލުވޭޓްކޮށް ގިނަ ކަންތައްތަކެއް ކުރަން ޖެހޭކަން ލަތީފް ފާހަގަކުރެއްވި އެވެ. ލަތީފް ވިދާޅުވީ ސަރުކާރުގެ އެއްވެސް އިދާރާއަކުން ކުޅުދުއްފުށިން ގޯތި ދުކުރުމާބެހޭގޮތުން ކައުންސިލް އިދާރާއަކަށް އަންގާފައިނުވާ ކަމަށެވެ. އެގޮތަށް ގޯތި ދޫނުކުރެވޭނެ ކަމަށާއި ސިޔާސީ މަގުސަދެއް ހާސިލުކުރުމަށްޓަކާ ރަމްޒީގޮތުން ކަމެއްކޮށްލަން ކުރާކަމެއް ކަމަށް އޭނާ ވިދާޅުވި އެވެ.\n” އަޅުގަނޑަށް ބޮޑަށް ބެލެވެނީ މިކަމަކީ (ގެވަޅު) ޕީޕީއެމްގެ ކެމްޕެއިންގަ އުޅޭ މަދު ބަޔަކަށް ދޭން ޖަހާ ރޮކެޓެއް ހެން.” އަބުދުލް ލަތީފް ވިދާޅުވި އެވެ.\nރިޔާސީ އިންތިހާބަށް އެންމެ 10 ދުވަހަށް ވެފައިވަނިކޮށް ކައުންސިލާ އެއްވެސް ވަރަކަށް ހިއްސާކުރުމެއް ނެތި ކުއްލިގޮތަށް މިފަދަ ނިންމުމެއް ނިންމުމަކީ ވަރަށް ބޮޑު ކަންބޮޑުވުމެއްކަމާއި މި ނިންމުމާއެކު ގިނަ ރައްޔިތުންތަކެއް ކަންބޮޑުވުންފާޅުކުރަމުންދާ ކަމަށް އޭނާ ވިދާޅުވި އެވެ.


Inthihaabu Fas Kuranjehey Fadhah Haaltheh Athuvejje Nama Idhikolhuge Thaaeedhu Libeyne: Adhurey | Hathaavees\nއިންތިހާބު ފަސްކުރަންޖެހޭ ފަދަ ހާލަތެއް އަތުވެއްޖެ ނަމަ އިދިކޮޅުގެ ތާއީދު ލިބޭނެ: އަދުރޭ\nއަބްދުއްރަހީމް ޖަލްސާއެއްގައި ވާހަކަދައްކަވަނީ: ފޮޓޯ / ޕީޕީއެމް\nކުރިޔަށް އޮތް ލޯކަލް ކައުންސިލް އިންތިހާބު ފަސް ކުރަން ޖެހިއްޖެ ފަދަ ހާލަތެއް މެދުވެރިވެއްޖެ ނަމަ އިންތިހާބު ފަސް ކުރުމަށް އިދިކޮޅު ޕްރޮގްރެސިވް ކޯލިޝަނުގެ ފުރިހަމަ ތާއީދު އެކަމަށް ލިބިގެންދާނެ ކަަމަށް ޕީއެންސީގެ ރައީސް، އަބްދުއްރަހީމް އަބްދުﷲ (އަދުރޭ) ވިދާޅުވެއްޖެއެވެ.\nއަދުރޭ ކުރެއްވި ޓްވީޓެއްގައި ވިދާޅުވީ އިންތިހާބު ފަސް ކުރަން ޖެހޭފަދަ ހާލަތަކަށް ރާއްޖެ ގޮސްފައިވާކަން އަދި މިހާތަނަށް ހާމަކޮށްފައި ނުވާ ކަމަށެވެ. ނަމަވެސް އެފަދަ ހާލަތެއް އައިސްފިނަމަ އެކަމަށް ޕީޕީއެމް އަދި ޕީއެންސީން ތާއީދު ކުރާނެ ކަމަށް އޭނާ ވިދާޅުވިއެވެ. އަދުރޭ ވިދާޅުވީ އެ ކޯލިޝަނުން އަބަދުވެސް އިސްކަން ދޭނީ ދިވެހި ގައުމާއި ރައްޔިތުންގެ ރައްކާތެރި ކަމަށް ކަމަށެވެ.\nރޭ ޕީޕީއެމްގެ އޮފީހުގައި ބޭއްވި ޖަލްސާއެއްގައި އަދުރޭ ވަނީ އިންތިހާބު ފަސް ކުރުމަށް އެ ކޯލިޝަނުން ތާއީދު ނުކުރައްވާ ކަމަށް ވިދާޅުވެފައެވެ. އަދި ވިދާޅުވީ އެންމެ އެދޭ ގޮތަކީ މިހާރު ނިންމާފައިވާ ތާރީހުގައި އިންތިހާބު ބޭއްވުން ކަމަށެވެ.\nރާއްޖެއިން މިހާރު ފެނިފައިވާ ކޮވިޑް19 ގެ ކޭސްތަކާއި ގުޅިގެން ގިނަ ބަޔަކު އަންނަނީ އިންތިހާބު ފަސް ކުރުމަށް ގޮވާލަމުންނެވެ. އަދި އިންތިހާބު މިހާރު އޮތް ތާރީހުގައި ބާއްވައިފި ކަމަށްވާ ނަމަ ގިނަބަޔަކު އިންތިހާބުގައި ވޯޓުލުމަށް ނުގޮސްފާނެ ކަމަށްވެސް ބައެއް ފަރާތްތަކުން އަންނަނީ ބުނަމުންނެވެ.\nސަރުކާރު ކޯލިޝަންގައި ހިމެނޭ އެމްއާރްއެމް ގެ ފަރާތުން ވަނީ އިލެކްޝަންސް ކޮމިޝަނަށް އިންތިހާބު ފަސް ކުރުމަށް އެދި ސިޓީއެއްވެސް ފޮނުވާފައެވެ. އަދި މިރޭގެ 21:00ގައި އިލެކްޝަންގެ ގައުމީ ލަފާ ދޭ ކޮމެޓީގެ ކުއްލި ބައްދަލުވުމެއް ވެސް ބޭއްވުމަށް ވަނީ ނިންމާފައެވެ.


Covid jehigen7aharuge kuhjaku ventilator gai! – Iru\nމިޝްކާގެ މައްސަލައަށް ޖަވާބުދާރީވާން ވަގުތު ދީފި\nމިނިސްޓަރ ފައްޔާޒު ކޮވިޑަށް ޕޮޒިޓިވް ވެއްޖެ\nކޮވިޑް ޖެހިގެން ހަތް އަހަރުގެ ކުއްޖަކު ވެންޓިލޭޓަރުގައި!\nޝާޝާ· 28 މޭ 2021\nރާއްޖޭގައި ކޮވިޑް-19 ޖެހުނު އުމުރުން7އަހަރުގެ ކުއްޖަކަށް ވެންޓިލޭޓަރުގައި ފަރުވާދޭން ފަށައިފިއެވެ.\nމިއީ ކޮވިޑް ޖެހިގެން ރާއްޖޭގައި މިހާ ކުޑަ ކުއްޖެއްގެ ހާލު ސީރިއަސްވި ފުރަތަމަ ފަހަރެވެ.\nމަޢުލޫމާތު ލިބޭ ގޮތުގައި، މި ކުއްޖާއަށް ކޮވިޑް ޖެހުނީ ކިޑްނީ ބައްޔަށް ބޭސް ކުރަން މާލެ އައިސް އުޅެނިކޮށެވެ. އެ ކުޑަ އަންހެން ކުއްޖާގެ ބައްޕަ ހާމަކުރިގޮތުގައި، އޭނާގެ ދަރިފުޅަކީ އެންމެ ތުއްތު އިރުއްސުރެ، ކިޑްނީ ބައްޔަކަށް ފަރުވާ ކުރަމުންދާ ކުއްޖެއް ކަމަށެވެ. އަދި ރަށުން އެންމެ ރަނގަޅު ފަރުވާ ނުލިބޭތީ، ކޮންމެ މަހަކު އެއް ފަހަރު ވެސް ދަރިފުޅު ގޮވައިގެން މާލެ އަންނަން ޖެހޭ ކަމަށާއި އެކަމަކު ކޮވިޑްގެ ބަލިމަޑުކަމާހެދި މިހާރު އޭނާ ދަރިފުޅު ގޮވައިގެން ޑޮކްޓަރަށް ދައްކަން މާލެ އަންނަނީ ކޮންމެ ތިން މަހަކުންނެވެ.\nއޭނާ ބުނިގޮތުގައި ދަރިފުޅު ގޮވައިގެން މާލެ އައިތާ ހަތަރު ވަނަ ދުވަހު އެ ކުއްޖާ އަށް ކޮވިޑް ޖެހުނެވެ. އެކަމަކު ހާލު ސީރިއަސްވާން ފެށީ ބަލި ޖެހުނުތާ 10 ވަރަކަށް ދުވަސް ފަހުން ކަމަށް ބުންޏެވެ. ހާލު ދެރަވެ، ކުޑަކުއްޖާ ވެންޓިލޭޓަރަށް ލީ ރޭގަ އެވެ. އަދި އޭނާގެ ހާލަތަކަށް ބަދަލެއް ނާދެއެވެ.\nމިއީ ތ.ވިލުފުއްޓަށް ނިސްބަތްވާ ކުއްޖެކެވެ.\nކޯވިޑްއަށް ފަރުވާ ހޯދަމުންދިޔަ އިތުރު ދިވެއްސެއް ނިޔާވެއްޖެ\nކޮވިޑް-19 ގައި އެންމެ ބޮޑުވަރުވާ ހައި ރިސްކުގެ ކެޓަގަރީގައި، ކިޑްނީ ބަލި ފަދަ ބޮޑެތި ބަލިތަކަށް ފަރުވާކުރާ މީހުން ހިމެނެއެވެ.\nރާއްޖޭގައި މިހާތަނަށް ގިނަ އަދަދެއްގެ ކުޑަކުދިންނަށް ވަނީ ކޮވިޑް ޖެހިފައެވެ. ހެލްތު ޕްރޮޓެކްޝަން އެޖެންސީ (އެޗްޕީއޭ)އިން އިއްޔެ ބުނިގޮތުގައި އުމުރުން 10 އަހަރުން ދަށުގެ 5،131 ކުއްޖަކަށް މި އަހަރުގެ މިހާތަނަށް ވަނީ ކޮވިޑް ޖެހިފައެވެ.


Raajje aai India gulhigen hingaa mashroou thah avaskuran mashvaraa koffi | Mihaaru\nމިނިސްޓަރު ޝާހިދު (މ) އިންޑިއާގެ ފޮރިން މިނިސްޓްރީގެ އިސްވެރިންނާ ބައްދަލުކުރައްވަނީ -- ފޮޓޯ: ފޮރިން މިނިސްޓްރީ\nރާއްޖެ އާއި އިންޑިިއާ ގުޅިގެން ހިންގާ މަޝްރޫއުތައް އަވަސްކުރަން މަޝްވަރާ ކޮށްފި\n12 ޑިސެމްބަރ 2019 - 13:33 15 comments\nޝާހިދު، މިކަމާ ގުޅޭ ގޮތުން މަޝްވަރާ ކުރެއްވީ ރާއްޖެ-އިންޑިއާގެ ޖޮއިންޓް ކޮމިޝަންގެ ބައްދަލުވުމަށް އިންޑިއާ އަށް އިއްޔެ ފެއްޓެވި ދަތުރުގައި ފޮރިން ސެކްރެޓަރީއާ އެކު ބޭއްވި މަޝްވަރާތަކުގަ އެވެ.\nނިއު ދިއްލީގައި ދެބޭފުޅުން ބޭއްވި މި ބައްދަލުވުމުގައި، އިންޑިއާ އިން ރާއްޖެ އަށް ދޭ އެހީތެރިކަމަށް މިނިސްޓަރު ޝާހިދު ޝުކުރު އަދާކުރެއްވި އެވެ. އަދި ދެ ގައުމުގެ ގުޅުން އިތުރަށް ބަދަހިކުރެވޭނެ ގޮތްތަކާ މެދު ވެސް މަޝްވަރާ ކުރެއްވި ކަމަށް ފޮރިން މިނިސްޓްރީން ބުންޏެވެ.\nޚާރިޖީ ވަޒީރު އަބްދުﷲ ޝާހިދުގެ އަރިހަށް އިންޑިއާގެ ފޮރިން ސެކްރެޓަރީ ވިޖޭ ގޮކާލް މިއަދު އިހްތިރާމްގެ ޒިޔާރަތެއް ކުރައްވައިފި\nޕްރެސް ރިލީޒް: https://t.co/0cai3qxy6p pic.twitter.com/Xq0GJ1o6l7\n— Ministry of Foreign Affairs 🇲🇻 (@MoFAmv) December 11, 2019\nފޮރިން މިނިސްޓްރީން އިއްޔެ ކުރި ޓްވީޓެއް\nރައީސް އިބްރާހިމް މުހައްމަދު ސޯލިހް، ވެރިކަމާ ހަވާލުވެޑައިގެންނެވި ފަހުން، ރާއްޖެ އާއި އިންޑިއާގެ ގުޅުން ވަރަށް ބޮޑަށް ރަނގަޅުވެ، ދެ ގައުމު ގުޅިގެން މަސައްކަތް ކުރުމަށް ގިނަ ކަންތައްތަކެއް އަންނަނީ ކުރަމުންނެވެ. ޚާއްސަކޮށް ރާއްޖޭގެ ތަރައްގީގެ މަޝްރޫއުތަކުގައި އެހީތެރިވުމަށް ރާއްޖެ އާއި އިންޑިއާ އިން ވަނީ އެއްބަސްވުންތަކެއްގައި ސޮއިކޮށްފަ އެވެ.\nރައީސް އިބްރާހިމް މުހައްމަދު ސޯލިހް މަގާމުގެ ހުވާކުރެއްވުމަށް ފަހު، އެންމެ ފުރަތަމަ ރަސްމީ ދަތުރުފުޅެއް ކުރެއްވީ ވެސް އިންޑިއާ އަށެވެ. އެ ދަތުރުފުޅުގައި ވަނީ އިންޑިއާ އިން ވަނީ ރާއްޖެ އަށް 1.4 ބިލިއަން ރުފިޔާގެ އެހީ ދޭން އެއްބަސްވެފަ އެވެ. އޭގެ ތެރެއިން 200 މިލިއަން ޑޮލަރަކީ ބަޖެޓް ސަޕޯޓެވެ. އަނެއް ބަޔަކީ ޓީބިލަށް ކުރާ ހަރަދެވެ.\nރާއްޖެ އާއި އިންޑިއާއާ ދެމެދު މިދިޔަ ހަފުތާގެ ބުދަ ދުވަހު ބޭއްވި ވީޑިއޯ ކޮންފަރެންސެއްގައި އިންޑިއާ އިން ވަނީ އެކި ދާއިރާތަކުން ރާއްޖެއަށް އެހީވެދޭނެކަން އިއުލާން ކޮށްފަ އެވެ. އޭގެ ތެރޭގައި މާލޭގެ މަގުތަކުގައި ޖަހާފައިވާ ލައިޓްތައް ލެޑް ލައިޓަށް ބަދަލުކުރުމާއި ތިން މަސް ފެކްޓަރީ އަޅައި ދިނުމާއި ރުޕޭ ކާޑު ތައާރަފު ކުރުން އަދި ކޯސްޓް ގާޑް އުޅަނދެއް ދިނުން ހިމެނެ އެވެ.\nރައީސް އިބްރާހިމް މުހައްމަދު ސޯލިހާއި އިންޑިއާގެ ބޮޑުވަޒީރު ނަރެންދުރަ މޯދީ ބުދަ ދުވަހު ބޭއްވެވި ވީޑިއޯ ކޮންފަރެންސް ގައި މޯދީ ވަނީ އިންޑިއާ ސަރުކާރުގެ އެހީގައި ހުޅުމާލޭގައި ކެންސަރުގެ ބަލިތަކަށް ޚާއްސަ ހޮސްޕިޓަލެއް ބިނާ ކުރާނެ ކަން ވެސް އިއުލާން ކުރައްވައިފަ އެވެ.\nއިންޑިއާގެ ފޮރިން ސެކްރެޓަރީއާ އެކު މިނިސްޓަރު ޝާހިދު އިއްޔެ ބޭއްވި ބައްދަލުވުމުގައި، މާދަމާ އޮންނަ ޖޮއިންޓް ކޮމިޝަނުގެ ބައްދަލުވުމާ ގުޅޭ މައުލޫމާތު ވެސް ހިއްސާ ކުރެއްވި ކަމަށް ފޮރިން މިނިސްޓްރީން ބުންޏެވެ.\nރާއްޖެ އާއި އިންޑިއާ ދެމުދު ޖޮއިންޓް ކޮމިޝަނެއް އުފެއްދީ 1986 ގަ އެވެ. އެއީ، އިގްތިސާދީ ގޮތުންނާއި ފަންނީ ގޮތުން އެއް ގައުމު އަނެއް ގައުމަށް އެހީތެރިވެދިނުމަށެވެ. އެ ކޮމިޝަނުގެ ބައްދަލުވުމެއް އެންމެ ފަހުން ބޭއްވީ ކުރީގެ ރައީސް އަބްދުﷲ ޔާމީންގެ ސަރުކާރުގައި 2015 ވަނަ އަހަރުގަ އެވެ.\nރައްޔިތުންގެ މަޖިލީހުގެ ރައީސް މުހައްމަދު ނަޝީދާއި ބައެއް މެމްބަރުންގެ މައްޗަށް ހިމެނޭ 15 ބޭފުޅުންގެ ވަފްދެއް ވަނީ އިންޑިއާ އަށް މިދިޔަ އާދިއްތަ ދުވަހު ފުރައިފަ އެވެ. މިއީ ރާއްޖޭގެ ރައްޔިތުންގެ މަޖިލީހާއި އިންޑިއާގެ ގާނޫނު ހަދާ މަޖިލީހުގެ ދަށުގެ، ލޮކް ސަބާއާ އެކު އެއްބަސްވުމެއްގައި ސޮއިކުރެއްވުމަށް ކުރެއްވި ދަތުރެކެވެ.\nއިތުރު ލިޔުންތައް އިންޑިއާ އަބްދުﷲ ޝާހިދު، ފޮރިން މިނިސްޓަރު ފޮރިން މިނިސްޓްރީ ރާއްޖެ-އިންޑިއާ ތަރައްގީގެ މަޝްރޫއުތައް


Fuaaf - 26 | Vaahaka ފުއާފް – 26 – Vaahaka\n5k31\tMay 23, 2021\n" ދަރިފުޅާ... ތެދުވީދޯ؟ " މަޑުމަޑުން ދެލޯ ހުޅުވާލި އަލައިނާ ފެނިފައި އޭނަގެ ގާތުގައި އެނދުގައި އިން ހުސްނާގެ މޫނުމަތި އުޖާލާވެގެން ދިޔައެވެ.\n" މާމާ ތަދުވޭ... " ދެއަތުގަޔާއި ކަކުލުގައި އަޅަމުން ދިޔަ ވޭން އަލައިނާއަށް އިހުސާސްވީ ދެނެވެ. އަލައިނާއަކީ ތަދަށް ބަލި ކުއްޖެއް ކަމުން ކިރިޔާ ކަމެއް ވިޔަސް އަލައިނާއަށް އެތަދު ވަނީ ވޭން ހުރި ތަދަކަށެވެ.\n" ހުއްޓާލާ ދަރިފުޅާ.... ހިނގާބަލަ ބަތްޕެން ބޯން.. މާމަ މިހިރީ އަލައިނާއަށް މީރުކޮށް މަސްކުރޮޅި ހަދާފަ. ބަލާބަލަ... " އެނދު ކައިރީގައި ހުރި މޭޒުމަތީގައި ހުރި ބޯތައްޓެއްގައި ހުރި ބަތްޕެނާއި މަސްކުރޮޅި ދައްކާލަމުން ހުސްނާ ހިނިތުންވެލިއެވެ. މަސްކުރޮޅިއޭ ބުނުމުން ހިތްވަރު ކޮއްފައި އަލައިނާ ތެދުވެ އެނދުގައި ލައްގަނެގެން އިށީނީ ހުސްނާގެ އެހީތެރިކަމާއެކުގައެވެ.\n" ލީން.. ތެދުވީދޯ؟ " ލަތީފާ ހައިފާ ގޮވައިގެން އަލައިނާގެ ހާލަކީ ކޮބާތޯ ބަލާލަން އައިސް ކޮޓަރިއަށް ވަނީ އެވަގުތުއެވެ.\n" ހޫމް.. ލީން މި ވަރަށް ހިތްވަރުގަދަ ކުއްޖެކޭ ދޯ ދޫނީ... " ހުސްނާ ލޯތްބާއެކު އަލައިނާގެ ބޮލުގައި ފިރުމާލަމުން ބަތްޕެން ސަމުސަލެއް އަލައިނާއަށް ލެވިއެވެ.\n" ލީން.. ވަރަށް ތަދުވޭތަ؟ " ހައިފާ އައިސް އަލައިނާގެ އަތުގަޔާއި ކަކުލުގައިވާ ބޭސްތަކަށް ބަލާލަމުން އަހާލިއެވެ. އަނގަ ފުރިފައިވުމުން އަލައިނާ ކަނާއަތުގެ ޝަހާދު އިނގިއްޔާއި ބޮޑުވައި އިނގިލި ކައިރިކޮއްލަމުން މިހާ ވަރު ކުޑަކޮށޭ ބުނެލިއެވެ. އެއީ ވެސް ފުއާފް އޭނައަށް ދަސްކޮއްދިން ގޮތެކެވެ.\n" މާމާ. ކޮބާތަ އެބޭބެ؟ " އަލައިނާ ފުއާފް ފެންނަން ނެތުމުން ހުސްނާ ކުރެ ސުވާލުކުރިއެވެ.\n" ކޮން ބޭބެއެއް ދަރިފުޅާ؟ ދޮންބެމެން މިހާރު މާލެ ފުރިފަހުން ވަރަށް އިރުވެއްޖެ މިހާރު... " ހުސްނާ ޖަވާބުދިން އިރު މޫނުމަތިން ބަނަވެގެން ދިޔައީ އިބްރާހީމްމެން ނެތް އިރު އަސްރާ ދެން ކުޑަކުއްޖާއާމެދު ކަންތައް ކުރާނީ ކިހިނެތްބާއޭ ހިތަށް އެރުމުންނެވެ.\n" އުހުން. ދިގު ދިގުކޮށް ދޮން ދޮންކޮށް ހުންނަ ވަރަށް ރީތި ބޭބެއެއް... އެބޭބެ ބޮލުގައި ހުންނާނީ ބުލެކް ކުލައެއް ނޫން. " އަލައިނާ ހީލިއެވެ. ހުސްނާ ނިތް އަރުވާލަމުން ލަތީފާއަށް ބަލާލީ އޭނައަށް އެމީހަކު އެނގޭހާ އަހާލާ ކަހަލަ ގޮތަކަށެވެ.\n" ތިކިޔަނީ ލީން ގެއިން ނިކުންނަނިކޮށް ލީންއަށް ގޮވި ބޭބެ ވާހަކަތަ؟ " ލަތީފާއަށް ވެސް އެވަގުތުކޮޅު ފުއާފް ފެނުނެވެ. ކާކުކަން އަލައިނާގެ ގާތުގައި އަހަން ވާއިރަށް އަލައިނާ ހޭނެތުމުން އޭނަ ފަހުން ހުރީ ހަނދާންނެތިފައެވެ.\n" ނޭނގެ. ކޮން ބޭބެއެއް؟ " އެވަގުތު އަލައިނާއަށް އެސޫރަ އެހާ ރީތިކޮށް ނުފެނުމުން އޭނަޔަކަށް އެއީ ކާކުކަމެއް ބުނެދޭކަށް ނޭނގުނެވެ.\n" ލީން އިމޭޖިނަރީ ކުއްޖެއް ގެންގުޅެނީތަ؟ " ފަނަރަ އަހަރުގެ ހުސެން ލަތީފާ ހޯދަންވެގެން އެތަނަށް އައި އިރު އަލައިނާމެން ކީ ވާހަކަ އަޑު އިވިގެން ސުވާލުކުރިއެވެ. އަލައިނާ ބޯހޫރުވާލިއެވެ.\n" މަންމަ ފުރެންޑްއެއް އެއީ... " އަލައިނާގެ ޖަވާބާއެކު ލަތީފާ ޕިސްޕިސް ލައްވާލެވުނީ އަސްރާ ހިލޭ ފިރިހެނުން ގެޔަށް ވައްދައިގެން އުޅޭކަން އެނގުމުންނެވެ.\n" އެމަންޖެ ކައި ނިމުނީމަ މަންމަ އާދޭ ކާން.. ހައިފާ އިނދޭ ކޮއްކޮ ގާތުގައި. ހުސެން ވެސް ހިނގާ ކާން... " ލަތީފާ ހިނގައިގަތީ ބޭރަށެވެ.\n" ކޮބާ އަލައިނާ؟ " ލަތީފާއަށް ބޭރަށް ނުނިކުމެވިގެން އުޅެނިކޮށް އަސްރާ އައިސް އެތެރެއަށް ވަދެގަތެވެ.\n" ދައްތަ އިހަށް ތިތަނުން ދުރުވޭ!! " ރުޅި އައިސް ހުރި ވަރުން ހުސްނާއާ ދިމާއަށްވެސް ގޮވުނީ ހަޅޭލަވާ ކަހަލަ ގޮތަކަށެވެ.\n" އަސްރާ... " އަސްރާގެ ރުޅިގަދަ މިޒާޖު ހުސްނާއަށްވެސް އެފެނުނީ އަލަށެވެ. އޭނައަށް އިތުރު އެއްޗެކޭ ނުބުނެވިގެން އުޅެނިކޮށް އަސްރާ އަލައިނާގެ އަތުގައި ހިފާ އޭނަގެ ގާތަށް ދަމައިގަނެ އަލައިނާގެ އަތުގައި ތަވީދެއް ފާޑެއްގެ އެއްޗެއް އެޅުވިއެވެ.\n" ބުނަން. މިނުނަގާތި! ކަލޭ ދެން މިގޯތީގައި ދިރިއުޅޭ.. މަށަށް ރަނގަޅީ ކަލޭ މަގާތުގައި ނެތިއްޔާ... ނަމަ ނަމަ މިނުނަގާތި!!! " އަސްރާ ރުންކުރު ރާގަކަށް އަލައިނާއާ ދިމާއަށް ބުނުމަށްފަހު އެތަނުން ނުކުތެވެ. އެތަވީދަކީ ފުއާފްއާ އަލައިނާ ދުރުކުރުވަން އެރަށު ކާސިމްބެ ލައްވާ އަސްރާ ހެދި އެއްޗެކެވެ.\n" އަސްރާއަށް ކިހިނެތްވެގެންތަ އެއުޅެނީ؟ ފިރިމީހާ ވަރިކުރިޔޭ ކިޔާފަ ދަރިންނަށް އެވަރު ވާންޖެހޭތަ؟ " އަލައިނާ ރޯން ފެށުމާއެކު ހުސްނާ ބުނެލިއެވެ. ލަތީފާއަށް ވެސް އިސާހިތަކު އަސްރާދެކެ ކުރިޔަށްވުރެ ވެސް ނަފްރަތުކުރެވެން ފެށުނެވެ.\n" އަސްރާ ކީކޭ ހިތައިގެން ލީން އަތުގައި އެތަވީދު ތިއެޅުވީކީ؟ " ހަވީރު އަސްރާ ފެންވަރަން ގިފިއްޔަށް ވަންނަން ދަނިކޮށް ފުއާފް އޭނަގެ ކުރިމައްޗަށް އަރައި އޭނަ ހުއްޓުވިއެވެ.\n" ފުއާފްއާ ދުރުކުރުވަން... ތިއީ ހަމައެކަނި މަގޭ ހައްޤަކަށްވީމައި.. " އަސްރާ ފުންކޮށް ހިނިތުންވެލުމުން ފުއާފް އިތުރަށް ފޫހިވިއެވެ.\n" ތިހެން އަދި ތަވީދު އެޅުވީމައި ހީވީތަ މަށަށް އޭނަގެ ގައިން އެނުނެގިދާނެޔޭ؟ އެހެން ހީނުކުރައްޗެ. ލީން ހައްލައިގެން ވެސް މަ އެނަގުވާނަން.. " ފުއާފް ދުންކޮޅަކަށްވެ މައްޗަށް އަރައިގެން ދިއުމުން އަސްރާ ވިސްނަން ހުރުމަށްފަހު އަތުގައި އޮތް އަންނައުނުތަކާއި ތުވާލި މެދުގޭގައި ހުރި އަނދަރާ ގޮނޑިޔަކަށް ޖެހިއެވެ. އަދި ބާރު ހިނގުމުގައި ދޮރާށިން ނިކުމެގެން ދިއްގަރު ގެޔަށްވަނެވެ.\n" މަރިޔަމް އަލައިނާ!!!! ހިނގާ ހަމަ މިހާރު ގެޔަށް " އަސްރާ މެދުގޭގައި ބޮޑުއަށިމަތީގައި އިން ހައިފާއާއި ލަތީފާގެ ކޮއްކޮ ޝިޔާމްގެ ހަގު ދަރި ޔަނާއާއިއެކު ފޮތެއް ކިޔަން އިން އަލައިނާގެ އަތުގައި ހިފާ ކޮޅަށް ނެގިއެވެ. ކަންތައް ވާގޮތް އަވަސްކަމުން ވާނުވާ ނޭނގި ހުރި އަލައިނާ އަސްރާ ދަމައިގަތް ގޮތް ބޮޑުއަށިން ވެއްޓި ކަށިމަތި މަށައިގެން ދިޔައެވެ. އަލައިނާ ރޮއެ ގަތްލެއް ބާރުކަމުން އެގޭގައި އެވަގުތު ތިބި ހުސްނާގެ ދޮށީ ދަރި ވަލީދާއާއި ލަތީފާގެ އާއިލާގެ އެންމެން މެދު ގެޔަށް ޖަމާވިއެވެ.\n" އަސްރާ ކިހިނެތްވެގެންތަ ތިއުޅެނީ؟ " ހުސްނާ ދިޔަ ގޮތަށް ގޮސް އަސްރާގެ ގައިގައި ޖެހީ އޭނަ ރުޅި މަޑުވާނެ ކަމަށެވެ.\n" އޭތް! " ހުސްނާގެ އަމަލުން އަސްރާގެ ރުޅިގަނޑު އިހުނަށްވުރެ ގަދަވީ ކެކިކެކި ހުރި ތެޔޮއެއްޗެއް ފެންއެޅުމުން ވާނެ ގޮތަކަށެވެ.\n" ކަލޭމެނާ ކޮން ބެހޭކަމެއްތަ؟ މިއީ މަގޭ ދަރިޔެކޭ.. މަމި ގެންދަނީ އޭނަ.! " އަސްރާ އަލައިނާއަށް ރީތިކޮށް ނުހިނގޭ ހާލުވެސް އަލައިނާ ދަމާފައި އަސްރާ ގެންގޮސް އެމަރަލްޑްގެއަށް ވަނެވެ. ގޭތެރެއަށް އަސްރާ އެޅި ފުރަތަމަ ފިޔަވަޅާއެކު އަލައިނާ މެދުގޭ ތެރެއަށް ކޮއްޕާލުމަށްފަހު މެދުގޭގައި ހުރި މޭޒުމަތީގައި އޮތް ތަޅުދަނޑިފައްޗާއި ފޮތިން ހަދާފައިވާ ކޮތަޅެއް ހިފައިގެން އޭނަ ގޮސް ބޮޑު ދޮރާށި ތަޅުލީ އިތުރު މީހަކު އެތެރެއަށް ވައްދަން ބޭނުން ނުވެގެންނެވެ. އަދި ކޮތަޅުގައި ފަންޑިތަ ހަދާފައިވާ ކުދި ކުދި ގާތަކެއް އަލައިނާ ނިދާ ކޮޓަރިޔާއި އެކޮޓަރި ކައިރީގައިވާ ގިފިލި ކައިރިއަށް އެޅިއެވެ. އަލައިނާ ހިރި ނުލެވޭނެހެން ފޮއްޗަކުން އޭނަގެ ފައިގައި ބަނދެފައި އެނދުގެ ފަޑީގައި އެއްސި އިރު އަލައިނާގެ ހެޔެއް ނެތެވެ.\n" މަންމަ ހިޔެއް ވެސް ނުކުރަން އަސްރާ އެގޮތަކަށް އުޅެދާނެޔެކޭ... " އަސްރާގެ އަމަލުތަކުން ހުސްނާއަށް ލިބިފައިވަނީ ފުން ހިތްދަތިކަމެވެ. ހުސްނާ އަސްރާދެކެވަނީ އަމިއްލަ ދަރިޔަކުދެކެ ވާފަދަ ލޯތްބެކެވެ.\n" މަންމަ ދެން ތިކަމާ ރޯނެ ކަމެއް ނެތް. މަށަށް ހީވަނީ އަޙްސަން ވަރިކުރީމައި ނަފްސާނީ ގޮތުން ސަކަރާތްވެފައި ހެން އެހުރީ.. އިން ޝާ ﷲ ހުރިހާ ކަމެއްވެސް ރަނގަޅުވާނެ.. " ހުސްނާގެ ދޮށީ އަންހެންދަރި ވަލީދާ އޭނަގެ މަންމަ މަސަލަސްކުރަމުން ދިޔައިރު ދެން ތިބި މީހުން ވެސް ތިބީ އަސްރާގެ މިޒާޖާމެދު ކަންބޮޑުވެފައެވެ.\n" މަންމަ އަހަރެން މިދަނީ އަލައިނާ ކިހިނެތްތޯ ބަލާލާފައި އަންނަން.. " ލަތީފާގެ ފިރިމީހާ ފުއާދް ބޭރަށް ދާން ހިނގައިގަތެވެ.\n" މަޑުކުރޭ ފުއާދް.. މިވަގުތު ދިއުން އެހާ ރަނގަޅެއް ނޫން. އަސްރާ މިވަގުތު އިތުރު އަނިޔާތަކެއް އަލައިނާއަށް ދީފާނެ އަހަރެމެން އަލައިނާ ދިފާޢުކުރަން އުޅެގެން.. " ލަތީފާ ފުއާދް ހުއްޓުވިއެވެ.\n" ލީން. ހައީ..... " ހޭނެތިފައި އޮތް ލީންއަށް ފުއާފް ބޭރުގައި ހުރެގެން ގޮވާލިއެވެ. އެއަޑު ގަދަ ނަމަވެސް އަސްރާއަށް ނީވޭ ވަރަށެވެ. އެހެނަސް އެވަރަކުން އަލައިނާއެއް ހެނެއް ނޭރިއެވެ.\n" އަލައިނާ.. ލޯބި ލޯބި ލީން... " މަޑުމަޑުން މަޖާ ރާގެއްގައި އަލައިނާއަށް އަދި އެއްފަހަރު ފުއާފް ގޮވުމުން އަލައިނާ ހޭއެރިތަން ފެނި އޭނައަށް ހީލެވުނެވެ. ވަރަށް ހާލުން ރޮމުން ކަހަލަ ގޮތަކަށް އަލައިނާ ތެދުވެ އެނދުގެ ފަޑީގައި ލައްވެލިއެވެ.\n" ބޭބެ.. " ވކުޑަދޮރުގެ ޖާލިގަނޑުން ފެންނަން ހުރި ފުއާފް ފެނި އަލައިނާގެ ކަރުނަތަކަށް ހުއްޓުމެއް އައެވެ.\n" ލީން މަންމަ އެގޮތަށް ކަންތައް ކުރިޔަސް ނުރޯތި. އަހަރެން ބަލާނަން ވަރަށް އަވަހަށް ލީން... " ފުއާފްގެ ވާހަކަތަކަށް ނިމުމެއް ގެނައީ އަސްރާ އެކޮޓަރިއަށް ވަނުމުންނެވެ.\n" ޕިސް ޕިސް! " ފުއާފް ހުރިތަން ފެނި އަސްރާގެ އައި ރުޅިގަނޑު އިތުރުވެގެން ދިޔައެވެ. އަދި އަސްރާގެ ފައިން ފޮތިކޮޅު ނެއްޓިއެވެ. ގަދަކަމުން އެކުޑަކުޑަ އަލައިނާ ދަމާފައި ބަދިގެޔަށް ވަނެވެ. އޭރު އަސްރާވަނީ އެތަނަށްވެސް ސިހުރު ހެދި ގާކޮޅުތައް ހަދާ ފުއާފްއަށް ނުވަދެވޭވަރު ކޮއްފައެވެ.\n" ފައި ގެނޭ!! " ރުންކުރު ރާގަކަށް އަސްރާ އެހެން ބުނެ އަލައިނާގެ އެއްފައި ނަގައި ބަދިގެ ގޮނޑިއެއްގައި ބޭއްވިއެވެ. އަދި ގޮސް ކަބަޑުން ވަޅިއެއް ނަގައިގެން އައިސް އަލައިނާ ބަލަބަލާ ހުއްޓާ އަލައިނާގެ ފައިގެ ފަލަމަސްގަނޑުގައި އަޅާލިއެވެ. އަލައިނާ މަންމާއޭ ކިޔާ ބާރަށް ރޮއެ ގަތް އަޑު ޖެހިގެން ދިއްގަރުގެ ވަލު ފަރާތުގައިވާ ގަސްތަކުން ބިލިމަގު ބިންނަން ހުރި ލަތީފާއަށް އަޑު އިވިގެން ދިޔައެވެ.\nއަސްރާ އަލައިނާގެ ފައިގެ ފަލަމަސްގަނޑުގައި އިތުރަށް ދެއަތުން ފިއްތާލުމާއެކު ހޯސްލާފައި ބާރަށް ލޭތައް ފައިބައިގަތެވެ. އޭރު އަސްރާ ހުރީ އެލޭތައް ނަގަން ބޯތައްޓެއް ތިރީގައި ބަހައްޓާފައެވެ. ބޭނުންވާ ވަރަށް ލޭ ލިބުމުން އަސްރާ ކޮތަޅަކަށް އެލޭތައް އަޅާލުމަށްފަހު ގެއިން ނިކުމެގެން ދިޔައިރު އަލައިނާގެ ފައިގައި އެވަޅި އޭރުވެސް އިނެވެ.\nއަވަސް އަވަހަށް ތެޅި ފޮޅެމުން ގެޔަށް އައިސް ވަތް ލަތީފާއަށް އަލައިނާގެ ފައިގައި އިން ވަޅި ފެނިފައި އެވަޅި އަވަހަށް ނައްޓާލިއެވެ. ގިނައިން ލޭބޭރުވުމުގެ ސަބަބުން ގިސްލަމުން ދިޔަ އަލައިނާ ހޭނެތިގެން ވެއްޓުނީ ލަތީފާގެ އަތް މައްޗަށެވެ.\n" ލީން. މަންމަގެ ރަންކޮޅު... " ހަފްތާއެއް ވަންދެކަށް ގެއްލިގެން ހޯދަމުން ދިޔަ އަސްރާ އޭނަ ފިލިތަނަކުން ނުކުމެގެން އައިސް ދިއްގަރުގެޔަށް ވަނެވެ. ދައްކާ ވާހަކަޔާއި ރާގު ހުރި ގޮތުން އޭނަ ބަދަލުވެފައިވާ މިންވަރު ހާމަވެއެވެ. ލަތީފާގެ އާއިލާގެ އެންމެން ހައިރާންކަންމަތީ ބަލަ ބަލާ ހުއްޓާ އަސްރާ ގޮސް ބޮޑު އަށިމަތީގައި އިން އަލައިނާ މޭގައި ޖައްސާލިއެވެ. މަންމަގެ ފިރުމުންތަކަށް ފެންބޮވައި ގަނެފައިވާ އަލައިނާއަށް އަސްރާގެ ގައިގައި ދެއަތް ވަށާލެވުނެވެ.\nނާނި May 24, 2021\nވ. ރީތި. 😍\nކޮން އިރަކުން އަނެއް ޕާޓް؟\nAarsh May 25, 2021\nއަޕްވެފައި އެއިނީ. ޓެންކިޔު ނާނި 😘❤\nނާނި May 27, 2021


SunOnline: Addu Link Road gai5aharu therey 8 maru\nއައްޑޫ ލިންކު ރޯޑުގައި ފަސް އަހަރު ތެރޭ އަށް މަރު\nނަޖާހު މަސްއޫދު 05 Aug 2019, 12:32\nއައްޑޫ ސިޓީގައި ހިނގި އެކްސިޑެންޓްގައި ސައިކަލުން ކަހާލައިގެން މީހަކު ވެއްޓިފައި: އޭނާއަށް ހޮސްޕިޓަލްގައި ފަރުވާ ދެމުން ދަނިކޮށް ވަނީ މަރުވެފައި --- ފޮޓޯ: ސޯސަލް މީޑިއާ\nއައްޑޫ ލިންކު ރޯޑުގައި ހިނގި އެކްސިޑެންޓުތަކުގައި ފަސް އަހަރު ތެރޭގައި އަށް މީހުން މަރުވެފައިވާ ކަމަށް ފުލުހުންގެ ތަފާސް ހިސާބުތަކުން ދައްކައިފި އެވެ.\nއައްޑޫ ސިޓީގެ ހުޅަނގު ބިތުގެ އަވަށްތައް ގުޅުވައިދޭ 16 ކިލޯމީޓަރުގެ ހައިވޭ، އައްޑޫ ލިންކު ރޯޑަކީ ނުރައްކާތެރިކަމަށް މަޝްހޫރު މަގެކެވެ. ދެހާސްއެއް ވަނަ އަހަރު އެ މަގު ހުޅުވި ފަހުން މި ފާއިތުވި މުއްދަތުގެ ތެރޭގައި އެ މަގުގައި ހިނގި އެކްސިޑެންޓުތަކުގައި ވަނީ އެތައް ފުރާނައެއް ގެއްލިފަ އެވެ.\nފުލުހުންގެ ތަފާސްހިސާބުތަކުން ދައްކާ ގޮތުން 2015،2016،2017،2018 އަދި މި އަހަރުގެ މިހާތަނަށް، މި ލިންކު ރޯޑުގައި ޖުމްލަ 48 އެކްސިޑެންޓު ހިނގާފައިވެ އެވެ. މި އަހަރުތަކުގެ ތެރެއިން އެންމެ ގިނަ އެކްސިޑެންޓު ހިނގާފައި ވަނީ މިދިޔަ އަހަރު އެވެ. އެއީ 13 އެކްސިޑެންޓެވެ.\nތަފާސްހިސާބުތަކުން ދައްކާ ގޮތުގައި ފާއިތުވި ހަތަރު އަހަރު އަދި މި އަހަރުގެ މިހާތަނަށް ލިންކު ރޯޑުގައި ހިނގި އެކްސިޑެންޓުތަކުގައި ޖުމްލަ އަށް މީހުން މަރުވެފައިވެ އެވެ. އެކްސިޑެންޓުތަކުގައި އެންމެ ގިނަ މީހުން މަރުވެފައި ވަނީ 2017 ވަނަ އަހަރު އެވެ. އެ އަހަރު ތިން މީހުން މަރުވެފައިވެ އެވެ.\nފުލުހުން ބުނީ ލިންކު ރޯޑުގައި ހިނގާފައި އެކްސިޑެންޓުތައް ވަކީން ރެކޯޑު ކުރެވިފައި ނުވާ ކަމަށެވެ. އަދި މި ތަފާސްހިސާބުތައް ނަގާފައި ވަނީ މައްސަލަތަކުގެ ތަފްސީލު ކިޔައިގެން ކަމަށެވެ. އެހެންކަމުން، މި ތަފާސްހިސާބުތަކުން ދައްކާ އަދަދަށް ވުރެ ގިނައިން އެކްސިޑެންޓު ހިނގައި މީހުން މަރުވެފައި ހުރުމަކީވެސް އެކަށީގެންވާ ކަމެއް ކަމަށް ފުލުހުން ބުންޏެވެ.\nއައްޑޫ ސިޓީގެ ހުޅަނގު ބިތް ގުޅުވައިދޭ ލިންކު ރޯޑު -- ސަން ފޮޓޯ/ ފަޔާޒު މޫސާ\nފުލުހުންގެ ޑިވިޝަން ކޮމާންޑަރު ފޯ ސައުތު ޕޮލިސް ޑިވިޝަން ޗީފް އިންސްޕެކްޓަރ އޮފް ޕޮލިސް އަހްމަދު ރަޝްވާން ވިދާޅުވީ، އައްޑޫ ސިޓީގައި ގިނަ އަދަދަކަށް އެކްސިޑެންޓް ހިނގަނީ މާލެ ފިޔަވާ އެންމެ ގިނަ އަދަދަކަށް ދުއްވާ އެއްޗެތި ދުއްވާ ސިޓީއަކީ އައްޑޫ ސިޓީއަށް ވުމުންކަމަށް ދެކެވަޑައިގަންނަވާ ކަމަށެވެ.\n"ދުއްވާ އެއްޗެތި ގިނަވީ ނަމަވެސް އާދަޔާ ޚިލާފަށް އެކްސިޑެންޓް ގިނަކަމަކަށް ފާހަގައެއް ނުކުރެވޭ. އާއްމުކޮށް ހިނގާފައި ހުންނަނީ ވަރަށް ކުދި އެކްސިޑެންޓް." އޭނާ ވިދާޅުވި އެވެ.\n"ސަން"އިން އައްޑޫ ސިޓީއަށް ކުރި ދަތުރުގައި ވަނީ އައްޑޫ ލިންކު ރޯޑުގެ ސަލާމަތީ ކަންކަން ހުރީ އެކަށީގެން ނުވާ މިންވަރުގައިކަން ފާހަގަކުރެވިފަ އެވެ.\nލިންކު ރޯޑުގެ ތާރުގަނޑު ދެ އަރިމަތިން ނިމޭ ހިސާބުގައި އޮންނަނީ ދެވަރުކޮށެވެ. މަގު ބެލެހެއްޓިފައި ނެތުމުން މަގުމައްޗަށް ވަނީ ވިނަ އަރާފަ އެވެ. އަދި މަގުގެ ބައެއް ސަރަހައްދުތަކުގައި އަޑިގުޑަންތައްވެސް ހުރެ އެވެ. މީހުން ނޫޅޭ ސަރަހައްދުތަކުގެ ހަނި ދިމަ ދިމާލުގައި ރަށް ގިރަމުންދާއިރު، އެ ސަރަހައްދުތަކަށް އުދަވެސް އަރަ އެވެ.\nލިންކު ރޯޑުގައި ދުވެލި މަޑު ކުރަން އެކަށީގެންވާ ވަރަށް ސްޕީޑު ބްރޭކަރުތައް ނުހުރެ އެވެ. މަގުގެ އަށް ވަރަކަށް ކިލޯމީޓަރުގެ ސަރަހައްދެއްގައި ހުންނަނީ ބޮކި ހަރުނުކޮށެވެ. ރޭގަނޑު ދުއްވަން ޖެހެނީ ކަނު އަނދިރީގަ އެވެ. ބައެއް ހިސާބުތަކުގައި މަގުގެ ދެ ފަޅި ވަކިކުރަން، ރޮގު ކުރަހާފައެއް ނުހުރެ އެވެ. ބެންޑްތަކުގައި ތީރުތަކެއް ޖަހާފައެއް ނުހުރެ އެވެ. ރޭގަނޑު ކަނު އަނދިރީގައި ދުއްވަން ޖެހޭ އިރު، މަގުގެ ދެ އަރިމަތި ފާހަގަކޮށް އެނގޭނެ ފަދަ ގޮތެއް ވެސް އެމަގުގައި ނުހުރެ އެވެ. މަގުގައި ދުއްވަން ޖެހޭ ބާރުމިން ބުނެދޭ ނިޝާންތައް ވެސް ހުރީ ޖަންގަލި ބޯވެ، ގަސްތަކާ ނިވާވެފަ އެވެ.


Addu gai alhaanee fuluhunge marukazeh: Imran\nރައްޔިތުންގެ މަޖިލީހުގައި ހޯމް މިނިސްޓަރު އިމްރާން މިއަދު މެންބަރުންގެ ސުވާލުތަކަށް ޖަވާބު ދެއްވަނީ. -- ފޮޓޯ: މަޖިލީސް\nއިންޑިއާ ސަރުކާރުގެ އެހީގައި އައްޑޫ ސިޓީގައި އިމާރާތް ކުރަމުން ދަނީ ފުލުހުންގެ ތަމްރީން މަރުކަޒެއް ކަމަށާއި، އެތާނގައި އަސްކަރީ އެއްވެސް ހަރަކާތެއް ވެސް އަދި އެފަދަ މަސައްކަތެއް ވެސް ނުކުރާނެ ކަމަށް ހޯމް މިނިސްޓަރު އިމްރާން އަބްދުﷲ މިއަދު ވިދާޅުވެއްޖެ އެވެ.\nހިތަދޫގައި ހަދަމުންދާ ބޮޑު އިމާރާތަކީ އިންޑިއާގެ އަސްކަރީ ބޭސްއެއް ހިންގަން އިމާރާތް ކުރާ ތަނެއްތޯ ސާފު ކުރަން އައްޑޫ ފޭދޫ ދާއިރާގެ އެމްޑީޕީގެ މެންބަރު މުހައްމަދު ނިހާދު ހުށަހަޅުއްވި ސުވާލަށް ޖަވާބު ދެއްވަމުން، އިމްރާން ވިދާޅުވީ އިންޑިއާ ސަރުކާރާއެކު 2012 ވަނަ ދުވަހު ސޮއި ކޮށްފައިވާ އެއްބަސްވުމެއްގެ ދަށުން އަޅަން ހަވާލުކޮށްފައި ވަނީ ފުލުހުން ތަމްރީނުކުރާ މަރުކަޒެއް ކަމަށެވެ.\nއެ މަސައްކަތް ލަސްވެފައިވަނީ އެ މަރުކަޒު އަޅާނެ ރަށެއް ކަނޑަނޭޅިގެން ކަމަށް ވެސް އިމްރާން މިއަދު ވިދާޅުވިއެވެ.\nމިނިސްޓަރު ވިދާޅުވި ގޮތުގައި، އެންމެ ފުރަތަމަ އެ މަރުކަޒު އަޅަން ނިންމީ ޅ. އަތޮޅު ދިއްފުށިމާދޫގަ އެވެ. ނަމަވެސް، އޭގެ ފަހުން، ދ. ވާނީއަށް ގެންދަން ހިޔާލު ބަދަލު ވުމަށްފަހު ސ. ހިތަދޫގައި މިހާރު އެ މަރުކަޒު އެޅުމުގެ މަސައްކަތް ކުރާ އެ ރަށުގެ ސަރަހައްދީ ބަނދަރުގެ ބިމަށް ބަދަލުކޮށް، އަމަލީ މަސައްކަތް ފެށީ ޑިސެމްބަރު 2016 ގައި ކަމަށެވެ.\n"އަޅުގަނޑު ވަރަށް ސާފުކޮށް މި ދަންނަވަނީ، އެއީ ފުލުހުން ތަމްރީނު ކުރަން ހަދާ މަރުކަޒެއް. އެތަނުގައި އަސްކަރީ އެއްވެސް ހަރަކާތެއް ނޫނީ މަސައްކަތެއް ވެސް ނުހިނގާނެ" އިމްރާން ވިދާޅުވި އެވެ.\nއެހެން މެންބަރަކު ކުރެއްވި ސުވާލަކަށް ޖަވާބު ދެއްވަމުން، ހޯމް މިނިސްޓަރު ވިދާޅުވީ އެ މަރުކަޒުގައި ފުލުހުންގެ ތަމްރީނުތައް ހިންގުމުގައި ބޭރުގެ އެއްވެސް ބަޔެއްގެ ބައިވެރިވުމެއް ވެސް ނޯންނާނެ އެވެ.\nއިންޑިއާ ސަރުކާރުގެ އެހީގައި ކުރިއަށްގެންދާ 18.3 މިލިއަން ޑޮލަރުގެ މަޝްރޫއު އަންނަ އަހަރުގެ ޖުލައި މަހުގެ ތެރޭގައި ނިންމާނެ އެވެ.\nރައްޔިތުންގެ މަޖިލިސް މޯލްޑިވްސް ޕޮލިސް ސާވިސް އިންޑިއާ + އެމްއެންޑީއެފް އައްޑޫ ސިޓީ އިމްރާން އަބްދުﷲ މިނިސްޓްރީ އޮފް ހޯމް އެފެއާޒް


Maa Gadha Ah Heefai Car Accident Kollaifi - Vaguthu\nމާ ގަދަޔަށް ހީފައި ކާރު އެކްސިޑެންޓު ކޮށްލައިފި\nއޮސްޓްރޭލިއާ އަށް ނިސްބަތްވާ މީހަކު ކާރުގައި ދަތުރުކުރަމުން ގެންދިޔަ ވަގުތު މާ ގަދަޔަށް ހުނުމުގެ ސަބަބުން. އެ ކާރު އެކްސިޑެންޓު ވެއްޖެއެވެ.\nއެ ގައުމުގެ ކުއީންސްލޭންޑަށް ނިސްބަތްވާ ޝައުން ކެލީ ނަމަކަށް ކިޔާ މި ފިރިހެން މީހާ އެކްސިޑެންޓުވާން މެދުވެރިވީ ހައިވޭ އެއް މަތީގައި އޭނާ ކާރު ދުއްވަމުންދަނިކޮށް ވަރަށް މަޖާ ޖޯކެއް ރޭޑިއޯ އިން އަޑު އިވުމުންކަމަށް އޭނާ ވަނީ ބުނެފައެވެ.\nކެލީ ބުނެފައިވަނީ ރޭޑިއޯ އިން އެގަޑީ ދައްކަމުން ގެންދިޔައީ ކުޑަކުދިން ބޮޑުވާ ވާހަކަ ކަމަށާއި އަދި އެގަޑީ ރޭޑިއޯ އިން ކީ ޖޯކުގެ ސަބަބުން އޭނާގެ ހިނިގަނޑު ފަޅައިގެންދިޔައީ ކަމަށެވެ.\n”އަހަރެން ކާރު ދުއްވަމުންދިޔައީ ރޭޑިއޯ އަޑު އަހަމުން. ދެން އޭގެން ކީ ވަރަށް މަޖާ ޖޯކެއްގެ ސަބަބުންއަހަރެންގެ ހިނިގަނޑު ފަޅައިގެން ދިޔައީ. ދެން ގޮސް ޓްރަކަކަށްއަރާފަ އެކްސިޑެންޓުވީ“ ކެލީ ބުނެފައިވެއެވެ.\nކެލީ ގޮސް ޓްރަކުަގައި ޖެހުުނުގޮތަށް ހޭނެތި، އެކިވަރުގެ އަނިޔާތައްވެސް ވަނީ ލިބިފައެވެ. ނަމަވެސް އޭނާ ހޭ އެރި ގޮތަށްވެސް ވަނީ އެ ޖޯކަށް ހޭން ފަށާފައެވެ. އަދިއެމްބިއުލޭންސުގައި ތިބި މީހުންނަށްވެސް އެވާހަކަ ކިޔައިދިނުމުން ވަނީ ހޭން ފަށާފައިކަމަށް އޮސްޓްރޭލިއާގެ މީޑިއާތަކުން ވަނީ ބުނެފައެވެ.\nއެންމެންގެ ލޯތްބާއި އެކު އޮއްތޮ ހިނގޭނެ ކަމުގެ އުއްމީދުގައި!\nފެބުރުއަރީ 21, 2020 17:06\nކޮބާތަ ތިޔަބުނާ ޖޯކަކީ އެވަރުގެ ހުނުމެއްހޭންޖެހޭ ޖޯކެއްވިޔާ ނިކަން ހާމަކޮށްބަލަ


ރައީސުލްޖުމްހޫރިއްޔާ މުޙަންމަދު ނަޝީދު ދެއްވި 108 ވަނަ ރޭޑިޔޯ ޚިޠާބު - The President's Office\nރައީސުލްޖުމްހޫރިއްޔާ މުޙަންމަދު ނަޝީދު ދެއްވި 108 ވަނަ ރޭޑިޔޯ ޚިޠާބު\n29 ޖުލައި 2011، ރިފަރެންސް: PRO/RMN/2011/167\nމިއަދަކީ 29 ޖުލައި 2011 ވީ ހުކުރު ދުވަސް. މިއަދަކީ، ރޯދައިގެ ކުރިއަށް އަޅުގަނޑުމެންނަށް އޮތް އެންމެފަހު ހުކުރު ދުވަސް. އަޅުގަނޑުމެންގެ ކުރިމަތީގައި މިއޮތީ ބަރަކާތްތެރި ރޯދަމަސް.\nއެނގިވަޑައިގަންނަވާނެ، ރޯދައިގެ ބޭނުންތައް ކިތަންމެ ގުނައަކަށްވާއިރު، ބަނޑުހައިހޫނު ކަމުގައި ތިބި ނިކަމެތި ފަޤީރުންނާއި، އަޅުގަނޑުމެންނަށްވުރެ އެތައްއެތައް ތަނަކުން ދެން ހެދޭނެ އެއްވެސް ގޮތެއްނެތިފައިތިބި އެތައް ބައިވަރު ފަޤީރުންނެއްގެ މަތިން ހަނދާންކޮށް، ކޮންމެވެސް މިންވަރަކަށްނަމަވެސް، އެފަދަ ބަދުނަސީބު ގޮތްތައް ދިމާވެފައިތިބި މީހުންގެ މަތިން ހަނދާންކޮށް، އަޅުގަނޑުމެން މާތްރަސްކަލާނގެ ކިބައަށް، ޝުކުރުވެރިވުން އެއީ، އަޅުގަނޑަށް ހަމަކަށަވަރު، ހުރިހާ ބޭފުޅުންނަށްވެސް އެނގިވަޑައިގަންނަވާނެ، ރޯދައިގެ ވަރަށްބޮޑު އެއް ބޭނުން.\nއަޅުގަނޑުމެންނަށް ކުރިމަތީގައިމިވާ މަހުގައި ވީހާވެސް ގިނަ ހެޔޮކަންތަކެއް ކުރުމާއި، އެކަކު އަނެކަކާއަޅާލުމާއި އިޚްލާޞްތެރިވުމާއި، އިޙްސާންތެރިވުމާއި، އީމާންތެރިވުމަކީ ކޮންމެހެން ބޭނުންތެރިކަމެއް. އަޅުގަނޑުމެން އެންމެންނަކީ ހުރިހާ ރޯދަމަހެއްގައިވެސް، އެމަހަށް އަބަދުވެސް އުންމީދުކުރާ އަދި ރޯދައިގެ އުފާވެރިކަންވެސް، ރޯދައިގެ އަޅުކަންވެސް، އަޅުގަނޑުމެން ލިބިގަންނަން ބޭނުންވާ، އެކަން ކުރަން ބޭނުންވާ ބައެއް.\nރޯދަމަސް އަޅުގަނޑުމެންނަށް ކިތަންމެ ސަބަބަކާއެކު މުހިންމުވެގެންދޭ. ރޯދައަކީ، އެނގިވަޑައިގަންނަވާނެ، ބަދުރު ހަނގުރާމައިގެވެސް މަސް، މައްކާ ފަތަޙަކުރެވުނުވެސް މަސް. އަދި ވަކިން ޚާއްޞަކޮށް ރޯދައަކީ، ޤުރްއާންވެސް ބާވައިލައްވަން ފެށުނު މަސް. އަޅުގަނޑުމެންނަށް މި މަހާ ގުޅޭގޮތުން ދީނީ ދަންނަ ބޭކަލުން ދެއްވާފައިވާ ހެޔޮލަފާ އިރުޝާދާއި ނަސޭހަތް އަޅުގަނޑުމެން ގަބޫލުކުރަންޖެހޭނެ. އެ ނަސޭހަތްތަކާ އެއްގޮތަށް ރޯދަމަހުގައި އަޅުގަނޑުމެންގެ ކަންކަން ބެހެއްޓުމަކީ، ކޮންމެހެން ބޭނުންތެރިކަމެއް. އަޅުގަނޑުމެންނަށް އަހަރަކުން މިލިބެނީ މިފަދަ އެއްމަސް. މިލިބޭއިރު މިމަހުގެ ފުރިހަމަ ބޭނުންކުރުމަކީ ހަމަކަށަވަރުންވެސް ބުއްދިވެރިކަމެއް.\nރޯދަމަހުގެ ތެރޭގައި ސަރުކާރުވެސް އަދި އެހެން މަސައްކަތްވެސް ހިނގަމުންދާނެ. އެހެން މަސްތަކަށްވުރެ ރޯދަމަހުގައި އަޅުގަނޑުމެން އެންމެންގެވެސް ވަރުބަލިކަން ބޮޑުވާނެ. އަދި ހައިހޫނު ކަމުގައި ތިބީމާ، ބައެއް ފަހަރަށް ރުޅިވެސް ގަދަވެދޭ. އެހެންނަމަވެސް، ރޯދައިގެ އެއްބޭނުމަކީ، ކެތްތެރިކަން އަޅުގަނޑުމެންނަށް ލިބިގަތުން. އެހެންވީމާ، ރުޅިވެރިކަން ތިރިކޮށް، ކެތްތެރިވެ އަޅުގަނޑުމެން މި މަހުގައި ވީހާވެސް ހެޔޮކޮށް އުޅުމަކީ، އަޅުގަނޑުމެން އެންމެންނަށްމެ، މަންފާއާއި ލާބަ ލިބޭނެ ކަމެއްކަން ކަށަވަރު.\nއަޅުގަނޑުގެ ދުޢާއަކީ، އަޅުގަނޑުމެންނަށް މިއަދަށްވުރެ އަދި މާ ފާގަތި މާދަމައެއް ލިބުން. އަޅުގަނޑުގެ ދުޢާއަކީ، އަޅުގަނޑުމެނަށް ދެދުނިޔޭގެ ބާއްޖަވެރިކަން ލިބުން.


ކޮންސަލްޓަންސީ: ޓެކްނިކަލް އެނޭލިސިސް އޮފް މާކެޓް ޓު ޑިވެލޮޕް އެނަރޖީ އެފިޝަންސީ ލޭބަލްސް އެންޑް ސްޓޭންޑަރޑްސް ޕްރޮގްރާމް އިން މޯލްޑިވްސް – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޮލޮޖީ ކޮންސަލްޓަންސީ: ޓެކްނިކަލް އެނޭލިސިސް އޮފް މާކެޓް ޓު ޑިވެލޮޕް އެނަރޖީ އެފިޝަންސީ ލޭބަލްސް އެންޑް ސްޓޭންޑަރޑްސް ޕްރޮގްރާމް އިން މޯލްޑިވްސް – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޮލޮޖީ\n5 ސެޕްޓެމްބަރ 2016 ކްލައިމެޓް ޗޭންޖް, އެނަރޖީ (IUL)438-CCS/438/2016/233 ޙިއްސާކުރެއްވުމަށް\nތާރީޙް: 05 ސެޕްޓެމްބަރު 2016\nދިވެހިރާއްޖޭގެ ބާޒާރުގައި ހުރި ކަރަންޓު ސާމާނުގެ ޓެކްނިކަލް އެނަލައިސެއް ހެދުމުގެ މަސައްކަތްކޮށްދޭނެ ފަރާތެއް ހޯދަން\n“ސްޓްރެންތެނިންގ ލޯ ކާބަން އެނަރޖީ އައިލެންޑް ސްޓްރެޓެޖީސް” މަޝްރޫޢުއަކީ މިމިނިސްޓްރީއާއި އ.ދ ގެ ތިމާވެއްޓާއިބެހޭ ޖަމްޢިއްޔާ ޔުނައިޓެޑް ނޭޝަންސް އެންވަޔަރަންމަންޓް ޕްރޮގްރާމް (ޔުނެޕް) ގުޅިގެން ގްލޯބަލް އެންވަޔަރަންމަންޓް ފެސިލިޓީ (ޖީ.އީ.އެފް) ގެ އެހީގެ ދަށުން، ކުރިއަށް ގެންދާ މަޝްރޫޢުއެކެވެ. މިމަޝްރޫޢުގެ މައިގަނޑު ބޭނުމަކީ، އިމާރާތްތަކުގެ ދާއިރާއިން ޖައްވަށްބޭރުކުރެވޭ ވިހަގޭސް (ގްރީންހައުސް ގޭސް) މަދުކޮށް މިދާއިރާއިން ހަކަތަ އިސްރާފުކުރުން މަދުކުރުމާއި އަދި ތިމާވެއްޓާއި ރައްޓެހިގޮތުގައި ހަކަތަ ބޭނުންކުރުން އިތުރުކުރުމެވެ.\nމިމަޝްރޫއުގެ ތެރެއިން ދިވެހިރާއްޖޭގައި އެނަރޖީ އެފިޝެންސީ ލޭބަލް އާއި ސްޓޭންޑަޑްސް ޕްރޮގްރާމް ތައްޔާރު ކުރުމުގެ ގޮތުން ދިވެހިރާއްޖޭގެ ބާޒާރުގައި މިވަގުތު ހުރި އެޕްލަޔަންސްތަކުގެ ޓެކްނިކަލް އެނަލައިސެއް ހެދުމުގެ މަސައްކަތްކޮށްދޭނެ ފަރާތެއް ހޯދަން ބޭނުންވެއެވެ.\nމިގޮތުން މިމަސައްކަތްކޮށްދޭނެ ފަރާތެއް ހޯދުމަށް ކުރެވުނު ނަންބަރު (IUL)438-CCS/438/2016/190 (09 އޮގަސްޓް 2016) އިޢުލާނާ ގުޅިގެން އެކަށީގެންވާ ވަރަށް ޝަޢުޤުވެރިކަން ފާޅުކޮށްފައި ނުވާތީވެ، އަލުން އަންދާސީހިސާބު ހުށަހެޅުމުގެ ފުރުޞަތު ހުޅުވާލަމެވެ.\nވީމާ މިމަސައްކަތަށް ޝައުޤުވެރިވާ ފަރާތްތަކުން މަސައްކަތުގެ ޓާރމްސް އޮފް ރިފަރެންސްގައި ބަޔާންކޮށްފައިވާ ގޮތުގެމަތިން ބީލަން ހުށަހެޅުއްވުމަށް ދަންނަވަމެވެ.\nމަސައްކަތުގެ ” ޓާރމްސް އޮފް ރިފަރެންސް ” މިމިނިސްޓްރީގެ ވެބްސައިޓް www.environment.gov.mv އިން ޑައުންލޯޑް ކުރެވެން ހުންނާނެއެވެ.\nބިޑު ހުޅުވުމަށް ހަމަޖެހިފައިވަނީ 2016 ސެޕްޓެންބަރ 20 ވާ އަންގާރަ ދުވަހުގެ 11:00 ގައި މިނިސްޓްރީ އޮފް އެންވަޔަރަންމަންޓް އެންޑް އެނާރޖީގައި މި މަސައްކަތަށް އަންދާސީ ހިސާބު ހުށަހަޅުއްވާ ފަރާތްތަކުގެ ހާޒިރުގައެވެ.\nވީމާ، މި މަސައްކަތް ކޮށްދެއްވަން ޝައުގުވެރިވާ ފަރާތްތަކުން ބީލަން ފުރިހަމަކޮށް ސިޓީ އުރައެއްގައި ބަންދުކޮށް ތިރީގައިވާގޮތަށް ޖެއްސެވުމަށްފަހު 2016 ސެޕްޓެންބަރ 20 ވާ އަންގާރަ ދުވަހުގެ 11:00 ގައި ހުށަހެޅުއްވުން އެދެމެވެ.\n“ދިވެހިރާއްޖޭގެ ބާޒާރުގައި ހުރި ކަރަންޓު ސާމާނުގެ ޓެކްނިކަލް އެނަލައިސެއް ހެދުމުގެ މަސައްކަތްކޮށްދޭނެ ފަރާތެއް ހޯދުމަށް އިޢުލާނު ނަންބަރު: IUL)438-CCS/438/2016/233)”\nއިޢުލާނު (799.47 KB)\nޓަރމްސް އޮފް ރިފަރަންސް (937.84 KB)